ئەو دەنگ و تۆنەی کە بڕیارە ببێت بە شەقڵی نەوەیەک، لە چیرۆکی ئەم نەوەیەدا درووست نەبووە |\nHome گشتی فەرهەنگ ئەو دەنگ و تۆنەی کە بڕیارە ببێت بە شەقڵی نەوەیەک، لە چیرۆکی ئەم نەوەیەدا درووست نەبووە\non: ئایار 02, 2019 In: فەرهەنگNo Comments\nبەشی فەرهەنگی ئاژانس لە تەوەرەیەکی تایبەتدا بەشێک لە چیرۆکنووسە گەنجەکان لەسەر پرسی شووناس، خەسڵەت و تایبەتمەندییەکانیان و خاڵە جیاکەرەوەکانیان لە نەوەی پێش خۆیان سەبارەت بە ״چیرۆک״ دەدوێنێت. لەم گفتوگۆیەدا، بەختیار حەمەسوور، چیرۆکنووس، وەڵامی پرسیارەکان دەداتەوە.\nبەختیار حەمەسوور: هەرچەند زۆر لەگەڵ جیاکاری و دابڕکردنی نەوەکاندا نیم و نەبووم، بەڵام بە شێوەیەکی پاڵەکی و قەدبڕانە، دەتوانین قسە لەسەر چیرۆکی بەرەیەک بە ناوی چیرۆکنووسانەوە بکەین، کە دەستپێکی لە دووهەزارەوەیە تاکو ئێستە، ئەم بەرەیە هەوڵ و تەقەللا دەدەن و دەیانەوێت پنتێک لە پانتایی گێڕانەوە و بە دروستی چیرۆکدا، بۆ خۆیان بگرن. ئەمە چەند جێکەوتە بووە و بووە بە شوناس و بڕیاری واژوولەسەرکراوی کراوە، مەتنی چیرۆکەکان لە فۆڕمی کتێب و بڕێ بڵاوکراوەدا هەن و دەتوانن بیانبینن و ئەم پرسەی پێ یەکللایی بکەنەوە، بەڵام بۆ دەستنیشانکردنی هەندێ خەسڵەت و تایبەتمەندیی ئەم ڕەنگ و دەنگانەی لەم حەوزەدا دەنووسن و سەرقاڵن، ڕەنگە کارێکی زۆریش زەحمەت نەبێت؛ بە تایبەت بۆ کەسانێک کە حەزیان بە فرەوێژییە، نامەوێ باسەکە زۆر بڵاو و کشاو بکەمەوە، لە نوختەیەکدا وەڵامەکەم ئاراستە دەکەم: چیرۆکی ئەم بەرەیە، یان بە گوتەی ئێوە: نەوەیە، لای من چیرۆکێکە لە نێوان دەستڕاگەیشتن بە داوێنی چیرۆک و دوورکەوتنەوە لێی؛ بە واتایەکی تر، چیرۆکێکە ئەوەندەی لەسەر شێوەی گەڵاڵە و تەرحدایە، ئەوەندە گێڕانەوەیەک نییە یەکدەست و پتەو، ئاشکرایە بەر لە دوانووسخەی هەر چیرۆکی تەواو و کامڵ، قۆناغێک هەیە کە دەتوانین بە گەڵاڵە و پارچەنووسی و لێرەولەوێدانان، ناودێری بکەین، ئەوە دواترە کە دەگەین بە چیرۆکێکی سەرومڕ تەواو و کامڵ، کە خاوەنی سەرەتا، ناوەڕاست و کۆتاییە، هەڵبەت ئەم ڕیزبەندییە سەر بە چیرۆکی پێشینە و لە چیرۆکی نوێدا سەرلەبەر هەڵوەشێنراوەتەوە، لە چیرۆکی نوێدا قۆناغێکمان نییە بمانگەیەنێتە قۆناغی کۆتایی و چیرۆکی تەواو، بەڵکوو یەک قۆناغ هەیە، ئەویش قۆناغی گەڵاڵە و پارچەنووسی و لێرەولەوێدانانە، بۆیە چیرۆکی نوێ لە نیگایەکی بەلەزبین و نەبینیندا، وەک چیرۆکێکی ناتەواو و ناکامڵ دادەنرێ و دەخوێنرێتەوە، لە کاتێکدا هەر خودی ئەم خاڵە، خەسڵەتێکی بنچینەیی چیرۆکی تازەیە و نموونە و دەنگە جددییەکانیش دەتوانن پشتڕاستی ئەم بۆچوونە بکەنەوە.\n*چیرۆکی کوردیی ئێستا لە دیوە باو و کلاسیکییەکەی وەڕسووڕاوە، تەکنیکی گێڕانەوەی چیرۆک، زمان، خەیاڵ و بابەت گەشەی سەندووە؟\nبەختیار حەمەسوور: کام کلاسیک و باو؟ ئێمە لە شیعردا ئەدەبی حوجرە و ئەدەبی کلاسیکمان هەیە و تا ئێستەیش بە تەواوی نەخوێنراوەتەوە، لە چیرۆکدا کلاسیکمان بە ناوی قۆناغەوە نییە، چیرۆکی کوردی، بە زۆرێک لە ئەگەرەکانەوە، لە بیستەکانی سەدەی ڕابردوو [بیستەم]ـەوە دەست پێ دەکات، ئێمە لەو کاتەدا نەختە نەختە لە شیعردا مەودا لە کلاسیک دەگرین، لە چیرۆکیشدا، بە ڕیالیزمی ڕەخنەگرانەوە دێینە مەیدان. لە چیرۆکی کوریدا هەندێ قۆرت و هەوراز و نشێوی بڕاوە، لە بڕێ جومگە و پێکهاتەبەندیی گێڕانەوەدا، دەستکاریی زۆر کایە و پێکهێنەری چیرۆک کراوە، بەرەی یەکەمی گۆڕانکارییەکان لە هەندێ کۆمەڵە و چیرۆکنووسدا دەبینمەوە، بە ئێستەیشەوە ئەدەبەکەیانم خۆش دەوێت و دەگەڕێمەوە سەریان: ‹برایم ئەحمەد، عەلاددین سوجادی، شاکیر فەتاح، حەسەن قزڵجی، لەتیف حامید، محەڕڕەم محەمەدئەمین، محمەمەد مەولوود مەم، حسێن عارف و…› زایەڵەی ئەم گۆڕانکارییانە پاشتر لای نەوەیەک بە تووندتر و بەرزتر دەبیستینەوە: ‹شێرزاد حەسەن، عەتا نەهایی، فەرهاد پیرباڵ، کاروان کاکەسوور، ڕێبوار حەمەڕەحیم، فەرهاد مستەفا، فارووق هۆمەر، عەتا محەمەد، سەحەر ڕەسایی، ئارام کاکەی فەلاح و…›. ئێمە، ئەندامانی ئەم نەوە تازەیە، کاتێک دەمانەوێ گۆڕانکارییەکی جەوهەری لە بونیادی چیرۆکدا بکەین، دەبێت بە ئاگایی لە بەرامبەر چیرۆکی پێشینماندا بێت، دەنا گۆڕانگارییەکی بێبنەما و بۆش و زڕ دەبێت، زۆرجار دەبینین و دەبیستین بەرزە دەماخانە لافی گەورە گەورە لێ دەدرێ، بەڵام کە دێینە سەر دەق، وەک دواخاڵی بڕیاردەر، دەبینین نەک داهێنان و تازەگەری ڕوویان نەداوە، بەڵکوو زۆر نەریتی و کۆنکەوتەن، نەبوونی ئاگایی هەمەلایەن، وا دەکات ئەمانە بێن و بە دەستە و تاقمیش ئەشهەدووبیللایان بۆ بکرێ.\nهەڵبەت لە پاڵ ئەو تایپە بەرفرەدا، چیرۆکنووسانێک هەن بێئەوەی شاتەشات و قەرەباڵغی دروست بکەن، بەئاگایی تەواو دەست بۆ جومگەکانی چیرۆک دەبەن، دەبێت بەم وتەی نیما یووشیجی شاعیری فارس دڵخۆش بین، کە لە جێیەکدا دەڵێت؛ زەمەن غەدارە و لەوسەرەوە بە بێژنگی خۆیەوە دێت.\n*تۆ وەک چیرۆکنووسێک، لە نووسینی چیرۆکدا چ شتێک زیاتر ڕاتدەکێشێت و بایەخی پێ دەدەیت، تەکنیک، زمان یان بابەتی چیرۆکەکەت، بێگومان کە هەموویان ڕەگەزی گرنگن، بەڵام زیاتر لە ڕووە تەکنیکییەکەوە لە چیرۆک دەڕوانیت یان وەک بابەت و کەرەستە؟\nبەختیار حەمەسوور: هەمووی گرنگن. بێ فەرامۆشی. ئەمڕۆ لێرەولەوێ دەنگانێک دەبیستم کە ئەولەویەت بە دانەیەک لە ڕەگەز و پێکهاتەکانی چیرۆک دەدەن و سەرکوتی ئەوانی تر دەکەن، ئەمە ڕەوا و ڕاست نییە، یەکگرتنی سەرجەم جومگەکان ئێسکەپەیکەر و جەستەی چیرۆک پێک دێنن، بەڵام بەم سەرنجەوە؛ لە چیرۆکێکدا دەتوانرێت تەنیا یەکێک لە جومگەکان زاڵ و بارز بێت و ببێت بە شاجومگە. لەگەڵ ئەوەیشدا ئەوانی تر فەرامۆش نین و هەن لە چیرۆکەکەدا، بەڵام بە تۆنی نزم و ڕەنگی کاڵ. ئەمساڵانە زۆر تەماشای چیرۆکی نوێی فارسیم کردووە و خوێندوومەتەوە، ئەوەی هێجگار زوویر و بێزاری کردووم و دەکات، ئەو شەپۆلە بەلرفەیە بەرەو تەکنیکبازی، بە جۆرێک سەرومڕ چیرۆکی فارسی تێ کەوتووە و بووە بە تەکنیکبازییەکی بێتام، بەر هیچ ناکەویت، یان بڵێم بەر هیچ دەکەویت، هەڵبەت ئەمە کاریگەرییەکی زەق‌وزۆپی هۆشەنگ گوڵشیرییە لە ئەدەبیاتی نوێی فارسیدا، گوڵشیری چیرۆکنووسێکی گەورەیە و دەتوانم بڵێم قوتابخانەیەکە بۆ خۆی، بەڵام ئاوێکی خراپی ڕشتووە؛ مامەڵەکردنی گوڵشیریی لەگەڵ تەکنیکدا تایبەتە، نەوەی پاش ئەو نەیانتوانیوە چۆنیەتیی ئەو مامەڵەیە بدۆزنەوە و لاساییەکی نادانانەی دەکەنەوە، بە خەستی پێیان لەو ئاوەدا تەڕ بووە و خلیسکیان بردووە، لە بەرامبەردا، لە ئەدەب و چیرۆکی عەرەبیدا، بە تایبەت چیرۆکی عێراقی پاش ڕووخانی سەدام (٢٠٠٣)، دەبینی شتێکی ترە، هەست بە تێریی ناوەڕۆک بەسەر فۆڕمدا دەکەی، بێئەوەی هاوسەنگی لە دەست چووبێت، تەماشای چیرۆکەکانی حەسەن بەلاسم بکەن. کەسانێکیش لە چوارچێوەی فۆڕمدا گەمەیەکی لێڵ و پێڵ و بێهوودە دەکەن، بێئەوەی ناوەڕۆک بوونی هەبێت، ئێمە دەبێت بزانین فۆڕم و ناوەڕۆک تەنیا لە گوزەری یەکترەوە دەتوانن یەکتر پڕ بکەن و بسەلمێنن. کەسانێکیش هەن زۆر باسی زمان دەکەن، بە گەڕانەوە بۆ دەقەکانیان، تێدەگەین هیچ ڕیسک، نوێگەری و جیاوازبوونێک لە بەرهەمەکانیاندا نابینرێتەوە.\nکۆمەڵێک تایبەتمەندی لە چیرۆکدا هەن زۆر بە بایەخن و لێرە هێشتا جێکەوتە نەبوون، بۆ وێنە، کەسایەتی لە چیرۆکدا، نوختەیەکی زۆر گرنگە، خەسڵەتی خۆی هەیە، هیوادارم بتوانم ڕۆژێ لەم بارەوە بە چڕی بنووسم، کات و شوێن، هەناسە و نەفەسکێشان و جیهانبینیی، لە ڕێی ئەم نوختانەوە دەتوانین زۆر چیرۆکی کوردی شی و شیتەڵ بکەینەوە و بیسەلمێنین چیرۆک نین، یان نۆڤلێت و ڕۆمانن و بە زۆر ترنجێنراونەتە قاڵبی چیرۆکەوە. ئێمە کە چیرۆک دەخوێنینەوە، بەر لە هەر شت چیرۆکمان دەوێ.\n*ئەگەر چیرۆکنووس و چیرۆکێک پێشنیار بکەیت دوای ئەم چاوپێکەوتنە خوێنەران بیخوێننەوە، کام چیرۆکنووس و چ چیرۆکێکە؟\nبەختیار حەمەسوور: قورسە. زۆر زۆرن. لێرەدا سێ چیرۆک دەنووسم:\nیەک: چیرۆکی ‹تۆپی ناو تابووتەکە›، ڕەووف بێگەرد.\nدوو: چیرۆکی ‹چوارەمین ئەلبوومی تەنیایی›، سیامەند هادی.\nسێ: چیرۆکی ‹کەس نازانێ خاڵم چۆناوچۆن خۆی دەکوژێ›، عەزیز مەحموودپوور.\n*سەبارەت بە جیاوازیی ئەم نەوە چیرۆکنووسە نوێیە لەگەڵ نەوەی پێشوو چ قسەیەکت هەیە، ئەگەر بە کورتییش بێت دەتوانی چەند جیاوازییەکی بنەڕەتی و زەق بۆ ئێمە شی بکەیتەوە؟\nبەختیار حەمەسوور: با سەرەتا بۆچوونێکی ڕوون و ئاشکرای خۆم سەبارەت بە چیرۆکی ئەو نەوەیە بڵێم، کە منیش یەکێکم سەر بە ئەوان و پێکڕا بە نەوەی نوێ ناسراوین: بە دانانی سلاش و کەوانەیەک بۆ بڕێ دەنگ و ڕەنگ، دەتوانم بڵێم چیرۆکی ئەم نەوەیە ڕازیم ناکات، دەنگەکان شپرز و شێواون، چنین و هارمۆنیەت زۆر لاوازن، تێمای چیرۆکەکان زۆر کەم بە یادگە و بیرەوەرییەوە دەچەسپێن، یانی ئەو دەنگ و تۆنەی کە بڕیارە ببێت بە شەقڵی نەوەیەک، لە چیرۆکی ئەم نەوەیەدا دروست نەبووە، یان دەیەوێ دروست ببێت و بارگە بخا؛ جارێ بەڕێوەیە و نەگەیشتووە، ئەمە وەک ئێسکێکی تیژ و نائومێدییەکی تاڵ بەربینگم دەگرێ، بەڵام ناتوانم چاوپۆشیی لێ بکەم، دەبێت هەوڵەکان جددیتر و ئاراستەدارتر بکرێنەوە. ئەم ژانرە بۆ ئێمە نوێیە و زۆر پەناوپەسێوی تاریک و نەناسراوی بە دەستلێنەدراوی ماوەتەوە، ئەرکی ئەم نەوەیە لە نەوەکانی پێشوو قورسترە، چونکوو زۆر بە سادەیی ئێستە ژیان ئاڵۆزترە، تێکڕژاوترە، سەختترە. دەبێت نگیای چیرۆکنووس هەموو قەڵەشت و کەلێنەکان بپشکنێ، تاوتوێیان بکات. هەر بۆ نموونە: پەیوەندیی نێوان ئینسان و شتەکان، کە چیرۆک وەک کۆڵەگەیەک لەسەری بەندە، بەراورد بە چارەکە سەدەیەک لەمەوبەر زۆر گۆڕان و پچڕانی، لە هەردوو ئاستی فۆڕم و ناوەڕۆکدا، بەسەردا هاتووە، دەبێت چیرۆکنووس ئاگای لەم گۆڕان و پچڕانانە بێت، یان دنیای دڵڕفێن و فریودەری سەرمایە و مۆدێرن و ژاوەژاو بە کارگە و دووکەڵ و سەیارە و هۆڕن لە شارەکاندا، کە ژیانی زۆربەمان پێیەوە وێران و سەراسیمە و سەرگەردان بووە، دەبێت چیرۆکنووس ئەم وێرانی و کاولکارییە زەینی و دەروونییانە لە چیرۆکدا ناونشین بکات و بنووسێتەوە، بەڵام چیرۆکی نوێی کوردی زۆر دەنگدەرەوەی ئەم دیاردە و دەرکەوتانەی سەردەمەکەی نییە. چیرۆکی نوێ دەبێت بیر لە خۆی و سەردەمەکەی بکاتەوە. لەم ڕووەوە، لە نێوان چیرۆکی نوێ و سەردەمەکەیدا، مەودا و شەبەقی گەورە دەبینم.\nسەبارەت بە جیاوازی نێوان چیرۆکی ئێستە و ڕابردوو، وەک کڵێشە و گۆڕانکاری لە بڕێ جومگەدا، ئاشکرا و بەرچاو دەبینرێ، بەڵام لە جەوهەر و ناوکدا زۆر کەم لە ڕابردوو دوور کەوتووەتەوە، گرفتەکانیش فرەن، یەکێک لەو گرفتانە بنچینەییانە دەگەڕێتەوە بۆ ڕوانین و گۆشەنیگا، نازانم بۆ لێرەدا ئەم کەوانە گەورەیەم کردەوە، بەڵام دڵنیام دەبێت لە یەکەم دەرفەتدا بپەرژێمە سەری و ورد و تەسەل لە بارەیەوە بنووسم و کەوانەکە دابخەم.\n*بەختیار حەمەسوور، چیرۆکنووس، لە دایکبووی سلێمانییە.\n*یەکەم چیرۆکی (لە ڕۆژنامەدا) لە ساڵی ٢٠١٠ بڵاو بووەتەوە، بە ناوی ‹پایسکیلی سوور›.\n*لە ساڵی ٢٠١٥ـدا، لە لایەن ناوەندی غەزەلنووسەوە کۆمەڵەچیرۆکی ‹مێروولەکان بەژێر ڕووناکیی مانگدا دەڕۆن› چاپ و بڵاو کردووەتەوە.\n*ساڵی ٢٠١٦، لە بیستەمین فیستڤاڵی گەلاوێژدا، خەڵاتی یەکەمی بۆ چیرۆکی ‹قاوەی سوێر› وەرگرتووە.\n*لێکۆڵینەوەیەکی درێژی لە بارەی دەقی ‹سەرما و بەرد›ـی دلاوەر قەرەداغیی شاعیرەوە نووسیوە و لە کتێبێکدا، لەگەڵ شیعرەکەدا، ساڵی ٢٠١٩ چاپ و بڵاو کراوەتەوە.\n*چەند وتار و لێکۆڵینەوەی ئەدەبی لە ڕۆژنامە گۆڤارەکاندا بڵاو کردووەتەوە.


وەزارەتی کشتوکاڵی هەرێمی کوردستان لە بڕیارێكدا باجی لەسەر پێنج بەرهەمی کشتوکاڵی هەڵگرت.\nبەپێی ڕاگەیەندراوێکی وەزارەتەکە، لە پێناو چاودێری و کۆنترۆڵکردنی نرخ و بەرژەوەندیی گشتیی هاوڵاتییان و خاوەن کارەکان، ئەمرۆ سێشەممە بڕیاردرا بە هەڵگرتنی باج لەسەر هاوردەکردنی بەرهەمەکانی(خەیار، تەماتە، باینجان، بامیە و بیبەر).\nئاماژەبەوەشدراوە، بڕیارەكە بەهۆی بەرزبوونەوەی نرخی ئەو بەرهەمانە و كەمبوونەوەیان لە عەلوەكانی سەوزە و میوە لە هەرێمی کوردستاندا دراوە.\nهەر بەپێی ڕاگەیەندراوەكەی وەزارەتی كشتوكاڵ، بڕیاری هەڵگرتنی باج لەسەر هاوردەکردنی ئەو بەرهەمانەی ئاماژەی پێکراوە لە 2021/10/1 ەوە دەچێتە بواری جێبەجێكردنەوە و بۆ ئەو مەبەستەش نوسراو ئاراستەی وەزارەتی دارایی و بەڕێوەبەرایەتیی گشتی گومرککراوە بۆ ئاگادارکردنەوەی لایەنە پەیوەندیدارەکان.\nپارێزگاری هەولێر دەڵێت، ئەو كەسانەی بەشداریی كۆنگرەكەی هەولێریان كردووە و فەرمانی دەستگیركردنیان بۆ دەرچووە، لە هەولێر نەماون و…


عێراق، پووچه‌ڵكردنه‌وه‌ی هێرشێكی مووشه‌كیی بۆ سه‌ر هێزه‌كانی ئه‌مریكا ڕاگه‌یاند\nوه‌زاره‌تی به‌رگریی عێراق ئاشكرایكرد: پلانی هێرشێكی مووشه‌كییان بۆ سه‌ر هێزه‌كانی ئه‌مریكا پووچه‌ڵكردووه‌ته‌وه.\nناوه‌ندی ڕاگه‌یاندنی ئه‌منیی سه‌ر به وه‌زاره‌تی به‌رگریی عێراق، له ڕاگه‌یه‌ندراوێكدا بڵاویكرده‌وه "توانیویانه هێرشێك تێكبشكێنن كه خه‌ریكبووه به مووشه‌ك بكرێته سه‌ر هێزه‌كانی ئه‌مریكا له بنكه‌ی عه‌ین ئه‌سه‌د له پارێزگای ئه‌نبار".\nناوه‌ندی ڕاگه‌یاندنی ئه‌منیی سه‌ر به وه‌زاره‌تی به‌رگریی عێراق، ئاماژه‌ی به‌وه كردووه "سێ مووشه‌كی (جۆری گراد) له گردی ناوچه‌ی دولاب ده‌ستیان به‌سه‌ردا گیراوه كه ئاماده كرابوون بۆ ئه‌وه‌ی ئاراسته‌ی هێزه‌كانی ئه‌مریكا له بنكه‌ی عه‌ین ئه‌سد بكرێن".\nله لایه‌كی دیكه‌وه نه‌قیب ئه‌حمه‌د دلێمی ئه‌فسه‌ر له پۆلیسی ئه‌نبار، به ئاژانسی ئه‌نادۆڵی ڕاگه‌یاندووه "ژماره‌یه‌ك چه‌كداری داعش له خاكی سووریاوه هێرشیان كردووه‌ته سه‌ر خاڵێكی هێزه‌كانی پاسه‌وانیی سنوور له باشووری ڕۆژئاوای قه‌زای قائیم".\nبه وته‌ی ئه‌حمه‌د دلێمی "له ئاكامی هێرشه‌كه‌دا، پاسه‌وانێكی سنوور كوژراوه و یه‌كێكی دیكه‌ش بریندار بووه".\nهه‌فته‌ی ڕابردوو، فه‌رمانده‌ی ئۆپه‌راسیۆنه‌كانی جه‌زیره و بادیه له سوپای عێراق، ڕایگه‌یاندبوو، به ئامانجی ڕێگریكردن له دزه‌كردنی چه‌كدارانی داعش، ڕێوشوێنی ئه‌منیی توند له‌سه‌ر سنوور له‌گه‌ڵ سووریا گیراوه‌ته‌به‌ر.


به‌شێك له‌ئاواره‌كانی موسڵ بڕیاریانداوه نه‌گه‌ڕێنه‌وه | نیقاش\nزولفه‌قار جاسمی ئاواره‌ی موسڵ ئازادكردنی شاره‌كه‌ی له‌ده‌ستی داعش زۆر به‌لاوه گرنگ نه‌بوو، سه‌ره‌ڕای ئه‌وه‌ی كه ناچار كرابوو سێ ساڵ له‌مه‌وبه‌ر خانووه‌كه‌ی له‌به‌ری راستی شاره‌كه چۆڵ بكات.\n3.08.2017 | كه‌ربه‌لا\n( :وێنه وزارة الهجرة والمهجرين )\nئه‌و پیاوه ته‌مه‌ن شه‌ست ساڵانه سۆزی بۆ خانووه‌كه‌ی‌و دراوسێكانی‌و بیره‌وه‌رییه‌كانی له‌وێ ناشارێته‌وه، به‌ڵام ترسی له‌ئاینده‌و متمانه‌نه‌بوونی به‌دراوسێكان‌و ئه‌و خه‌ڵكه‌ی ساڵانێك له‌گه‌ڵیان ژیاوه به‌سه‌ر هه‌موو سۆزێكی ناودڵیدا زاڵه.\nزولفه‌قار باوكی پێنج كوڕ‌و دوو كچه‌و له‌ته‌مموزی 2014وه له‌یه‌كێك له حسێنییه‌كانی سه‌ر رێگای نێوان نه‌جه‌ف‌و كه‌ربه‌لا نیشته‌جێیه‌و یه‌كێك له‌كوڕه‌كانی كه هاوسه‌رگیری كردووه له‌گه‌ڵ ژماره‌یه‌ك له نه‌وه‌كانی له هه‌مان حسێنییه‌دا له‌گه‌ڵی نیشته‌جێن به‌ڕاده‌یه‌ك شوێنه‌كه وه‌ك ئۆتۆمبێلێكی پڕ له سه‌رنشین‌و پڕ ژاوه‌ژاوی به‌رده‌وامی لێهاتووه.\nله‌كاتێكدا زولفه‌قار قسه‌ی بۆ ده‌كردین هه‌ندێك له نه‌وه‌كانی له‌لای په‌نجه‌ره‌یه‌كی نزیكمانه‌وه ده‌نگه‌ده‌نگیان ده‌كرد‌و تاوێك هه‌وڵیان ده‌دا گوێمان لێبگرن‌و تاوێكیش سه‌رنجمان بۆلای خۆیان رابكێشن.\nله‌گه‌ڵ هه‌موو كێشه‌كانی نیشته‌جێبوون‌و بژێوی‌و ئه‌و سه‌ختیانه‌ی دیكه‌ش كه له‌ڕووی خوێندنه‌وه رووبه‌ڕووی كوڕ‌و نه‌وه‌كانی ده‌بێته‌وه، به‌ڵام زولفه‌قار پێی باشه له كه‌ربه‌لا بمێنێته‌وه، ئه‌ویش له‌ترسی گه‌ڕانه‌وه‌ی گرژی‌و ئاڵۆزی‌و كاری توندوتیژی تایفی وه‌ك ئه‌وه‌ی شاره‌كه‌ی له حوزه‌یرانی ساڵی 2014دا به‌خۆوه‌ی بینی.\nئه‌و به غه‌مباریه‌وه باس له‌وه ده‌كات كه هێشتا هه‌ست به ناخۆشحاڵی ده‌كات، چونكه له‌كاتی ئه‌و بێسه‌روبه‌ره‌ییه‌ی موسڵی گرته‌وه له‌دوای كۆنترۆڵكردنی له‌لایه‌ن داعشه‌وه دوو خێزانی پێكهاتوو له 16 ئه‌ندامی له ئامۆزاكانی له‌ده‌ستداوه‌و پێشده‌چێت تیاچووبن وه‌كو ئه‌و كه‌سانه‌ی دیكه‌ی به‌هۆكاری تایفی یاخود ئه‌تنیكی به‌ده‌ستی ئه‌ندامانی رێكخراوه توندڕه‌وه‌كه گیانیان له‌ده‌ست داوه، ئه‌ویش ئاماده‌یی تێدا نییه رووداوێكی له‌و جۆره ببینێته‌وه.\nهۆكارێكی دیكه كه وای له‌و پیاوه ئاواره به‌ته‌مه‌نه‌و كه‌سوكاره‌كه‌ی كردووه مانه‌وه‌یان له كه‌ربه‌لا پێ باشتر بێت له گه‌ڕانه‌وه بۆ موسڵ، به‌رده‌ستبوونی ده‌رفه‌تی كاره له كه‌ربه‌لا كه خزمه‌تگوزارییه‌كانیان به‌نرخێكی گونجاو پێشكه‌ش به دانیشتووانی شاره‌كه ده‌كه‌ن، له‌وباره‌یه‌شه‌وه زولفه‌قار ده‌ڵێت: "هه‌تا ژیان‌و كاركردن له موسڵ له توانادا نه‌بن یان مه‌ترسیداربن، بۆچی بگه‌ڕێمه‌وه".\nده‌یان هه‌زار توركمانی شیعه كه له موسڵ ده‌ژیان له‌دوای كۆنترۆڵكردنی شاره‌كه له‌لایه‌ن داعش له حوزه‌یرانی 2014 ئاواره‌ی ناوچه‌كانی دیكه‌ی ناوه‌ڕاست‌و باشووری وڵات بوون، هه‌رزانیشیان له حسێنییه‌و مزگه‌وته‌كانی نێوان كه‌ربه‌لا‌و نه‌جه‌ف نێشته‌جێبوون.\nله‌گه‌ڵ زولفه‌قاردا ئاواره‌ی دیكه‌ش هه‌ن گه‌ڕانه‌وه بۆ شاری موسڵ ره‌تده‌كه‌نه‌وه له‌وانه‌ش محه‌مه‌د عه‌له‌وی كه نیشته‌جێی ده‌شتی نه‌ینه‌وا بووه‌و كرێكاری بینایه، به‌ڵام هۆكاری ره‌تكردنه‌وه‌كه‌ی جیاوازه له‌و هۆكارانه‌ی زولفه‌قار باسیان ده‌كات.\nمحه‌مه‌د نایه‌وێت بگه‌ڕێته‌وه، چونكه پێیوایه ئه‌و ناوچه‌یه‌ی تێیدا ده‌ژیا به‌هۆی شه‌ڕه‌وه رووخاوه‌و ژێرخانی نه‌ماوه‌و تا چه‌ند ساڵێكی تر به‌كه‌ڵكی ژیان نایه‌ت.\nتا ئه‌و كاته‌ش كه ناوچه‌كه شیاو ده‌بێت بۆ ژیان‌و كاركردن، محه‌مه‌د بڕیاری داوه له كه‌ربه‌لا بمێنێته‌وه مادام كاروباری گوزه‌رانی رێكخستووه‌و داهاتێكی ئه‌وتۆیشی ده‌ستده‌كه‌وێت كه ده‌توانێت پێداویستییه سه‌ره‌كییه‌كانی پێ دابین بكات، به‌ڵام نیگه‌رانی خۆیشی سه‌باره‌ت به‌و بڕیاره ناشارێته‌وه كه حكومه‌تی خۆجێیی كه‌ربه‌لا له ته‌مموزی ساڵی رابردوودا ده‌ری كردووه.\nبڕیاره‌كه رێ له نیشته‌جێكردنی ئاواره‌كان له پارێزگاكه‌دا ده‌گرێت‌و پابه‌ندیان ده‌كات به گه‌ڕانه‌وه بۆ ناوچه‌كانیان پاش ئازادكردنیان‌و گێڕانه‌وه‌ی خزمه‌تگوزارییه سه‌ره‌كییه‌كان، پاساوی حكومه‌تی خۆجێییش ئه‌وه‌یه كه تا هه‌تایه پارێزگا توانای له‌خۆگرتنی ئه‌و ژماره زۆره‌ی ئاواره‌كانی نییه‌و داوایشی لێكردوون له‌به‌ر رۆشنایی پێویستی خه‌ڵكی پارێزگاكه به كاركردن تێگه‌یشتنیان بۆ بڕیاره‌كه هه‌بێت.\nله‌كاتێكیشدا بڕیاری حكومه‌تی خۆجێیی سه‌باره‌ت به گه‌ڕاندنه‌وه‌ی ئاواره‌كان بۆ ناوچه‌كانیان له پاش ئازادكردنیان نیگه‌رانی خستووه‌ته نێو دڵی ئه‌و ئاوارانه‌ی ناخوازن بگه‌ڕێنه‌وه ئه‌و ناوچانه‌ی لێوه‌ی ئاواره بوون، هه‌ندێك كه‌سی دیكه كه له قه‌زای ته‌له‌عفه‌ری باكووری خۆرئاوای شاری موسڵه‌وه ئاواره بوون، وا هه‌ست ده‌كه‌ن بڕیاره‌كه په‌یوه‌ندی به‌وانه‌وه نییه، چونكه نیشته‌جێبوونیان له كه‌ربه‌لا به كاتی ده‌زانن‌و پێویستیان به كه‌س نییه یاداشتی گه‌ڕانه‌وه‌یان بۆ خانووه‌كانیان له پاش ئازادكردنیان بۆ ده‌ربكات.\nعه‌بدولڕه‌حمان جه‌سام (45 ساڵ) كه نیشته‌جێی گه‌ڕه‌كی سه‌لام یان وه‌ك له ئاستی میللیدا پێی ده‌ڵێن "گه‌ڕه‌كی به‌واری"ی موسڵ بوو، چاوه‌ڕوانی ئه‌وه‌یه بگه‌ڕێته‌وه بۆ ماڵه‌كه‌ی‌و دراوسێكانی ببینێت كه چه‌ند ساڵێكه لێكدابڕاون، ئه‌و كاتێك باسی كاره‌كه‌ی‌و باخچه‌ی ماڵه‌كه‌ی له ته‌له‌عفه‌ر ده‌كرد، سۆزێكی به‌هێز دایگرت‌و فرمێسك به چاوه‌كانیدا هاتنه خواره‌وه.\nپێده‌چێت ئاره‌زووی ئاواره توركمانه شیعه‌كان بۆ گه‌ڕانه‌وه بۆ شاره‌كه‌یان له‌وه‌وه سه‌رچاوه‌ی گرتبێت كه ئه‌وان له قه‌زای ته‌له‌عفه‌ر زۆرینه پێكده‌هێنن ئه‌مه‌ش وایان لێده‌كات هه‌ست به باوه‌ڕبه‌خۆبوونێكی زیاتر بكه‌ن سه‌باره‌ت به زاڵبوون به‌سه‌ر ئه‌و سه‌ختییه چاوه‌ڕوانكراوانه‌ی له كاتی گه‌ڕانه‌وه‌یاندا دروست ده‌بن، به‌ڵام هه‌ندێك له‌وانه‌ی كاریان ده‌ستكه‌وتووه‌و له شاره‌كه‌دا جێگیربوون پێیان باشه بمێننه‌وه.\nتا ئه‌و كاته‌ش كه ئاواره‌كان كه‌لوپه‌له‌كانیان ده‌پێچنه‌وه‌و سواری پاس ده‌بن بۆ گه‌ڕانه‌وه بۆ زێدی خۆیان هه‌ر كاتێك هۆكاره‌كانی گه‌ڕانه‌وه‌یان بۆ ره‌خسا یان تا ئه‌و كاته‌ی ئه‌وانه‌ی گه‌ڕانه‌وه ره‌تده‌كه‌نه‌وه به‌ته‌واوی هیوابڕاو ده‌بن له‌وه‌ی جارێكی تر زێدی خۆیان ببیننه‌وه، رووناكی گڵۆپه كزه‌كانیان له‌ودیو په‌نجه‌ره‌كانیانه‌وه به‌ڵگه‌ی مانه‌وه‌یانه به‌درێژایی رێگای تاریكی نێوان كه‌ربه‌لا‌و نه‌جه‌ف.\nخانه‌كه‌ی كه‌ربه‌لا له‌بیركراوه


عەتا سەراوی:ئەوەی پارتی دەیكات دوو ئیدارەییە، شەڕی ئەو شكستەیە كە مەسعود بارزانی و پارتی توشی هاتوون.. وەڵامی راگەیەندراوە تەخوینیەکەی سەرکردایەتی پارتی دەداتەوە | PUK CENTRAL COUNCIL\nعەتا سەراوی:ئەوەی پارتی دەیكات دوو ئیدارەییە، شەڕی ئەو شكستەیە كە مەسعود بارزانی و پارتی توشی هاتوون.. وەڵامی راگەیەندراوە تەخوینیەکەی سەرکردایەتی پارتی دەداتەوە\nسێ شه‌ممه, تشرینی دووه‌م 7, 2017 7:51 pm\nیەكێتیی نیشتمانیی كوردستان لەبەرامبەر ڕاگەیەندراوەكەی ئەنجومەنی سەركردایەتی پارتی دێتە دەنگ و داواشدەكات، ئەو نامەیە ئاشكرابكەن كە لەچەند ڕۆژی ڕابردوودا ئاراستەی كۆماری ئیسلامی ئێرانیان كردوەو ئەندامێكی ئەنجومەنی ناوەندیش ڕایدەگەیەنێت: پارتی شەڕی دوو ئیدارەیی دەكات.\n“ئەوەی پارتی دەیكات شەڕی دوو ئیدارەییە، شەڕی ئەو شكستەیە كە مەسعود بارزانی و پارتی توشی هاتوون و كۆمەڵگەی نێودەوڵەتی ئامادە نین هەڵسوكەوتیان لەگەڵ بكەن، شەڕی ڕوخاندنی ئەو حكومەتەیە كە برازاكەی سەرۆكایەتی دەكات”.\nعەتا سەراوی، ئەندامی ئەنجومەنی ناوەندی یەكێتیی نیشتمانیی كوردستان، ڕایگەیاند: لەچەند رۆژی رابردوودا، مەسعود بارزانی سەرۆكی پارتی، نامەیەكی نهێنی بۆ ئێران ناردووەو تێیدا پەشیمانی خۆی بۆ دۆستایەتیكردنی ئەمریكا دەربڕیوە.\nئاشكراشیكرد، بارزانی لەو نامەیەدا كە بە سیداد-ی برای رەوانەی كردووە، داوای ئاساییكردنەوەی پەیوەندییەكانی لەگەڵ تاران كردووەو هیوای ئەوەشی خواستووە، پەیوەندییەكانی نێوانیان هاوشێوەی ساڵانی حەفتاكان و هەشتاكانی سەدەی رابردوو، توندوتۆڵ بكرێنەوە.\nعەتا سەراوی وتیشی: بارزانی لەو نامەیەیدا، كە ئاراستەی قاسم سولەیمانی كردووە، پاكانەیەكی زۆری بۆ كۆماری ئیسلامی كردووە.\nلەوەڵامی تۆمەتەكانی پارتی كە لە راگەیاندراوەكەی ئەمڕۆیدا، ئۆباڵی بەدەستەوەدانی كەركوكی خستە ئەستۆی یەكێتی، عەتا سەراوی دەڵێت: “ئەوەی پارتی دەیكات شەڕی دوو ئیدارەییە، شەڕی ئەو شكستەیە كە مەسعود بارزانی و پارتی توشی هاتوون و كۆمەڵگەی نێودەوڵەتی ئامادە نین هەڵسوكەوتیان لەگەڵ بكەن، شەڕی ڕوخاندنی ئەو حكومەتەیە كە برازاكەی سەرۆكایەتی دەكات”.\nعەتا سەراوی تەحەدا دەكات و دەڵێت: “با جورئەتی ئەوەیان هەبێت بەئاشكرا دوو ئیدارەیی ڕابگەیەنین و چیتر دەستی چەوری خۆیان بەیەكێتی نەسڕنەوە”.\nئاشكراشیكرد: بەهیچ جۆرێك لەم پەلامارانەی پارتی بێدەنگ نابین و ئەوان شەڕ بەرەو دوو ئیدارەیی دەبەن و ناشكرێت چیتر یەكێتی لەم پیلانگێڕیانە بێدەنگ بێت و پارتیش ئەگەر دوو ئیدارەیی ڕابگەیەنێت، لەهیچ شوێنێكی ئەم هەرێمە جێگەی نابێتەوە، بۆیە دەیانەوێت یەكێتی ناچار بەڕاگەیاندنی دوو ئیدارەیی بكەن، لەكاتێكدا ئێمە بەهیچ جۆرێك ناچینە ژێر باری ئەو ئەجێندایەی كە بارزانی و مەسروری كوڕی بەرنامەیان بۆ داڕشتووە.\nسەراوی داوا لەسەرجەم لایەنە سیاسییەكانی هەرێم دەكات، وڵاتانی جیهان ئاگاداربكەنەوە كە پارتی بەنیازی چ پیلانگێڕییەكە.\nغازی کەرکوکی: ئەوەندەی پارتی لەهەوڵی شێواندنی باروودۆخی کەرکوکە دوژمنەکانی کورد خەریک نین\nدوو عاشقی کورد دوای 30 ساڵ بەیەک دەگەنەوە.. بزانە لەوماوە زۆرەدا چۆن ژیانیان گوزاراندوە


ئاژانسەكانی جیهان بڵاویانكردەوە، نرخی نەوت بۆ ئەمڕۆ چوار شەممە، 15-12-2021، بەشێوەیەك بووە كە نرخی نەوتی برێنت بە 72 دۆلار و 86 سەنت لە بازاڕەكانی جیهان مامەڵەی پێوەكراوە.\nهاوكات نرخی بەرمیلێك نەوتی خاوی ئەمریكیش بە 69 دۆلار و 80 سەنت مامەڵەی پێوەكراوە.\nنرخی نەوت دەگاتە نزیكەی 100 دۆلار\nخەڵك- ڕۆژ بەڕۆژ نرخی نەوتی خاو لە بازاڕی جیهانی ڕوو لە بەرزبوونەوە دەكات و پسپۆڕێكی بواری نەوت هۆكارەكانی بەرزبوونەوەی نرخی نەوت ئاشكرادەكات و…


سەرنجێك لەبارەی پڕۆژەیاسای چاكسازییەوە – Knwe.org\nسەرەکی » وتار » مستەفا محەمەد » سەرنجێك لەبارەی پڕۆژەیاسای چاكسازییەوە\nسەرنجێك لەبارەی پڕۆژەیاسای چاكسازییەوە\nقسە و باسی گەرم لەبارەی پڕۆژەیاسای چاكسازیی لە پەرلەمانی كوردستان دەكرێ كە بۆ رێكخستنەوەی خانەنشینی و مووچە و دەرماڵە و بەخشینە و حكومەت لەم رێگەوەیە مەبەستییەتی پێداچوونەوەیەكی گشتی بۆ پلەی وەزیفی و مووچەی سەرجەم فەرمانبەران بكا.\nدید و تێڕوانینەكانیش لەو بارەیەوە بۆ چەند ئاراستەیەك دابەشبوون، بەشێك لەوان لایەنگری پڕۆژەكەن و وایدەبینن پڕۆژەكە هەوڵێكی باشە بە ئاراستەی چاكسازی و بنەبڕكردنی بە هەدەردانی داهاتی گشتی، پێچەوانەی ئەوەش زۆرێك هەن و پێیانوایە ئەم پڕۆژەیە ناتوانێ خۆی لەقەرەی رێكخستنەوەی پلە وەزیفییەكان بدا، بەڵكو بە یاسا شەرعییەت دەداتەوە بە پلە باڵاكان و موچەی قەبە و ئیمتیازی باڵا و منحەی هەڵڕژاو دەخاتەوە گیرفانەكانیان.\nلە راستیدا ئەگەر پڕۆژەكە بە وردی بخوێنیتەوە و بە ئینصافەوە هەڵیبسەنگێنی، بۆت دەردەكەوێ كە پڕۆژەكە هەنگاوی زۆرباشی تێدایە بۆ بنەبڕكردنی گەندەڵی و گێڕانەوەی گوژمەیەكی گەورە بۆ خەزێنەی دەوڵەت، لێ لە بەرامبەریشدا كیماسی زۆری هەن، لێرەدا ئاماژە بەهەردوولا دەكەین.\nبۆ نموونە، زۆر بە روونی خانەنشینی «بە پلەی وەزیر و بریكاری وەزیر و راوێژكار»ی ئەو كەسانە هەڵدەوشێنێتەوە كە ئەو پلە وەزیفییەیان بەفیعلی نەبینیوە، بەڵكو لە پێش راپەڕین بەهۆی جێنەخشی زۆریان لە بزووتنەوەی رزگاریی نیشتمانیدا ئەو ئیمتیازەیان پێدراوە، بۆیە لە دوای دەرچوواندنی یاساكەوە ئەو ئیمتیازانە نامێنن و لەجێی ئەوە مووچەیەكی شایستەیان بۆ دەبڕدرێتەوە.\nلایەنێكی ئیجابی ئەم پڕۆژەیە، كۆتاییهێنانە بە دوو مووچەیی و چەند مووچەیی لە دامەزراوەكانی حكومەتدا، لە ژێر هەر ناو و ناونیشانێكدا بێ، تەنها ئەوەندە نەبێ بۆ كەسوكاری شەهیدان و زیندانیانی سیاسی بژاردەی دیاریكردنی مووچەی دڵخوازی خۆیان لە نێوان ئەو مووچانەدا دەخرێتە بەردەم و دواجاریش شایستە داراییەكانیان دوای پێداچوونەوە هاوتای عیراقی لێدەكرێ.\nئەمانەی باسكران لایەنی پۆزەتیڤی پڕۆژەكەن كە داتابەیسی بایۆمەتریشی كردۆتە پێوەر بۆ بەرزكردنەوەی پلە و قۆناغی مووچەی فەرمانبەران و سوودمەندبوون لە ئیمتیازەكانی خانەنشینی، بەڵام لە كەموكوڕیش بەدەر نییە، نموونەی زەقی ئەو ئاریشانە كە پێچەوانەی چاوەڕوانییەكانی شەقامە و راستەوخۆ لە قازانجی ژمارەیەكی كەمدا دەشكێتەوە، خانەنشینكردنی پلە تایبەتەكانە تا ئاستی %70 ی مووچەكانیان.\nباشە تێنەگەیشتین لەوەی پەرلەمانتارێك لەخۆی پرسیوە، لە كاتێكدا بۆ خزمەتی گشتی و بە دەنگی شەقام چۆتە پەرلەمان و بڕیاری نوێنەرایەتیكردنی مافی گشتی هەیە، خانەنشینی بۆ چییە؟ ئاخر چ خێرە بە دەنگی هاووڵاتییەكی سادەی كەمدەرامەت بگەیتە ئەوێ و لەجیاتی داكۆكی لە مافەكانیان و دەرچوواندنی یاسا لە قازانجی گشتیاندا، موشەرەع بی و هەر خۆشت شەرعییەتی یاسایی بدەیە خانەنشینكردنی خۆت!\nلە راستیدا ئەركی پەرلەمانتارەكانە كە بۆ ستراتیژی چاكسازیی دوورمەودا خەمی گەورەیان گۆڕینی فۆرمی ژیانی هاووڵاتیانی ئەم هەرێمە بێ، نەك مووچەكانی خۆیان، دەبێ ئەو پڕۆژەیە سەرەتای داڕشتنەكەی بە چاكسازی لە پلە باڵاكانەوە دەست پێبكەن بە جۆرێك هاوشێوەی بەغدا بە تەواوی گۆڕانكارییەوە هەموو فراكسیۆنەكان دەنگ بۆ هەڵوەشاندنەوەی بدەن، دەبێ هەمواری خانەنشینی پەرلەمانتاران بە جۆرێك بێ كە لە دوای تەواوكردنی خزمەتی پەرلەمانییەوە، رێگری نەكرێ لە گەڕانەوەی بۆ سەر كاری پێشووی، نەك بەو شێوەیە تێپەڕێنرێ و هەر چوار ساڵ جارێك بە قوەتی قانون پەرلەمان و دامەزراوە باڵاكان بكرێنە وێستگەی دەرچوواندنی خانەنشینی تێر و پۆشتە بەسەر گیرفان و قوت و بودجەی گشتیدا .


حکومەتى هەرێمى کوردستان لەمێژە بڕیارى بەئەلیکترۆنیکردنى کارى کارگێڕى لە وەزارەت و فەرمانگەکان داوە و لە کارنامەى کابینەى نۆیەمیشدا پێداگرى لەسەر ئەمە کراوەتەوە.\nحکومەتی ھەرێم زیاتر لە چوار ملیار دیناری بۆ خاوێنکردنەوەی چەند ناوچەیەک تەرخان کرد\nلە درێژەی پێشکەش کردنی پرۆژە خزمەتگوزارییەکانی حکومەتی ھەرێمی کوردستان و لەسەر ڕاسپاردەی مەسرور بارزانی، سەرۆکی حکومەتی ھەرێمی کوردستان، بڕی (٢,٧٦٢,٧٦٠,٠٠٠) دوو ملیار و حەوتسەد و شەست و دوو ملیۆن و حەوتسەد و شەست ھەزار دینار بۆ وەزارەتی شارەوانی و گەشتوگوزار تەرخان کرا\nفەرمانگەی میدیا و زانیاری: هەواڵی رۆژنامەی کەیهان راست نیە و بێ بنەمایە\nرۆژنامەی "کەیهان"ـی ئێرانی، هەواڵێکی بڵاو کردووەتەوە کە گوایا لە هێرشێکی مووشەکی بۆ سەر بارەگایەکی دەزگای هەواڵگری ئیسرائیل لە شاری هەولێر، چەند کارمەندێکی ئەو دەزگایە کوژراون.\nوەزیرى سامانە سرووشتییەکان: بۆ ئایندەى کوردستان، غاز گرنگه چونکە نه‌وت نامێنێت\nكه‌مال ئه‌ترووشی، وه‌زیری سامانه سرووشتییه‌كانی حكومه‌تی هه‌رێمى کوردستان لەگەڵ چەند وەزیر و بەرپرسى دیکەى حکومى لە پەرلەمان باسى دوو ساڵى وەزارەتەکانیان کرد و هەر ئەمەش واى کرد کە نزیکەى ١٦ کاتژمێر لە پەرلەمان بمێننەوە و کۆبوونەوەکە تا کاتژمێر ٤ى بەرەبەیان درێژە بکێشێت.\n29 حوزەیران 2021\nسه‌رۆكی دیوان: سه‌رۆكی حكومه‌ت ساڵێکە خۆی سه‌رپه‌رشتی پڕۆسه‌ی هه‌ناردنی نه‌وت ده‌كات\nئومێد سه‌باح، سه‌رۆكی دیوانی ئه‌نجومه‌نی وه‌زیران کە لەگەڵ چەند وەزیرى دیکەى کابینەى نۆیەمى حکومەتى هەرێمى کوردستان دوێنێ لە پەرلەمانى کوردستان بوو، وه‌ڵامی پرسیار چەند په‌رله‌مانێکى دایەوە.\nوەزیرى دارایی: ئێمە وەک کابینەی نۆیەم بەشێک دەبین لە چارەسەر و بەشێک نەبووین لە کێشە\nئاوات شێخ جەناب، وەزیری دارایی و ئابووری حکومەتی هەرێمی کوردستان، لە کۆبوونەوەی پەرلەمانی کوردستان باسى کارەکانى وەزارەتەکەى لە ماوەی دوو ساڵى وەزیرى خۆى لە کابینەى نۆیەم کرد.\nکۆمپانیای دیلۆیت ڕاپۆرتی وردبینیکراوی کەرتی نەوت و گازی هەرێمی کوردستانی بڵاو کردەوە\nڕوونكردنه‌وه‌یه‌ك له فه‌رمانگه‌ی میدیا و زانیاری حكومه‌تی هه‌رێمی كوردستان\nڕۆژی ٢٢ـی حوزه‌یرانی ٢٠٢١، كه‌ناڵی (الحرة - العراق) ڕاپۆرتێكی له ماڵپەڕەکەی دا بڵاو كردۆ‌ته‌وه، كه تێیدا ئاماژه‌ی به ئاڵۆزییه‌كانی ناوچە سنوورییەکانی نێوان عێراق و توركیا و شه‌ڕ و پێكدادانه‌كانی نێوان سوپای توركیا و پارتی كرێكارانی كوردستان كردووه.\nبڕی دوو ملیار و پێنج سەد ملیۆن دینار بۆ بابەتی وشکە ساڵی خەرج دەکرێت\nلەسەر راسپاردەی مەسرور بارزانی، سەرۆکی حکومەتی ھەرێمی کوردستانبڕی (٢,٥٠٠,٠٠٠,٠٠٠) دوو ملیار و پێنج سەد ملیۆن دینار، بۆ چارەسەری کێشەی دابینکردنی ئاوی خواردنەوەی ماڵان خەرج کرا\nحکومەتی هەرێم لە ڕێگەى کەمپەینێکەوە وەڵامی پرسیاری هاووڵاتیان دەداتەوە\nبەمەبەستی ئاشنابوون و بەدواداچوون بە کاروچالاکی و پڕۆژەکانی حکومەتی هەرێمی کوردستان، فەرمانگەی میدیا و زانیاری حکومەتی هەرێمى کوردستان کەمپەینێکی با ناوونیشانی "پرسیار لە حکومەتى هەرێمى کوردستان" لە تۆڕی کۆمەڵایەتی تویتەر دەست پێ کردووە.


توێژینەوه‌کەم کە لەسەر قوتابیانی کۆلێژی سەلاحدین (نێر ـ مێ ) ئەنجاممدا، ئەنجامی توێژینەوەکەم (ئاستی نزمی هەبوو لە جیابوونەوەی سۆزداری وە ئاستی بەرزی له توانای چارەسەرکردنی کێشەكانیان). هەروەها ئەنجامەکان پەیوەندیەکی پێچەوانەی لە نێوان بەرزی جیابوونەوەی سۆزداری و نەبوونی توانای چارەسەركردنی كێشەكان نیشاندا). واتا تا ئەو كاتەی تاکەکان ئاستی چارەسەرکردنی کێشەیان بەرزبێتەوە ئەوا بەدووردەبن لە توشبون بە جیابونەووەی سۆزداری لە ژیانی هاوسەریان.\nئەگەر هەمان توێژینەوە بکرێت، بەڵام نموونەیەكی جیاواز لەکۆمەڵگە وەرگرین بەتایبەت ئەوانەی کە زوو هاوسەرگیریان ئەنجامداوە و نەیان توانیووە خوێندنیان تەواو بکەن و ئاستی زانیاریان لە سەر رەگەزی بەرامبەر كەمە و، بە جیاوازی سایکۆلۆژی و جەستەیەکانی پیاو و ئافرەت ئاشنا نین و کارامەیی و رۆشنبیری چارەسەرکردنی کێشەیان کەمە، بەدڵنیاییەوە ئەنجامەكان جیابوونەوەی زیاتر روودات، چونکە مرۆڤ تاوەکو زیاتر بەجیهانی دەرەوە ئاشنا بێت زیاتر لەژیان تێدەگات و خۆی دەناسێت و توانای چارەسەرکردنی کێشەی دەبێت كە واتا ئەو كەسانەی لەتەمەنێکی گونجاوتر ژیانی هاوسەرگیری پێک دێنن کە تەمەنێکی شیاوە لەڕووی جەستەی و دەروونی، باشتر دەتوانن رووبەڕووی ئاستەنگەكانی ژیان ببنەوە و چارەسەری كێشەكانیان بكەن. كەواتە با تەنیا ئامانجمان بە شودان و ژن بۆ هێنانی مندالەکان نەبێت، با پەروەردەیەکی درووست و جوان بکرێن لەرووی دەرونی و جەستەیەوە پێبگەنرێن ئینجا خۆیان بریاری هاوسەرگیری بدەن.\n*ڕێنماییکاری دەروونی و پەروەردەیی\nساوین خالید اسماعیل*


لێدوانێكی كۆتینهۆ مشتومڕێكی زۆر دروست ده‌كات\nلێدوانێكی كۆتینهۆ مشتومڕێكی زۆر دروست ده‌كات\nلێدوانێكی فلیپ كۆتینهۆی به‌ڕازیلی وئه‌ستێره‌ی یانه‌ی به‌رشه‌لۆنه ده‌رگا به‌ڕووی ئه‌و یاریزانه ده‌كاته‌وه بۆ یانه‌كه‌ی پێشووی .\nله‌میانه‌ی لێدوانێكیدا بۆ پێگه‌ی سپۆرت میدیا سێتی ئیتاڵی كۆتینهۆ ئاماژه به‌وه ده‌كات كه هه‌میشه ئینته‌رمیلان له دڵی دایه وهاوكات له ئێستاشدا چه‌ندین هاوڕٍێی هه‌یه له‌و یانه‌یه . وتیشی یادگاری خۆشم له‌گه‌ڵ ئینته‌رمیلان هه‌یه .\nلای خۆشییه‌وه رۆژنامه‌ی كاڵچیۆ میركاتۆ باسی ئه‌وه‌ی كردووه ئه‌م لێدوانه‌ی كۆتینهۆ ئه‌و یاریزانه له یانه ئیتاڵییه‌كه نزیك ده‌كاته‌وه و هانده‌رانی نێراتزۆریش به خۆشحاڵییه‌وه پێشه‌وازی له گه‌ڕانه‌وه‌ی كۆتینهۆ ده‌كه‌ن .\nكۆتینهۆ له ساڵی 2008 ڕویكرده یانه‌ی ئینته‌رمیلان ، له‌گه‌ڵ ئه‌و یانه‌یه له‌خوله‌كی ئیتاڵی 28 یاری ئه‌نجامدا وسێ گۆڵیشی تۆماركرد . له ساڵی 2013 ڕویكرده یانه‌ی لیڤه‌رپوڵ وله ئێستاشدا یاریزانی به‌رشه‌لۆنه‌یه .\nئه‌م بابه‌ته 4196 جار خوێنراوه‌ته‌وه\nئینتەرمیلان بەم مەرجە سكرینار دەفرۆشێت بە ڕیاڵ مەدرید\nیاریزانێك ئارەزووى گەڕانەوە بۆ ڕیاڵ مەدرید دەكات\nدایكى راهێنەرێكى گەورەى تۆپى پێ بەهۆى ڤایرۆسى كۆرۆناوە گیانى لەدەستدا\nهەواڵێكى ناخۆش لە ئیتاڵیاوە بۆ بەرشەلۆنە\nڤیدیۆ.. بڵاوبونەوەى ڤیدیۆیەكى ڕۆناڵدۆ وجۆرجینا هەرا دەنێتەوە\nڤیدیۆ.. ئاگاتان لێیە مێسى لە ماڵەوە چى دەكات\nڤیدیۆ.. ئاگادارن به‌هۆی ڤایرۆسی كۆرۆناوه له ماڵه‌وه كێك به ئه‌ستێره‌یه‌كی تۆپی پێ حازر ده‌كه‌ن\nڤیدیۆ.. ئاگاتان لە گرتە ڤیدیۆكەی سیمۆنییە\nڤیدیۆ.. مارسیلۆتان بینیوە چى لەو پەیامنێرە دەكات\nڤیدیۆ.. ئاگاتان لێیە دیگۆ كۆستا چۆن رۆژنامەنوسەكان دەخاتە پێكەنین دواى یارییەكە\nوێنه.. راهێنانه‌كانی به‌رشه‌لۆنه بۆ یارییه‌كه‌ی ئیسپانیۆل\nبەوێنە.. راهێنانەکانی بەرشەلۆنە بۆ کلاسیکۆ دەستپێکرد\nمێسی باشترینیان نیەو سەڵاح و رۆناڵدۆیان تێدا نیە،باشترین 10 گۆڵکار بە رێژەی گۆڵکردن\nجوانترین وێنەکانی یاری نێوان بەرشەلۆنەو ڤیاریاڵ


سەرۆکوەزیرانى هەرێم ڕایگه‌یاند، په‌یوه‌ندییه‌كى باشى له‌گه‌ڵ قوباد تاڵه‌بانیى جێگرى و وه‌زیره‌كانى کابینەى نۆدا هه‌یه، ده‌وامنه‌كردنى فه‌رمانبه‌رانیش بە گه‌نده‌ڵی ناوزەند دەکات.\nحكومه‌تى عێراقیشى به‌به‌رپرسى یه‌كه‌مى پاشه‌كه‌وت كردنى موچه‌ى فه‌رمانبه‌رانى هه‌رێم زانى و دانه‌وه‌ى ئه‌و پاشه‌كه‌وته‌شى خسته ئه‌ستۆى حكومه‌تى فیدراڵ.\nله دیداری میرییدا ئه‌مڕۆ چوارشه‌ممه، 6ى تشرینى دووەمى 2019، مه‌سرور بارزانى، سەرۆکوەزیرانى هەرێم ڕایگه‌یاند، تێگه‌یشتنێكى زۆر باشیان له‌گه‌ڵ قوباد تاڵه‌بانى و وه‌زیره‌كانى كابینه‌كه‌یدا هه‌یه، وتیشی، ئه‌ركیان جێبه‌جێكردنى ئەو به‌رنامه‌یەیە کە بۆ كارى حكومه‌ت له‌سه‌ره‌تاوه ئاشكرایانكردووه.\nمەسرور بارزانى جه‌ختیشى له‌سه‌ر ئه‌وه كرده‌وه، ئه‌وان نه‌هاتون بۆ ئه‌وه‌ى خۆیان به‌سه‌ر خه‌ڵكدا بسه‌پێنن، به‌ڵكو هاتون خزمه‌تى خه‌ڵكى بكه‌ن.\nلەبارەى چارەسەرکردنى گه‌نده‌ڵى و پلانى سەرۆکى حکومەت بۆ ئەو مەبەستە، بارزانى وتى: “نه‌هێشتنى گه‌نده‌ڵى و به‌رده‌وامبوون له‌سه‌ر چاكسازى به ئه‌ركى سه‌ره‌كى خۆمان ده‌زانین، به‌و شێوه‌یه ورده ورده هه‌وڵى بنبڕكردنى گه‌نده‌ڵى ده‌دەین، دەمانەوێت حكومه‌تێكى خزمه‌تگوزار هه‌بێت و خه‌ڵك ببێته سه‌نته‌ره‌كه‌ى”.\nباسیله‌وەشكرد، له‌ڕێگه‌ى به ئه‌لیكترۆنیكردنى کاروبارى حکومەتەوە هه‌وڵى بنبڕکردنى گه‌نده‌ڵى و نه‌هێشتنى ڕۆتیناتى ناو داموده‌زگاكان ده‌ده‌ن.\n“بۆ ئه‌وه‌ى هه‌ندێك بڕیار به‌میزاج نه‌درێن، داوامان له‌سه‌رجه‌م وه‌زاره‌ته‌كان كردووه ئامارى ورد له‌سه‌ر داهات و كۆمه‌ڵێك پرسى تر ڕاده‌ستى ئەنجومەنى وەزیران بکەن، بۆ ئه‌وه‌ى به‌رچاوڕونی زیاترمان هەبێت له‌سه‌ر چه‌ند كاروبارێكى تایبه‌ت به حكومڕانى و په‌یوه‌ست به هاوڵاتییانى هەرێمەوە”، وەک مەسرور بارزانى لە دیدارەکەدا واى وت.\nسەرۆکوەزیرانى هەرێم به پێویستیشیزانى بۆ پێشكه‌وتنى حكومه‌ته‌كه‌ى، سه‌ره‌تا له چاره‌سه‌ركردنى كێشه‌كانى كه‌رتى په‌روه‌رده و ته‌ندروستییه‌وه ده‌ستپێبكات، باسیله‌وەشكرد، به‌پێى ئه‌و ئامارانه‌ى كه له‌لایه‌ن وه‌زاره‌تى په‌روه‌ردەوە به‌ده‌ستیان گه‌یشتوه، له‌سه‌رتاسه‌رى هەرێم کەرتى پەروەردە پێویستی به 35 هه‌زار پۆل هه‌یه، بۆ ئه‌و مه‌به‌سته‌ش بودجه‌یه‌كى تایبه‌تیان ته‌رخانكردووه.\nله‌سه‌ر به‌ره‌وپێشبردنى كه‌رتى ته‌ندروستى و چاره‌سه‌ركردنى كێشه‌كانی، سه‌رۆكى حكومه‌ت ده‌ڵێت هه‌وڵى هێنانى ته‌كنه‌لۆژیاى پزیشكى له وڵاتانى پێشكه‌وتوه‌وە دەدەن، بۆ ئه‌وه‌ى خه‌ڵكى نه‌چێته ده‌ره‌وه بۆ چاره‌سه‌ر و په‌نا نه‌باته به‌ر وڵاتى بیانی.\nلەبارەى ژێرخانى ئابورى هەرێمەوە، مەسرور بارزانى وتى: “هێشتا ژێرخانى ئابورى به‌هێز له كوردستاندا دروست نه‌بوه و كه‌موكورتى هه‌یە، ئابورى كوردستان زیاتر پشتى به هاوردەکردنى شتومه‌كى ده‌ره‌كى به‌ستوه و كه‌متر هه‌وڵى گه‌شه‌دانى به‌رهه‌مى ناوخۆى داوه، جگه له نه‌وت ڕێژه‌یه‌كى زۆر كه‌مى به‌رهه‌مه‌كانى تر چوه‌ته ده‌ره‌وه‌ى هه‌رێم”.\nئاماژەى بەوەشکرد، ده‌بێت ئاسانكارى بۆ تموحى وه‌به‌رهێنه‌رى بیانی بكرێت، بۆ ئه‌وه‌ى بێنه هه‌رێم و وه‌به‌رهێنه‌رى ناوخۆیش زیاتر هانبدرێن بۆ ئه‌وه‌ى خزمه‌تى خه‌ڵك بكه‌ن.\nمەسرور بارزانى لەبارەى گەندەڵییەوە چی دەڵێت؟\nله‌باره‌ى گرتنه‌به‌رى ڕێوشوێنى یاساییه‌وه بۆ چاره‌سه‌ركردنى گه‌نده‌ڵى، مه‌سرور بارزانى وتى: “دژى گه‌نده‌ڵیم و كارم بۆ ڕێگریکردن لەو دیاردەیە کردووە، گه‌نده‌ڵى ته‌نها یه‌ك لایه‌نه نییه، به‌ڵكو ده‌وامنه‌كردن و جێهیشتنى ده‌وامه‌كه له‌لایه‌ن فه‌رمانبه‌رانه‌وه ئه‌وه‌ش گه‌نده‌ڵییه، له‌سه‌ره‌تاشه‌وه بۆ ڕێكخستنه‌وه‌ى ده‌وام بڕیارمداوه کە فه‌رمانبه‌رانیش پابه‌ندى ده‌وامى خۆیان بن”.\nبارزانى وتیشی: “حكومه‌ت خزمه‌تكارى خه‌ڵكه، دەبێت فه‌رمانبه‌ران مه‌منون بن بۆ ئه‌وه‌ى هاوڵاتییان لێیان ڕازیبن”، ڕاگرتنى ئاستى گه‌نده‌ڵیش به‌لاى سه‌رۆكى حكومه‌ته‌وه نیوه‌ى چاره‌سه‌ركردنى قه‌یرانى گه‌نده‌ڵییه.\n“ده‌بێت وردبین له جێبه‌جێنەكردنى یاسا، ئه‌گه‌ر خه‌ڵكى هه‌ژار شتى نایاسایش بكات كاریگه‌رییه‌كه‌ى كه‌متره بۆسەر کۆمەڵگا، وەک كه‌سێكى به‌رپرس نییە، بۆیه كه‌سى سیاسى و ئیداریش له یاسا به گه‌وره‌تر نابینم”، مه‌سرور بارزانى وا دەڵێت.\nله‌باره‌ى وه‌رگرتن و شوینه‌واره‌كانى باج له‌سه‌ر كۆمه‌ڵگا، سه‌رۆكى حكومه‌ت ئه‌وه‌شى ڕاگه‌یاند، خه‌ڵكى كوردستان بژێوى باشنه‌بوه و قه‌یران كاریگه‌رى له‌سه‌ر داناوه، نایانه‌وێت له‌ڕێگه‌ى باجه‌وه فشار بخه‌نه سه‌ر ژیانى خه‌ڵك، به‌ڵام ده‌یانه‌وێت یاسای باج به‌سه‌ر كۆمپانیا گه‌وره‌كاندا بسەپێنن.\nسەرۆکى حکومەتى هەرێم بەپێویستى دەزانێت بە په‌یوه‌ندیه‌كانى نێوان حیزب و حكومه‌تدا بچنەوە، دەشڵێت: “حكومه‌ت ته‌نها هی ئه‌و حیزبانه نییه كه به‌شدارییان كردووه، به‌ڵكو هى ئه‌وانه‌شه كه به‌شدارییان تێدا نه‌كردووه”.\nلەبارەى په‌یوه‌ندییه‌كانى هه‌رێم و به‌غداد، سه‌رۆكى حكومه‌ت وتى: “له ده‌ستپێكردنه‌وه‌ى دانوستانانەکانمانەوە ده‌ستكه‌وتى باشمان بە‌ده‌ستهێناوه، به‌ڵام حكومه‌تى عێراق له‌چه‌ند بوارێكدا پابه‌ندى خواسته یاسایه‌كانى هه‌رێم نه‌بوه”.\nوتیشى: “حكومه‌تى عێراق 62 ملیار دۆلار قه‌رزى بیانى وه‌رگرتوه، ده‌بو 9 ملیارى بۆ هه‌رێم بوایه، به‌ڵام ئه‌و كاره‌ى نه‌كردووه و له‌هه‌نارده‌كردنى نه‌وتى كه‌ركوكیشدا له‌سه‌ر ئه‌وه ڕێكکه‌وتین داهات و خه‌رجییه‌كه‌ى هاوبەش بێت، به‌ڵام حكومه‌تى عێراق پاره‌ى گواستنه‌وه‌كه نادات”.\nسه‌رۆكى حكومه‌تى هه‌رێم به‌غدادی به به‌رپرسى یه‌كه‌م زانى بۆ دانەوەى مووچە پاشەکەوت کراوەکانى فەرمانبەرانى هەرێم، ئەوەشى خستەڕو: “له ساڵى 2014ه‌وه ده‌بو حكومه‌تى فیدراڵ 44 ملیار دۆلارى وەک بودجەى هەرێم ڕه‌وانه بكردایه، به‌ڵام نه‌یكردووه و بڕیویه‌تى”.


دیبه‌یتی ژیژیك و پیته‌رسون..ماركسی یان سه‌رمایه‌دانی خۆشبه‌ختی دێنێت\nڕۆژی شه‌موو دیبه‌یتێكی مێژوویی كه هه‌ندێك به دیبه‌یتی سه‌ده‌یش ناوی ده‌به‌ن، له نێوان سلاڤۆی ژیژك فه‌یله‌سووفی ماركسی و گوردان پیته‌رسون زانای ده‌روونزان و بیرمه‌ندی كه‌نه‌ی ساز كرا، له ژێر ناونیشانی "خۆشبه‌ختی..ماركسی دژی سه‌رمایه‌دار" له ته‌واوی دیبه‌یته‌كه هه‌ردوو بیرمه‌ند دژی یه‌كتر قسه‌یان كرد و یه‌كتریان تۆمه‌تبار كرد و بۆچوونه‌كانی یه‌كتریان ڕه‌ت كرده‌وه، باس و گفتوگۆكانی دیبه‌یته‌كه خۆی له‌مانه‌ی خواره‌وه ده‌بینییه‌وه.\nسه‌ره‌تا پیته‌رسۆن به ڕه‌خنه‌گرتن له قسه‌یه‌كی ماركس دیبه‌یته‌كه‌ی ده‌ست پێكرد و گوتی كاتێك ماركس ده‌ڵێ، له سیسته‌می سه‌رمایه‌داری هه‌میشه هه‌ژار زیاد ده‌بن، ئه‌وه‌ی په‌ی پێ نه‌بردووه، كه هه‌زاران سه‌رمایه‌دار و ده‌وڵه‌مه‌ندیش له سیسته‌مه‌ی سه‌رمایه‌داری هاتوونه‌ته بوون و گه‌شه‌یان كردووه، ئه‌مڕۆ له‌گه‌ڵ فه‌یله‌سووف سلاڤۆی ژیژك دانیشتووین، ئه‌و بیرمه‌ندێكی مه‌زنه و زۆر به‌رهه‌می ناوازه‌ی پێشكه‌شی دنیا كردووه، به‌ڵام لێره ده‌مه‌وێ گفتوگۆ له‌سه‌ر مانفیستۆی ئابووری كارل ماركس بكه‌ین، كه به یه‌كه‌م بنه‌مای شیوعییه‌ت ناو ده‌برێ.\nئه‌و مانفیستۆیه‌كه‌ی خوێندووه‌ته‌وه و منیش به‌هه‌مانشێوه، نامانه‌وێ لێره باس له وشه و ماناكانی ئه‌و په‌یامه بكه‌ین، به‌ڵكوو پرسیار و قووڵبوونه‌وه دروست ده‌كه‌ین و له باره‌ی مه‌ودای حه‌قیقه‌تی ئه‌و په‌یامه و گونجاوی بۆ گه‌لان بیر و ڕوانینمان ده‌خه‌ینه ڕوو، من ئه‌و كاته‌ی هه‌ژده ساڵ بووم ئه‌و مانفیستۆیه‌م خوێندووه‌ته‌وه، ئه‌وه‌ی من تێێ گه‌یشتووم مانفیستۆكه پڕه له هه‌ڵه‌ی تێگه‌یشتن ته‌نانه‌ت زۆرێك له ڕسته‌كانیشی هه‌ڵه‌ن، ئه‌گه‌ر له ڕوانگه‌ی ده‌روونناسییه‌وه سه‌یری ئه‌و مانفیستۆیه بكه‌ی، به سانایی تێ ده‌گه‌یت، كه ماركس به هیچ شێوه‌یه‌ك نه‌گه‌یشتووه‌ته به حه‌قیقه‌ت و گه‌وهه‌ری ڕاستییه‌كان، به نزیكه‌یی زۆرینه‌ی ڕه‌های بۆچوونه‌كانی هه‌ڵه‌ن، هیچ گرنگی به بیری تایبه‌ت و بیركردنه‌وه‌ی تاك نادات و زۆر له هه‌ڵه‌دا بووه.\nكاتێك بیركردنه‌وه‌كانی ئه‌و به‌راورد ده‌كه‌ین به ڕوانگه و هزره‌كانی سه‌رده‌م هێنده‌ی تر كه‌لێن و كه‌موكوڕییه‌كانی په‌یامی شیوعیه‌تمان بۆ ڕوون ده‌بێته‌وه، پیته‌رسون گوتی، ئه‌و په‌رتووكه 170 ساڵ پێش ئێسته نووسراوه و بۆ سه‌رده‌می خۆی مرۆڤ زۆری لێوه فێربوون، له ڕووی سیاسی و كۆمه‌ڵایه‌تی و ئابووری، بۆیه ده‌كرێ ئێسته ئه‌گه‌ر زۆر كه‌لێنیشی تێدا بدۆزینه‌وه، له نووسه‌ره‌كه‌ی خۆش بین، چونكه بۆ ئه‌و سه‌رده‌م هاوكاری مه‌زنی پێشكه‌شی مرۆڤ كردووه.\nئه‌و بیرمه‌نده كه‌نه‌دییه زیاتر گوتی، ماركس هه‌موو ململانێكانی به‌ستووه‌ته به جیاوازی چینه كۆمه‌ڵایه‌تییه‌كان، ئه‌مه‌یش به هه‌ڵه ناو ده‌بات و ده‌ڵێ به درێژایی مێژوو نموونه‌ی زۆرمان هه‌یه، كه مرۆڤه‌كان نه‌ك ته‌نیا له‌گه‌ڵ یه‌كتر، به‌ڵكو زۆرجار دژی خودی خۆشیان كه‌وتوونه‌ته ململانێوه، بۆیه ئه‌مه ڕه‌خنه‌یه‌كی زۆر به‌جێیه كه ماركس له بوونی مرۆڤ و ململانێكان له‌گه‌ڵ خودی خۆی نه‌ڕوانیوه و ته‌نیا له ڕووه كۆمه‌ڵایه‌تییه‌كه‌وه سه‌یری كردووه و بڕیاری ڕه‌هایشی داوه.\nئه‌گه‌ر مرۆڤایه‌تی له ململانێدا بێ، هۆكاره سه‌ره‌كییه‌كه ئه‌وه‌یه كه تاك له دۆخی برسیه‌تیدایه، كاتێك تاك برسی نه‌بێ ناكه‌وێته ململانێوه، كاتێكیش ده‌وڵه‌مه‌ند بێ و خودی خۆی خواست و ئاره‌زووی فره‌وانكردنی سامان و ده‌سه‌ڵات و قه‌ڵه‌مڕه‌وی نه‌بێ، دووباره ناكه‌وێته‌وه جه‌نگ و ململانێ، هه‌موو ئه‌مانه پێوه‌ستن به ژیانی خودی مرۆڤێك نه‌ك پێوه‌ندییه كۆمه‌ڵایه‌تییه‌كان.\nدواتر ژیژك ده‌ستی به قسه‌كردن كرد و گوتی، نموونه‌ی چین گه‌وره‌ترین سه‌ركه‌وتنی ماركسیه‌ته و به‌رهه‌مهێنه‌ری خۆشبه‌ختی و پێشڤه‌چوونه، ئێسته چین مه‌زنترین هێزی ئابوورییه له جیهان، به سه‌دان ملیۆن هاووڵاتی ئه‌و وڵاته له هه‌ژارییه‌وه به‌ره‌و چینی ناوه‌ڕاست و ده‌وڵه‌مه‌ندی هه‌نگاویان ناوه، به‌هۆی گونجاوی سیسته‌می سیاسی و پشتیوانیكردنی له هه‌ژاران بۆ باشتركردنی دۆخی ژیانیان و گه‌یشتن به خۆشبه‌ختی. به‌ڵام ئه‌گه‌ر بپرسین چین ته‌نیا به‌هۆی ماركسی و شیوعییه‌وه به‌م دۆخه گه‌یشت، بێگومان نه‌خێر، به‌ڵكوو سوودیان له كرۆكی ماركسی و سه‌رمایه‌داری وه‌رگرت، به ئامانجی به‌ختیاركردنی گه‌له‌كه‌یان.\nژیژك ئاماژه‌ی دا، كه دالای لاما ده‌ڵێ، خۆشبه‌ختی سه‌ره‌ڕای ئه‌وه‌ی ئامانجی ژیانه، به‌ڵام له ڕووی هزره‌وه شێوازێكه له شێوازه‌كانی ژیان، هاوكات له زانستی ده‌روونناسی ئه‌وه‌مان بۆ ڕوون بووه‌ته‌وه، كه ئێمه‌ی مرۆڤ باشترین داهێنه‌رین له ڕووخاندنی ڕێگای گه‌یشتمان به خۆشبه‌ختی، به‌ختیاری بیرۆكه‌یه‌كی شێواوه له ژیانی ئاسایی هه‌ریه‌كه‌مان و زیاتر بووه‌ته هزر و ڕوانین، ئێمه كاتێك پاره‌دارین، یان هه‌ژار بیر له خۆشبه‌ختی ناكه‌ینه‌وه، به‌ڵكو كاتێك ناتوانین پێویستییه‌كمان دابین بكه‌ین، نیگه‌ران ده‌بین، كاتێك ده‌توانن پێویستییه‌كانمان دابین بكه‌ین، هیچ شاد نین، به‌ڵكوو زۆر ئاساییین.\nله ڕووی سیاسییه‌وه نموونه‌ی گه‌وره له شكستی سیسته‌می شیوعی و سه‌رمایه‌داری بوونی هه‌یه، ئه‌وه‌ی ئێسته له ئه‌مه‌ریكا ده‌گوزه‌رێ و دۆناڵد تره‌مپ كه سیاسیه‌تی پارێزخوازه و سه‌رۆكایه‌تی ئه‌و وڵاته ده‌كات، گه‌وره‌ترین كێشه‌یه، به‌ڵام ئه‌گه‌ر تره‌مپ به‌راورد بكه‌ین به بیرنی سانده‌رز ده‌بینین كه تره‌مپ سیاسییه‌كی دوای ڕووداوه و دوا سیاسی به ڕه‌وشتیش ده‌بێ له پیاوانی كۆن.\nبه بۆچوونی من شته‌ی مرۆڤ به‌دوای ده‌گه‌ڕێت و بۆی ده‌ناڵێنێت، له به‌ها رۆحییه‌كانه‌وه له ده‌ستمان داوه و پێوه‌سته به لاهووت، ئه‌گه‌ر شتێكیش بمان به‌ستێته‌وه به مێژوو ئه‌وا هێنده‌ی تر گرفته‌كان قووڵ ده‌بنه‌وه، ئه‌و دوو گرفته وامان لێ ده‌كه‌ن، به‌رده‌وام بین له‌سه‌ر كوشتن و سووتاندن به ناوی ئاین و به‌ها رۆحییه‌كان.\nئه‌و دوو یاسایه‌ى توركیا كه كورد ده‌كاته قوربانى\nبۆ چارەسەركردنی تەنگژەی ئابوورییەكی توركیا روو لە چین دەكات\nلووتكه‌ى حه‌وت وڵاته پیشه‌سازییه‌كه له به‌رده‌م كۆمه‌ڵێك ئاسته‌نگدایه\nده‌ربه‌ندیخان له شارۆكه‌یه‌كی جوانه‌وه به‌ره‌و وێرانه‌یه‌كی پشتگوێخراو\nعێراق مه‌یدانى دووه‌مى هێزه‌كانى ئیسرائیل بۆ لێدانى ئێران


پـاڵەوانی سـێ وەرزی ڕابـردو مـاڵئاوای لەچامپیۆنس لیگ کرد\n3/6/2019 12:55:00 AM 7657 جار خوێندراوەتەوە\nخەندان سپۆرت _ مەڕوان طالب\nلـە خولی یانە پاڵەوانەکانی ئـەوروپا لـە قـۆناغی 16 یانەی ڕیـاڵ مـەدرید لـە یاری گەڕانەوە پـێشوازی کـرد لـە یانەی ئـەیاکسی هـۆڵندی .\nیـاری چـوون لـە هـۆڵەندا بـەدووگۆڵ بـەرامبەر گـۆڵێک بەسودی ڕیاڵ مەدرید کۆتای هـاتبوو، لـەگەڵ دەستپێکردنی یاریەکە یاریزانانی ئەیاکس بەتەواوی کۆنتڕۆڵی یاریەکەیان کردبوو ڕیاڵ مەدریدیش لە ڕێگەی هێرشی هـەڵگەڕاوەوە وەڵامی هێرشەکانی ئەیاکس یان دەدایەوە .\nهێرشەکانی یانە هـۆڵندیەکە بەرهەمی خـۆی هەبوو کاتێک لە خـولەکی 7 لـە ئەسێستێکی جوانی دوسان تادیج یاریزان ( حـەکیم زەیاش ) گۆڵی یەکەمی یانەکەی تـۆمار کرد .\nدواتـر یاریزانانی ڕیـاڵ هـەوڵی یەکسان کـردنەوەی ئـەنجامەکەیان دەدا، بەڵام هـێرشە بەردەوامەکانی ئەیاکس و کۆنتڕۆڵ کردنی یاریگا سەرجەم هەوڵەکانی یانە ئێسپانیەکەی لەناوبرد خـولەکی 18 جـارێکی تر دوسـان تادیج وەڵامێکی تری هەبوو لە ئەسێستێکی دیكەی جوانتردا ئـەمجارە بۆ یاریزان ( داڤید نیریس ) ئەویش گۆڵی دووەمی بۆ یانە هـۆڵندیەکە زیاد کرد .\nنـەهامەتیەکانی ڕیاڵ مەدرید بەردەوامی هەبوو ئەمجارە پـێکان بەرۆکی یاریزانانی یانەکەی گرت کـاتێک لـه خـولەکی 29 لـوکاس ڤاسکێز تـوشی پـێکان بوو بەناچاری یاریگای جێهێشت گـاریس بەیڵ هاتە جێگەی .\nپـێکانەکانی ڕیاڵ مەدرید هاوشێوەی دوو گۆڵەکەی ئەیاکس بوو جارێکی تر لە خـولەکی 35 فـیسنۆس جـۆنیۆر تـوشی پێکان بوو بەهۆیەوە یاریگای جێهێشت و مارکۆ ئـەسینسیۆ هاتە جێگای .\nسـەرەنجام دوو گـۆڵی ئـەیاکس و پێکانی دوو یاریزانی ڕیاڵ مەدرید نـاونیشانی کۆتای نـیوەی یەکەم بوو .\nنـیوەی دووەمـی یاریەکە سەرەتا ڕیاڵ مـەدرید بـاشتر دەرکەوت و هـەوڵی کەمکردنەوەی ئەنجامەکەیان دەدا، بەڵام سەرکەوتوو نەبوون ئەیاکس یش بە هێرشی هەڵگەڕاوە وەڵامی ڕیاڵی دەدایەوە .\nدواتـر ئەیاکس وەک نیوەی یەکەم بـاشتر دەرکەوتەوە و لـە خـولەکی 62 ئـەستێرەی یـاریەکە ( دوسـان تـادێج ) گـۆڵی سێیەمی بۆ یانەکەی تۆمارکرد .\nدواتـر یاریزانانی ڕیـاڵ مـەدرید بـاشتر دەرکـەوتن تـوانیان لـەخـولەکی 70 لـە ڕێگەی یاریزان ( مـارکو ئـەسینسۆ )ەوە جـیاوازیەکه کەمبکەنەوە و گۆڵی یەکەم تۆمار بکەن .\nخـۆشیەکانی ڕیـاڵ مـەدرید تـەنها دووخـولەکی خـایاند کـاتێک یاریزان ( لاس شۆنی ) بـەشێوازێکی جوان و بەلێدانی ڕاستەوخۆ لـەخولەکی 72 گـۆڵی چـوارەمی بـۆ ئـەیاکس زیاد کرد .\nدواتر یاریزانانی ڕیال مـەدرید هـەوڵی گەڕانەویان دا بۆ کەشی یاریەکە بـەڵام بـەهێزی ئـەیاکس سەرجەم هەوڵەکانی لەناوبرد ،پـێش کـۆتای هاتنی یاریەکە نـاچۆ ڤێرناندێز لـە ڕیاڵ مـەدرید بەکارتی سوور کرایە دەرەوە .\nلەکۆتایدا یاریەکە بـە چـوار گـۆڵ بەرامبەر گـۆڵێک و بە ئـەنجامی هەردوو یاریەکە یانەی ئـەیاکس 5 ـ 3 سـەرکەوت بـۆ قـۆناغی چـارەکی کـۆتای و دوای سـێ وەرز وەک پاڵەوان یانەی ڕیاڵ مەدرید مـاڵئاوای لـەخولەکە کرد .\n#چامپیۆنس لیگ #ریال مەدرید\nزیدان لیستی یاریزانانی ریاڵ مەدریدی بۆ چامپیۆنس لیگ ئاشكراكرد\nلێدوانی سیمیۆنی بۆ یارییەكەیان بەرامبەر یۆڤانتۆس\nپاریس بە برینداری بەرامبەر ریاڵ مەدرید یاریی دەكات\nوەرزی نوێی خولی یانە پاڵەوانەكانی ئەوروپا\nیارییەكانی خولی یانە پاڵەوانەكانی ئەوروپا\nرۆیس.. هیوادارم مێسی یاریی بكات و لێیان بەرینەوە\nلێدوانی ساری بۆ یارییەكەیان بەرامبەر ئەتلەتیكۆ مەدرید\nڤیدیۆ.. ناپۆلی توانی لێڤەرپوڵ رابگرێت


14/09/2021 ژمارەی بینراو 88\nدەزگای هەواڵگریی ئەمریكا هۆشداری لە بەهێزبوونەوەی رێكخراوی تیرۆریستی قاعیدە لە ئەفغانستان دەدات و مەزەندەش دەكات لەماوەی یەك دوو ساڵی داهاتوودا بگەنە ئاستی هەڕەشە بۆسەر ئەمریكا.\nدەیڤید كۆھێن، جێگری بەڕێوەبەری ئاژانسی ناوەندیی ھەواڵگریی ئەمریكا (CIA)، ئاشكرای كرد، تێبینییان كردووە چەكدارانی رێكخراوی ئەلقاعیدە خەریكی چەند چالاكییەكی نھێنی بووە لە دژی ئەفغانستان و ئەگەری ھەیە لە ماوەی یەك بۆ دوو ساڵدا بگەنە ئاستی ھەڕەشە بۆ سەر ئەمریكا.\nبەرپرسانی دامەزراوە ھەواڵگرییەكانی ئەمریكا لە میانی بەشداریكردنیان لە لووتكەی ھەواڵگریی ٢٠٢١ كە لە واشنتۆنی پایتەخت بەڕێوەچوو، بانگەشەی ئەوەیان كرد كە لە ماوەی چەند ساڵێكدا رێكخراوی ئەلقاعیدە لە ئەفغانستان بەھێز دەبێتەوە.\nدەیڤید كۆھێن لە میانی وتارێكیدا لە لووتكەكەدا، رایگەیاند: "ئێمە بە راستی ئاماژەی چەند جووڵەیەكی نھێنیی ئەلقاعیدەمان لە دژی ئەفغانستان بینیوە. لە ئێستادا زۆر زووە بەڵام لە نزیكەوە چاودێری دۆخەكە دەكەین".\nجێگری بەڕێوەبەری (CIA) بۆچوونی لەسەر دووبارە بەھێز بوونەوەی ئەلقاعیدە لە ئەفغانستان خستەڕوو و رایگەیاند:" ئەو رێكخراوە تیرۆریستییە لە ماوەی یەك بۆ دوو ساڵدا دەبێتە مایەی ھەڕەشە بۆ سەر ئەمریكا، چونكە توانا ھەواڵگرییەكانی ناو ئەفغانستان لە ئاستی پێشوودا نییە".


دەقى وتارى سەرۆکى بنکەى روناکبیریى گەلاوێژ لەسەر ئارامگەى هونەرمەند ئاسۆ عومەر سوارە - بنکەی روناکبیریی گەلاوێژ :: Gelawej\nدەقى وتارى سەرۆکى بنکەى روناکبیریى گەلاوێژ لەسەر ئارامگەى هونەرمەند ئاسۆ عومەر سوارە\nهەواڵ Jan 3, 2020\nبەڕێزان ... ماتەمگێڕان\nسوارە، لە وەسیەتەکەیدا دەڵێت: "ئەوەى من نەمتوانى بۆ گەلى کوردى بکەم، منداڵەکانم بابیکەن، هەرچى قوربانییەکیش لەپێناویدا هەیە، بابیدەن".\nبەڵێ... کاکە ئاسۆ تا دواساتەکانى ژیانى هەمیشە لە پرسى خۆشەویستى خاک و نیشتمان دابوو، بێ دابڕان و تەنانەت بۆ چرکەیەکیش چاوى لێ خافڵ نەبووە.\nزۆر بەداخەوە بە کۆچت زۆر زوو بوو، سەرشانۆکان، شاشەى کوردسات، بنکەى گەلاوێژ، چیدى نازرنگێتەوە بە تریقەى پێکەنینى تۆ، چیدى راڕەوەکەى بنکە پڕ نابێت لە سۆز و قەرەبالغى هاتوچۆى تۆ. سوعبەت و قسە خۆشەکانت، ئێستاش لەگوێى هەموماندایە.\nتۆ هەمیشە دەتوت: خۆشەویستى بنکەى گەلاوێژ لەناو هەناومدایە و وەکو کۆرپەیەک دەیپارێزم، و زۆر بەئەمەکیش بەجێت هێناو خۆشەویستیت بۆ کردە رووبارێک سەروەرییەکانى تیا دەدرەوشانەوە.\nکاکە ئاسۆى ئەکتەر و راگەیاندکار و نوسەر و زیندانى سیاسى و ئەرشیف پارێز، ئەمڕ لە دەرگاى ژوورەکە نادات و بڵێ: دکتۆرە دەتوانین تۆزێ قسە بکەین؟ ئەمڕۆ بەحەسرەتێکى گەورەوە لێرەوە ئەم چەند رستەیە دەڵێم کە من چاوەڕوانى بووم.. بەڵێ قسە لەسەر فێستیڤاڵ و شاعیر (نەواب) و فێستیڤاڵى خولى نوێى گەلاوێژ بکەین، بەآم ئەفسووس ئەوە قەدەرى کورد و ئێمە بوو، کە تۆ ئیتر لە پانتاییەکانى گەلاوێژ و کوردسات و بەڕێوەبەرێتى سینەما و ناو هاوڕێکانت.. نەتبینین چیتر و حەکایەتەکان بە فریشتەدا بنێریتەوە خوارەوە.\nتۆ هەمیشە وەک شنەبایەکى روح سوک لەناو فێستیڤاڵەکانى گەلاوێژدا دەهات و دەچووى... کارەکان ئەگەر هى تۆش نەبوایە زۆر لەخۆبوردووانە دەتکرد و دەڵت هیچ گەردى نەدەگرت. گوێت لە هەموومان دەگرت، لە رازو گلەییەکان، لە دەستخۆشییەکان و بەڵێنت دەدا کە دەبێ کارى باشتر و باشتر بکەین.\nئەى کاکە ئاسۆ... بۆ وازوو بەجێت هێشتین... بۆ ملى دنیاى ئەبەدیت گرتەبەر و ساڵى نوێت خەمبار کرد... و گریانت کردە ملوانکەى گەردنمان. ئەى خۆ ئێمە لە بنکە کارى زۆرمان مابوو قسەى لێوە بکەین؟ ئەى خۆ ئێمە دەگەڕاین بۆ دروشمى نوێ بۆ فێستیڤاڵى ئەمساڵ، بەڵام بەداخەوە... زۆر بەداخەوە فێستیڤاڵى ئەمساڵ بەناوى کۆچى تۆ دەبێت ... (بۆ روحى ئاسۆ سوارە).\nئازیزان لە کۆتاییدا، بەناوى بنکەى روناکبیریى گەلاوێژ دڵتەنگى خۆمان بۆ ئەم کۆستە گەورەیە دەردەبڕین، بە شانازیەوە بنکەکەمان ئەرکى چلە و چاپى کتێبەکەى دەگرێتە ئەستۆ.\nدروود بۆ روحى پاکت، خوا سەبورى ئێمە و خانەوادەکەى و هاوڕێکانى بدات.\nد. ابتسام اسماعیل\nسەرۆکى بنکەى روناکبیریى گەلاوێژ\nئەم بابەتە 246 جار خوێندراوەتەوە\nكتێبى تێگه‌یشتن له رۆمان گفتوگۆى له‌باره‌وه ده‌كرێت\nچه‌مچه‌ماڵ، زنجیره چالاكییه‌كى رۆشنبیرى و هونه‌رى و ئه‌ده‌بى به‌ڕێوه‌ده‌چێت\nشانۆكارانى كفرى، شانۆى شه‌تڕه‌نج ده‌به‌نه راپه‌ڕین


خولی پلە یەکی ئۆکرانیا - 2012/2013 - وەرزی یاسایی - Soccer - Yariga - Results, fixtures, tables and statistics\n19/05/13 تاڤرییا 3 - 2 دینامۆ کیێڤ بینینی ڕووداوەکان زانیاری زیاتر لەسەر ئەم یارییە\n19/05/13 مێتالیست 2 - 1 دنیپرۆ دنیپرۆپێترۆڤسک بینینی ڕووداوەکان زانیاری زیاتر لەسەر ئەم یارییە\n26/05/13 دنیپرۆ دنیپرۆپێترۆڤسک 7 - 0 لیچیڤێتس بینینی ڕووداوەکان زانیاری زیاتر لەسەر ئەم یارییە\n26/05/13 ڤۆلین 3 - 0 کریڤباس زانیاری زیاتر لەسەر ئەم یارییە\n26/05/13 دینامۆ کیێڤ 3 - 0 مێتالور زاپۆریژیا بینینی ڕووداوەکان زانیاری زیاتر لەسەر ئەم یارییە\n26/05/13 شاختار دۆنێستک 4 - 0 مێتالور دۆنێتسک بینینی ڕووداوەکان زانیاری زیاتر لەسەر ئەم یارییە\n26/05/13 ڤۆرسکلا 3 - 0 هۆڤێرلا بینینی ڕووداوەکان زانیاری زیاتر لەسەر ئەم یارییە\n26/05/13 کارپاتی 1 - 1 مێتالیست بینینی ڕووداوەکان زانیاری زیاتر لەسەر ئەم یارییە\n26/05/13 زۆریا 3 - 0 تاڤرییا بینینی ڕووداوەکان زانیاری زیاتر لەسەر ئەم یارییە\n26/05/13 چۆرنۆمۆرێتس ئۆدێسا 0 - 0 ئاڕسیناڵ کیێڤ زانیاری زیاتر لەسەر ئەم یارییە\n1 شاختار دۆنێستک 30 25 4 1 82 18 +64 79 WDWDD\n2 مێتالیست 30 20 6 4 59 25 +34 66 DWWWD\n3 دینامۆ کیێڤ 30 20 2 8 55 23 +32 62 WLWLW\n4 دنیپرۆ دنیپرۆپێترۆڤسک 30 16 8 6 54 27 +27 56 WLWDL\n5 مێتالور دۆنێتسک 30 14 7 9 45 35 +10 49 LWWWD\n6 چۆرنۆمۆرێتس ئۆدێسا 30 12 7 11 32 36 -4 43 DLDWD\n7 کریڤباس 30 12 7 11 36 41 -5 43 LWWDD\n8 ئاڕسیناڵ کیێڤ 30 10 9 11 34 41 -7 39 DWWDW\n9 لیچیڤێتس 30 10 8 12 30 32 -2 38 LLLDD\n10 زۆریا 30 10 7 13 32 43 -11 37 WWLDL\n11 تاڤرییا 30 10 5 15 27 46 -19 32 LWLLD\n12 ڤۆرسکلا 30 8 7 15 31 36 -5 31 WLLWD\n13 ڤۆلین 30 7 8 15 26 45 -19 29 WDLLD\n14 کارپاتی 30 7 6 17 37 52 -15 27 DLLLW\n15 هۆڤێرلا 30 5 7 18 29 57 -28 22 LDLWL\n16 مێتالور زاپۆریژیا 30 1 8 21 12 64 -52 11 LDDLD\nتاڤرییا: -3 points\nب. ئایدیە Dynamo Kyiv 17 0 5\nئە. یەرمۆلینکۆ Dynamo Kyiv 11 0 7\nگویلیانۆ Dnipro 9 0 3\nم. دێڤیچ Metalist Kh / Shakhtar D 9 1 4\nی. سیلیزنیۆڤ Shakhtar D / Dnipro 9 2 5\nس. نازارینکۆ Tavriya 8 3 6\nر. زۆزولیا Dnipro 8 0 4


You are at:Home»تەوەر»هەواڵ»تایبه‌ت»پەرلەمانتارێک: دەنگ بە پڕۆژەیاسای چاکسازی دەدەین\nئەندامێکی فراکسیۆنی یەکێتی لە پەرلەمانی کوردستان ڕایدەگەیەنێت، هەرکاتێک حکوومەتی هەرێم پڕۆژەیاسای چاکسازی ڕەوانەی پەرلەمان بکات پابەندین و دەنگی پێدەدەین.\nپڕۆژەیاسای چاكسازیی لە (خانەنشینی مووچە، دەرماڵە، بەخشین و ئیمتیازاتەكانی دیكە) لە حكوومەتی هەرێمەوە پێشتر ئاراستەی پەرلەمانی کوردستان كرابوو دوای گەڕاندنەوەی بۆ چارەسەركردنی هەندێك كە موكوڕی جارێكی دیكە پڕۆژەكە ئاراستەی پەرلەمان دەکرێتەوە.\nلە لێدوانێکی تایبەت بە نوچە، جەمال حەوێز، ئەندامی فراکسیۆنی یەکێتی لە پەرلەمانی کوردستان، سەبارەت بە ڕەوانە کردنی پڕۆژەیاسای چاکسازی بۆ پەرلەمان، ڕایگەیاند “تا ئێستا پڕۆژەیاسای چاکسازی نەهاتووەتە لای ئێمە تاکو بزانین چۆنە، ناشزانین ئەو گفتوگۆیەی، کە لە نێو ئەنجوومەنی وەزیرانی هەرێم خۆیان بەچی گەیشتووە، بەڵام هەرکاتێک پڕۆژەیاساکە هاتە پەرلەمانەوە، بەدڵنیاییەوە ئێمە لە بەرژەوەندی گشتیی کۆمەڵانی خەڵکی کوردستان دەنگی پێدەدەین”.\nئەو پەرلەمانتارەی یەکێتی، گوتیشی “زۆرجار باس لە پرۆژەیاسای چاکسازی دەکرێت، بۆیە هەرکاتێک پڕۆژەیاساکە هاتە پەرلەمان، ئێمە پابەندین و دەنگی پێدەدەین”.\nلە بارەی دەنگۆی بوونی ناکۆکی لە نێوان پارتی و یەکێتی لەسەر پڕۆژەیاسای چاکسازی، جەمال حەوێز، ئاشکرای کرد و گوتی “پێمانوانییە کێشە لە نێوان یەکێتی و پارتی هەبێت لەسەر پرۆژەیاسای چاکسازی، ڕەنگە پێش ئەوەی بێتە پەرلەمانەوە گفتوگۆی لەسەر بکرێت، ئەوکات بێتە پەرلەمان”.\nهاوکات، پێش نیوەڕۆی ئەمڕۆ (چوارشەممە ١١-١٢-٢٠٢٠)، کۆبوونەوەی ئەنجوومەنی وەزیرانی هەرێمی کوردستان بۆ تاوتێکردنی پرۆژەیاسای چاکسازی دەستیپێکرد. بەپێی زانیارییەکان ئەنجوومەنی وەزیران لە کۆبوونەوەی ئەمڕۆ واژۆ لەسەر پرۆژەیاساکە دەکات و بۆ پەسەندکردنی ڕەوانەی پەرلەمانی کوردستانی دەکات.


بەغدا.. هەنگاوە چاكسازییەكان ڕەتكرانەوە و داوای مانگرتنی سەرتاسەری دەكرێت – تۆڕی میدیایی خەڵک\n2019/11/13 - 1:22 PM\nڕێبەری ڕەتی سەدر ڕایدەگەیەنێت، پێویستە پەڕلەمانی عیراق گۆڕانكاری ڕیشەیی ئەنجام بدات، ئەگەر ناشتوانن ئەو كارە بكەن هیچ سوودێكیان نییە.\nموقتەدا سەدر ڕێبەری ڕەوتی سەدر لە ڕاگەیەنراوێكدا ئاماژە بۆ ئەو دەكات، پێویستە فەرمانبەران مانگرتنی گشتی لە دژی حكومەت ڕابگەیەنن تا داواكارییەكانیان جێبەجێ دەكرێت و داواش لە پەڕلەمانی عیراق دەكات، گۆڕانكاری ڕیشەیی و ڕاستەقینە بكەن، ئەگەر ناتوانن هیچ گۆڕانكاریەك بكەن ئەوە پەڕلەمان هیچ سوودێكی نییە.\nهەرچەندە حكومەتی عیراق دەیەوێت چاكسازی ئەنجام بدات، بەڵام سەدر ئاشكرایكرد، ئەو چاكسازییانە هیچ نین و لە ئاستی پێویستدا نین.\nناوبراو داواشی لە خۆپیشاندەران كرد بەشێوەیەكی ئاشتیانە لەسەر داواكاریەكانیان بەردەوام بن و ڕێگا بگرن لە دەستوەردانی دەرەكی و چاویان بە نوێنەری وڵاتان نەكەوێت.\nسبەینێ ئەنجومەنی پارێزگای هەولێر كۆدەبێتەوە


كردنه‌وه‌ی هه‌ژمای نایاب له Paypal - 23 May 2010 - پاره\nده‌ستپێكردن » 2010 » 5 » 23 » كردنه‌وه‌ی هه‌ژمای نایاب له Paypal\nپایپاڵ تاكوو ئێستا به سه‌ركه‌وتووترین بانكی ئه‌لیكترۆنی ئه‌ژمێردرێ بۆ سوك و ئاسانی له مامه‌ڵه‌كردنداو خێرایی گۆاستنه‌وه‌ی پاره وه‌هه‌روه‌ها هه‌موو كۆمپانیا جیهانێكان باوه‌ڕ و متمانه‌یان پێی هه‌یه بۆیه گه‌ر له بواری بازرگانی ئه‌لیكترۆنی كار بكه‌یت و بته‌وێ قازانج له ئینته‌رنێته‌وه وه‌ربگری ئه‌وه به بێ هه‌ژماری پایپاڵ ناتوانی كاره‌كانت ئه‌نجام بده‌یت .\nپایپاڵ بانكێكی ئه‌لیكترۆنیه ئه‌توانی پاره‌كانت هه‌ڵگری تیادا و مامه‌ڵه‌یان پێوه بكه‌یت وه‌هه‌روه‌ها شتومه‌كی پێ بكڕی ، ته‌نها ناونیشان بۆ هه‌ژماری بانكه‌كه‌ت كه پایپاڵه ئه‌و ئیمێله‌یه كه خۆت پێ تۆمار كرد واتا گه‌ر ویستت پاره بنێری بۆ كه‌سێك یان پاره وه‌رگری له كه‌سێك ته‌نها ئیمێلی پایپاڵه‌كه‌ی پێ بده‌و هیچی تر.\nبه‌ڵام ئه‌بێ ئه‌وه بزانین كه پایپاڵ كار له‌گه‌ڵ هه‌موو وڵاتێكدا ناكات وه‌هه‌ر وه‌ها له‌گه‌ڵ عێراق په‌یوه‌ندی نیه بۆیه پێویسته كه به‌ناوی وڵاتێكی تره‌وه خۆمان تۆمار بكه‌ین، ئێمه وڵاتی ده‌نیمارك داده‌نێین ، یان ئێوه ده‌توانن هه‌ر وڵاتێكی تر به‌كار بێنن.\nسه‌ره‌تا بۆ خۆ تۆمار كردن سایتی پایپاڵ بكه‌وه\nدواتر كلیك له سه‌ر signup بكه بۆ كردنه‌وه‌ی هه‌ژمارێكی نوێ\nدواتر ئه‌وه‌ت بۆ ده‌ر ده‌كه‌وێت كه وڵات و زمان و جۆری هه‌ژماره‌كه‌ت دیاری بكه‌یت،\nئێمه وڵاتی دانیمارك هه‌ڵده‌بژێرین و زمانی ئینگلیزی وكرته له‌سه‌ر جۆری هه‌ژماری نایاب premium ئه‌كه‌ین\nدواتر زانیاری ته‌واو ده‌نوسین وه‌كوو ئه‌م وێنه‌یه\nدواتر ئه‌م په‌ڕه‌یه‌مان بۆ ده‌ر ده‌كه‌وێت ئه‌وه‌مان پێ ده‌ڵیت كه هه‌ژماره‌كه تۆمار بوو به‌ڵام داوای فیزاكارت و شتی تر ده‌كات ئێمه هیچی به‌كار ناهێنین و كرته له سه‌ر myaccount ده‌كه‌ین\nدوای كرته كردن هه‌ژماره‌كه ده‌كرێته‌وه و بالانسه‌كه‌ت ده‌بینی خاڵیه و هیچی تیا نیه\nئێستا ئه‌توانی له كۆمپانیاكانی ptc یان ptp خۆت تۆماربكه‌یت و ئیمێلی پایپاڵه‌كه‌تیان پێ بده‌ی بۆ ئه‌وه‌ی قازانجه‌كانت بۆ بنێرن بۆ حیسابه‌كه‌ت\nسه‌ردانێكان: 1235 | هه‌ڵسه‌نگاندن: 4.1/8


Almesalla - مه‌سه‌للـه دیدارێكی تایبه‌ت به‌پێكهاته ئایینی و نه‌ته‌وایه‌تیه‌كان ساز كرد\nمه‌سه‌للـه دیدارێكی تایبه‌ت به‌پێكهاته ئایینی و نه‌ته‌وایه‌تیه‌كان ساز كرد\nمه‌سه‌للـه بۆ په‌ره‌پێدانی توانا مرۆییه‌كان له‌شاری هه‌ولێر به‌ئاماده‌بوونی نوێنه‌رانی زۆربه‌ی پێكهاته ئایینی و نه‌ته‌وه‌ییه‌كان، یه‌كه‌م دیداری فه‌رهه‌نگی و پێكه‌وه ژیانی كه‌مه ئایینی و نه‌ته‌وه‌ییه‌كان ساز ده‌كات.\nئه‌و دیداره به‌هه‌ماهه‌نگی زانكۆی سه‌ڵاحه‌ددین و رێكخراوی UPP و به‌پاڵپشتی یه‌كێتی ئه‌ورۆپا له‌هۆڵی سه‌نته‌ری رۆشنبیری و كۆمه‌ڵایه‌تی زانكۆی سه‌ڵاحه‌ددین به‌رێوه‌چوون.\nسه‌ره‌تای مه‌راسیمه‌كه‌ش به‌سروشتی نیشتیمانی ئه‌ی ره‌قیب ده‌ستی به‌كاره‌كانی كردو، دواتر پرۆفیسۆر ئه‌حمه‌د دزه‌یی، سه‌رۆكی زانكۆی سه‌ڵاحه‌ددین كورته باسێكی دیداره‌كه‌ی كردو، جه‌ختی له‌سه‌ر پێكه‌وه‌ژیان و لێبورده‌یی هه‌رێمی كوردستان بۆ ئاماده‌بووان پێشكه‌ش كرد.\nدواتر دكتۆر یوسف گۆران، وه‌زیری خوێندنی باڵاو توێژینه‌وه‌ی زانستی ووتارێكی له‌باره‌ی پێكه‌وه‌ژیان و پێكهاته‌كان پێشكه‌ش كرد.\nكاروخ فازیل، رێكخه‌ری پرۆژه‌ی مه‌سه‌للـه بۆ په‌ره‌پێدانی توانا مرۆییه‌كان، په‌یامێكی له‌باره‌ی پرۆژه‌ی گه‌نجانی میزۆپۆتامیا و شیكردنه‌وه‌ی پانێله‌كه‌ی پێشكه‌ش به‌ئاماده‌بووان كرد.\nهه‌روه‌ها كورته‌باسێكی مێژوویی له‌باره‌ی مه‌سه‌للـه‌و كارو چالاكییه‌كانی كران، كه‌له‌سه‌ر ئاستی نێوده‌وڵه‌تی و ناوخۆیی چه‌ندین خه‌ڵاتی رێزلێنانی پێبه‌خشراوه.\nمه‌سه‌للـه یه‌كێكه له‌و رێكخراوانه‌ی كارایه له‌بواری هه‌ڵمه‌تی پێكه‌وه‌ژیان و، ئاشته‌وایی كۆمه‌ڵگه‌ی كوردستان و عێراق، رۆڵێكی باڵاشی هه‌بووه له‌دروستكردنی گرووپێكی ناتوندوتیژی.\nبه‌شی یه‌كه‌می پانێڵه‌كه له‌لایه‌ن خدر دۆملی، چالاكوان رۆژنامه‌نووس به‌رێوه‌چوون و، مێوانداری هه‌ریه‌ك له مه‌ریوان نه‌قشبه‌ندی، نوێنه‌ری وه‌زاره‌تی ئه‌وقاف و كاروباری ئایینی ووتارێكی له‌باره‌ی پێكه‌وه‌ژیان و ئاشته‌وایی له‌نێو كۆمه‌ڵگه‌ی كوردستان پێشكه‌ش كرد.\nهه‌ر له‌و به‌شه‌شه‌دا عه‌بدولره‌حمان سدیق، نووسه‌رو روناكبیری هه‌رێمی كوردستان، كورته باسێكی مێژوویی له‌باره‌ی ئایینه‌كان و پێكهاته‌كان گێرایه‌وه‌و، گووتی " هه‌موو ئایینه‌كان باسی هه‌زاران ساڵ ده‌كه‌ن له‌بوونیان لێره".\nئه‌و پێی وابووه " كاركردن له‌سه‌ر پێكه‌وه ژیان ئێستا ده‌چێته قۆناغی جێبه‌جێكردنه‌وه‌و، ده‌بێت له‌بواری پراكتیكی جێبه‌جێ بكرێت".\nهاوكات ئه‌كره‌م تریكۆ، نوێنه‌ری سابیته‌ی مه‌ندائییه‌كان، كورته باسێكی مێژوویی و ئایینی مه‌ندائییه‌كانی كردووه‌و، دووپاتیكرده‌وه ئه‌وان هاوشێوه‌ی ئایینه‌كانی دیكه یه‌كتاپه‌رستین و، خاوه‌نی چوار په‌یامبه‌ری خۆیانن.\nله‌باره‌ی ئێزدییه‌كانیش سعود مه‌ستۆ نه‌جم، نوێنه‌ری ئه‌و پێكهاته ئایینیه، فه‌رمانی كوشتاره‌كان و ئازاری ئێزدییه‌كانی بۆ ئاماده‌كان بیرهێنایه‌وه‌و، كۆمه‌ڵێك زانیاریی نادروستیش له‌باره‌ی ئایینه‌كه‌یانه‌وه ڕاستكرده‌وه.\nئه‌مینه عه‌لی، نوێنه‌ری زه‌رده‌شتیه‌كان ئه‌ویش هاوشێوه‌ی هاوڕێیانی له‌پێكهاته‌كانی دیكه كورته باسێكی له‌باره‌ی ئایینی زه‌رده‌شتی و چه‌وسانه‌وه‌یان له‌سه‌رده‌مانی پێشوو گێرایه‌وه‌و، ئاشكراشی كردووه، ئه‌وان ئاگر په‌رست نین، به‌ڵام ئاگر پیرۆزییه‌كی خۆی هه‌یه.\nفه‌خری ئه‌نوه‌ر، نوێنه‌ری شه‌به‌ك، كۆمه‌ڵێك زانیاریی گرنگی له‌باره‌ی ئه‌و پێكهاته‌یه گه‌ڕانده‌وه‌و، دووپاتیكرده‌وه " زۆربه‌ی پێكهاته‌كان له‌مه‌زهه‌بی شیعه مه‌زهه‌بی ئیسلامین و، به‌شێكیان له‌سوننه مه‌زهه‌بن".\nئه‌و روونیشیكرده‌وه " شه‌به‌ك وه‌ك پێكهاته‌یه‌كی ڕه‌سه‌نی ده‌شتی نه‌ینه‌وا نیشته‌جێن و، به‌ئاشته‌وایی و ئارامیی له‌گه‌ڵ سه‌رجه‌م پێكهاته‌كان ژیاون".\nدوای پێشكه‌شكردنی كورته باسێك له‌باره‌ی مێژوو و ناوه‌رۆكی ئایین و پێكهاته‌كان، له‌نێوان مێوانان و ئاماده‌بووان ده‌ست به‌گۆڕینه‌وه‌ی بیروڕاو پرسیار كران.\nمه‌سه‌للـه بۆ په‌ره‌پێدانی توانا مرۆییه‌كان، له‌ماوه‌ی 12 ساڵی كاركردنیدا چه‌ندین پرۆژه‌ی پێكه‌وه‌ژیان و ئاشته‌وایی و په‌ره‌پێدانی كۆمه‌ڵگه‌ی هه‌رێمی كوردستان وعێراق ئه‌نجامداوه‌و، توانیویه‌تی جێی ده‌ستی له‌زۆربه‌ی كاره‌كاندا هه‌بێت.\nله‌به‌شی دووهه‌می پانێله‌كه هه‌ریه‌ك له‌دكتۆر مه‌حمه‌د شاكر، راگری كۆلێژی زانسته ئیسلامییه‌كان به‌پێی ده‌قی قورئانی باسی له‌پێكه‌وه ژیان و پاراستن ماڵ و موڵكی غه‌یره ئیسلامی كردووه، پێی وابووه فه‌رمانێكه ده‌بێت موسڵمان جێبه‌جێیان بكات.\nله‌باره‌ی ئه‌و روودانه‌وانه‌ش گووتی " ناكرێت كاری ژماره‌یه‌ك كه‌س له‌سه‌ر ده‌قه ڕاسته‌قینه‌كه هه‌ژمار بكرێت و، بكرێته به‌ڵگه‌ی ئه‌وه‌ی ئایینه‌كه خراپه".\nسووربوونی خۆیشی له‌وه نیشانداوه " ئیسلام هیچ كێشه‌یه‌كی له‌گه‌ڵ ئایینه‌كانی دیكه نیه، ئه‌وه‌ی كێشه‌كه‌ی دروستكردووه، ئه‌وانه‌ن له‌ئایینه‌كه تێنه‌گه‌یشتوون،\nدووباره مه‌ریوان نه‌قشبه‌ندی، كه‌مێوانی به‌شی دووهه‌می پانێله‌كه بوو باسی له‌هه‌نگاوه‌كانی وه‌زاره‌تی ئه‌وقاف و كاروباری ئایینی كردووه‌و، ئاشكراشی كردووه به‌پێی " یاسا هه‌موو كه‌سێك ده‌توانێت ئایینی خۆی رابگه‌یه‌نێت به‌بێ هیچ رێگرییه‌ك".\nته‌نانه‌ت باسی له‌وه‌ش كرد " هه‌ر كه‌سێك له‌ئاینێكه‌وه باوه‌ڕ به‌ئاینێكی دیكه‌ش بهێنێت، ده‌توانێت به‌شێوه‌ی فه‌رمیی بیسه‌لمێنێت، به‌ڵام ئه‌وه‌ی نه‌كراوه، یاخود ناكرێت په‌یوه‌ندی به‌ده‌سه‌ڵاتی دادوه‌ری و جێبه‌جێكارییه‌كانه‌وه هه‌یه".\nتایبه‌ت به‌و پرسه‌ش كامه‌ران عه‌بدوڵلا، نوێنه‌ری جووه‌كان له‌وه‌زاره‌تی ئه‌وقاف و كاروباری ئایینی كورته باسێكی جووه‌كانی هه‌رێم كردو، داوایه‌كشی ئاراسته‌ی لایه‌نه فه‌رمییه‌كان كرد، به‌وه‌ی گۆری ناحۆم نۆژه‌ن بكرێنه‌وه، بۆ ئه‌وه‌ی بتوانن مه‌راسیمه ئایینه‌كانی خۆیان جێبه‌جێ بكه‌ن.\nفه‌هیم فه‌رهه‌نگ، نوێنه‌ری به‌هائییه‌كانیش باسێكی پوختی له‌باره‌ی ئایینی به‌هایی و پێگه‌ی جوگرافیای ئایینه‌كه‌یان كردو، رایگه‌یاند " به‌پێی ئینسكلوپیدیای به‌ریتانیا پاش كریستانه‌كان، ئایینی به‌هایی دێت له‌وه‌ی له‌سه‌رتاسه‌ری جیهان بڵاوبوونه‌وه".\nگووتیشی " ئایینی به‌هایی تایبه‌ته به‌مرۆڤایه‌تی و له‌لایه‌ن به‌هائوڵلاوه كاتێك په‌یامی پێگه‌یشتووه سوور بووه له‌وه‌ی زه‌وی موڵكی مرۆڤایه‌تیه‌و، پێویسته به‌ئاشته‌وایی بژێن".\nئارام ئه‌حمه‌د، وه‌ك چالاكوانێكی كاكه‌یی، گله‌یی و گازاده‌ی له‌وه‌زاره‌تی ئه‌وقاف كردووه، به‌وه‌ی تاوه‌كو ئێستا نوێنه‌رێكی تایبه‌ت به‌خۆیان نیه له‌و وه‌زاره‌ته‌و، هه‌روه‌ها به‌شی ئه‌و دابه‌شكارییه‌ی له‌نێو كاكه‌ییه‌كانیش كرد، كه‌به‌هۆی ده‌ستێوه‌ردانی سیاسیه‌وه رووبه‌روویان بووه‌ته‌وه.\nمه‌ریه‌م سوبحی، وه‌ك چالاكوانێكی ئافره‌ت و نوێنه‌ری فه‌یلییه‌كان، باسێكی له‌باره‌ی كوشتاری فه‌یلیه‌كان و راگواستنه‌وه‌یان كرد.\nعه‌دنان ئیلیا، وه‌ك چالاكوانێكی كریستانه‌كان كورته باسێكی پێكه‌وه ژیان و ئاشته‌وایی بۆ ئاماده‌بووان كردو، داواشی كردووه، كه‌سه‌كان وه‌ك مرۆڤ سه‌یر بكرێن دوور له‌ناسنامه‌ی نه‌ته‌وه‌یی یاخود ئایینی .\nپاش كۆتایی هاتنی مه‌راسیمه‌كه‌ش خه‌ڵاتی رێزلێنان به‌سه‌ر به‌شداربووانی هه‌ردوو پانێله‌كه دابه‌شكراوه‌و، له‌لایه‌ن خۆیشیه‌وه زانكۆی سه‌ڵاحه‌ددین خه‌ڵاتێكی هاوشێوه‌ی مه‌سه‌للـه بۆ په‌ره‌پێدانی توانا مرۆییه‌كان به‌به‌شداربووان دابه‌شكرد.


وتووێژ:نان ساجی - ویکیپیدیا، ئینسایکڵۆپیدیای ئازاد\nدەست خۆش بۆ ئەم ووتارە بەڵام نانى ھەورامى جۆرێکە لە نانى ساجى کوردەوراى، ئەگەر نانى ساج لە زۆربەى ناوچە کوردییەکان ھەیە وەکو لەدەڤەرى ھەولێر پێ دەلێن نانى تیرى. لێدوانى من — ئەم لێدوانە لەلایەن Rauf t jabar واژوونەکراوە. (لێدوان • بەشدارییەکان)\nیەکەم؛ بەڕێزم دەزانم نانی تیری بە چی دەڵێن، نانی هەورامی یان نان ساجی زۆر لە نانی تیری کە دەفەرمووی ناسکترە. نانی هەورامی ئەوەندە ناسکە کە بڕێک جار ئەو دیوەکەی بە چاو دیارە. نانی تیری ئەوەندە ناسک نیە و دەکرێت لە ناو تەنووریشدا ببرژێت. بەڵام تا ئەو شوێنەی من بزانم نانی هەورامی بەس لە سەر ساج دەکرێت.\nدووهەم؛ تکایە کاتێک لە شوێنێک لە لێدوانەکانی ویکیپیدادا شتێک دەنووسی بە دانانی چوار ~ ئیمزای بکە، زۆر سپاس، پیرەھەڵۆ (وتووێژ) ٢٢:١٣، ١١ی نیسانی ٢٠١٥ (UTC)\nنەخێر هەر لە هەولێریش جیا کراونەتەوە نموونە نانی تیری ڕەقە و پێویستی بەئاوڕەشاندن هەیە وە نانی هەورامی کەدەخرێتە بازاڕەوە یەکسەر بەناسکی و نەرمییەوەیە دەخورێت > Kushared (لێدوان) ٠١:٥٥، ١٢ی نیسانی ٢٠١٥ (UTC)\nوەرگیراو لە «https://ckb.wikipedia.org/w/index.php?title=وتووێژ:نان_ساجی&oldid=450507»\nئەم پەڕەیە دواجار لە ٠١:٥٥ی ١٢ی نیسانی ٢٠١٥ نوێ کراوەتەوە.


دووەم ساموئێل 3 – Kurdi Sorani Standard (KSS) | Biblica\nدووەم ساموئێل 3 – Kurdi Sorani Standard (KSS)\nدووەم ساموئێل 3:1-39\n1جەنگ لەنێوان بنەماڵەی شاول و ماڵی داود درێژەی کێشا، هەتا دەهات داود بەهێزتر دەبوو، بنەماڵەی شاولیش هەتا دەهات لاوازتر دەبوون.\n2داود لە حەبرۆن چەند کوڕێکی بوو:\nکوڕە نۆبەرەکەی ئەمنۆن بوو کە لە ئەحینۆعەمی یەزرەعیلی بوو؛\n3دووەمیان کیلئیاڤ لە ئەبیگایل بوو کە بێوەژنەکەی نابالی کارمەلی بوو؛\nسێیەمیان ئەبشالۆمی3:3 ئەبشالۆم: ناوێکی عیبرییە بە واتای باوکی ئاشتی، بەڵام ناکۆکی لەگەڵ داودی باوکی هەبوو و سەرکردایەتی یاخیبوونێکی کرد لە دژی. بۆ زانیاری زیاتر بڕوانە بەشەکانی 13–18 و زەبوورەکان 3. کوڕی مەعکای کچی تەلمەی پاشای گەشوور بوو؛\n4چوارەمیان ئەدۆنیای کوڕی حەگیس بوو؛\nپێنجەمیان شەفەتیای کوڕی ئەبیتەل بوو؛\n5شەشەمیان یەترعام لە عەگلای ژنی داود بوو.\nئەمانە لە حەبرۆن بۆ داود لەدایک بوون.\nئەبنێر دەچێتە پاڵ داود\n6ئەوە بوو کاتێک جەنگ لەنێوان بنەماڵەی شاول و ماڵی داود بەرپا بوو، ئەبنێر پێگەی خۆی لەناو بنەماڵەی شاول بەهێز دەکرد. 7شاول کەنیزەیەکی هەبوو ناوی ڕیچپای کچی ئەییا بوو، ئیشبۆشەتیش بە ئەبنێری گوت: «بۆچی لەگەڵ کەنیزەکەی باوکم جووتبوویت؟»\n8ئەبنێر بە قسەکەی ئیشبۆشەت زۆر تووڕە بوو و گوتی: «ئایا من سەگێکم لە خزمەتی یەهودا؟ هەتا ئەمڕۆ من دڵسۆز بووم لەگەڵ ماڵی شاولی باوکت و لەگەڵ براکانی و هاوڕێیەکانی، هەروەها تۆم نەداوەتە دەست داودەوە. تۆش بەهۆی پەیوەندیم بەو ژنەوە گوناهبارم دەکەیت؟ 9با خودا توندترین سزای ئەبنێر بدات، ئەگەر من پاڵپشتی داود نەکەم و سوێندەکەی یەزدان نەهێنمە دی، 10بۆ گواستنەوەی پاشایەتییەکە لە بنەماڵەی شاولەوە، هەروەها دامەزراندنی تەختی داود لە ئیسرائیل و یەهودا، لە دانەوە هەتا بیری شابەع3:10 واتە لە باکووری ئیسرائیل هەتا باشوور..» 11ئیتر ئیشبۆشەتیش نەیتوانی بە یەک وشە وەڵامی ئەبنێر بداتەوە، چونکە لێی دەترسا.\n12ئینجا ئەبنێر نێردراوی بۆ لای داود نارد بۆ ئەوەی بە ناوی ئەوەوە بڵێن: «ئەم خاکە هی کێیە؟» هەروەها بڵێن: «پەیمانی خۆتم لەگەڵدا ببەستە، ئەوەتا منیش دەستم لەگەڵتدایە بۆ ئەوەی هەموو ئیسرائیل بۆ خۆت بگەڕێنیتەوە.»\n13داودیش گوتی: «باشە، من پەیمانی خۆمت لەگەڵدا دەبەستم، بەڵام یەک شتت لێ داوا دەکەم، ئەویش ئەوەیە: کاتێک دێیت بۆ ئەوەی بمبینیت، ئەگەر میخەلی کچی شاول لەگەڵ خۆتدا نەهێنیت، ئەوا ڕووی من نابینیت.» 14ئینجا داود نێردراوی بۆ لای ئیشبۆشەتی کوڕی شاول نارد و گوتی: «میخەلی ژنم بدەوە کە بە سەد پێستی سەری ئەندامی نێرینەی فەلەستییەکان لە خۆمم مارە کردووە.»\n15لەبەر ئەوە ئیشبۆشەت ناردی و لە مێردەکەی وەریگرتەوە، لە پەلتیێلی کوڕی لایش. 16مێردەکەی لەگەڵی دەڕۆیشت و بەدوایدا دەگریا هەتا گەیشتە بەحوریم. ئینجا ئەبنێر پێی گوت: «بڕۆ، بگەڕێوە!» ئەویش گەڕایەوە.\n17پاشان ئەبنێر لەگەڵ پیرانی ئیسرائیل قسەی کرد و گوتی: «ئێوە لەمێژە داوای داودتان دەکرد ببێتە پاشاتان، 18کەواتە ئێستا ئەوە بکەن! لەبەر ئەوەی یەزدان بە داودی فەرمووە: ”من بە دەستی داودی بەندەم ئیسرائیلی گەلم لە دەست فەلەستییەکان و سەرجەم دوژمنەکانیان ڕزگار دەکەم.“»\n19هەروەها ئەبنێر لەگەڵ بنیامینییەکان قسەی کرد. پاشان ئەبنێر چوو بۆ ئەوەی لە حەبرۆن لەگەڵ داود قسە بکات دەربارەی هەموو ئەوەی ئیسرائیل و هەموو بنەماڵەی بنیامین پەسەندیان کردووە. 20کاتێک ئەبنێر لەگەڵ بیست پیاو هاتە حەبرۆن بۆ لای داود، داود خوانێکی ساز کرد بۆ ئەبنێر و ئەو پیاوانەی لەگەڵیدا بوون. 21ئەبنێر بە داودی گوت: «هەڵدەستم و دەڕۆم، تاکو هەموو ئیسرائیل بۆ پاشای گەورەم کۆبکەمەوە، بۆ ئەوەی پەیمانت لەگەڵدا ببەستن و تۆش بەپێی هەموو ئەوانەی کە دڵت ئارەزووی دەکات فەرمانڕەوایی بکەیت.» داودیش ئەبنێری بەڕێکرد و ئەویش بە سەلامەتی ڕۆیشت.\nکوشتنی ئەبنێر لەلایەن یۆئابەوە\n22لەو کاتەدا یۆئاب و پیاوانی داود لە پەلامارێک دەگەڕانەوە و دەستکەوتێکی زۆریان لەگەڵ خۆیاندا هێنابوو. بەڵام ئەبنێر لە حەبرۆن لەگەڵ داود نەبوو، چونکە بەڕێی کردبوو و بە سەلامەتی ڕۆیشتبوو. 23کاتێک یۆئاب و هەموو ئەو لەشکرەی لەگەڵی بوو هاتن، بە یۆئابیان ڕاگەیاند و گوتیان: «ئەبنێری کوڕی نێر هات بۆ لای پاشا و ئەویش بەڕێی کرد و بە سەلامەتی ڕۆیشت.»\n24لەبەر ئەوە یۆئاب بۆ لای پاشا چووە ژوورەوە و گوتی: «چیت کرد؟ ئەبنێر هات بۆ لات، بۆچی بەڕێت کرد بڕوات؟ ئێستا ڕۆیشتووە! 25تۆ ئەبنێری کوڕی نێر دەناسیت؛ تەنها بۆ ئەوە هاتووە فریوت بدات و چاودێریی جوڵانەوەت بکات و بە هەموو کارەکانت بزانێت.»\n26کاتێک یۆئاب داودی بەجێهێشت، چەند نێردراوێکی بەدوای ئەبنێردا نارد و لە ئەمباراوی سیرادا گەڕاندیانەوە، بەڵام داود ئاگای لەمە نەبوو. 27کاتێک ئەبنێر گەڕایەوە حەبرۆن، یۆئاب بۆ ئەوەی بە نهێنی قسەی لەگەڵدا بکات بردییە کەناری دەروازەکەوە و لەوێدا لە تۆڵەی خوێنی عەساهێلی برای سکی هەڵدڕی و کوشتی.\n28پاشان داود ئەمەی بیستەوە و گوتی: «من خۆم و پاشایەتییەکەم هەتاهەتایە لای یەزدان لە خوێنی ئەبنێری کوڕی نێر بێبەرین. 29با لە ملی یۆئاب و هەموو ماڵی باوکی بێت! با لە ماڵی یۆئاب زامی درێژخایەن و گەڕوگولی3:29 گەڕوگول: نەک تەنها گولی، بەڵام ئەم وشەیە بۆ چەند نەخۆشییەکی جیاوازی پێست بەکاردەهێنرا. و دارشەقە بەدەست و بە شمشێر کوژراو و برسی نان نەبڕێتەوە.»\n30(یۆئاب و ئەبیشەی برای، ئەبنێریان کوشت، چونکە ئەو عەساهێلی برایانی لە گبعۆن لە جەنگدا کوشتبوو.)\n31ئینجا داود بە یۆئاب و هەموو گەل و ئەوانەی لەگەڵیدا بوون، پێی گوتن: «جلەکانتان لەبەر خۆتان دابدڕن و جلوبەرگی گوش3:31 لە کاتی ماتەمگێڕان و تۆبەکردندا جلوبەرگی لە گوش دروستکراویان لەبەرکردووە کە ئەزیەتی پێستیانی داوە. بپۆشن و لەبەردەم ئەبنێردا شیوەن بگێڕن.» داودی پاشاش لەدوای دارەمەیتەکە3:31 یان دارەبازەکە. دەڕۆیشت. 32ئەبنێریان لە حەبرۆن ناشت و پاشاش بە دەنگی بەرز لەسەر گۆڕی ئەبنێر گریا. هەموو گەلیش گریان.\n33هەروەها پاشا بۆ ئەبنێر لاواندییەوە و گوتی:\n«ئایا دەبێت ئەبنێر وەک چۆن گێلێک دەمرێت ئاوا بمرێت؟\n34دەستەکانت نەبەسترابوونەوە و\nپێیەکانت بە زنجیر کۆت نەکرابوون.\nکەوتی، هەروەک یەکێک لەبەردەم بەدکاران کەوتبێت.»\nجا هەموو گەل دەستیان بە گریان کردەوە بۆی.\n35ئیتر هەموو گەل هاتن بۆ ئەوەی نان بدەنە داود و بیخوات. هێشتا ڕۆژ بوو، بەڵام داود سوێندی خوارد: «با خودا توندترین سزام بدات، ئەگەر پێش خۆرئاوابوون نان یان هەر شتێکی دیکە بخۆم.»\n36هەموو گەل زانییان و لەلایان پەسەند بوو، هەروەها هەموو ئەو شتانەی کە پاشا کردی لەلایەن هەموو گەلەوە پەسەند بوو. 37ئینجا لەو ڕۆژەدا هەموو گەل و هەموو ئیسرائیل زانییان کە کوشتنی ئەبنێری کوڕی نێر لەلایەن پاشاوە نەبوو.\n38پاشا بە خزمەتکارەکانی گوت: «ئایا نازانن ئەمڕۆ لە ئیسرائیلدا میرێک و گەورە پیاوێک کەوتووە؟ 39ئەمڕۆش، هەرچەندە من پاشا دەستنیشانکراوەکەم، بەڵام لاوازم و ئەم کوڕانەی چەرویا لە من بەهێزترن. یەزدان خراپەکار بەپێی خراپەکەی سزا دەدات!»\nKSS : دووەم ساموئێل 3


مەسرور بارزانی، لە لوتكەی دەسەڵاتی ئەمنییەوە بۆ لوتكەی دەسەڵاتی مەدەنی - متمانە\nگوڵان 17, 2019 1562\nگوڵان 15, 2019 9924\nگوڵان 14, 2019 11083\nگوڵان 14, 2019 1603\nگوڵان 7, 2019 11861\nنەورۆز 27, 2019 10856\nمەسرور بارزانی، لە لوتكەی دەسەڵاتی ئەمنییەوە بۆ لوتكەی دەسەڵاتی مەدەنی\nڕێبەندان 22, 2019 2043\nلەو كاتەوەی پێی خستووەتە گۆڕەپانەكەوە لە كەرتی ئەمنیی و هەواڵگرییدا كار دەكات، هەژموونی بەسەر دامەزراوە ئەمنییەكانی زۆنی حوكمڕانیی حیزبەكەیدا بە جۆرێكە، هەر هێرش و پەلاماردانێك هەبوو بێت بۆسەر دەنگی جیاوازو ڕەخنەگر لە هەولێرو دهۆك، ڕاستەوخۆ پەنجەی تۆمەت ڕوو لە ئەو بووە، ئەو كەسە مەسرور بارزانی كاندیدی پارتییە بۆ سەرۆك وەزیران لە كابینەی نوێی حكومەت.\nڕای زاڵ لەناو خەڵك و حزبەكاندا ئەوەیە، بەبێ فەرمان یاخود ئاگاداریی مەسرور بارزانی، دامودەزگا ئەمنییەكانی پارتی ناتوانن هێرش و توندوتیژی دژی كەس ئەنجام بدەن، ئەمە ئەگەر لە واقیعیشدا وانەبێت، بەوشێوەیە كەوتووەتەوە، هەربۆیە چاوەڕوانی ئەنجامی لێكۆڵینەوەو بەدواداچوون ناكرێت و هەمیشە كەسی باڵادەستی تۆمەتباركراو لەناو خەڵكدا، ئەو بووە.\nمەسرور تەمەنی ٤٩ ساڵەو كوڕە گەوری مەسعود بارزانی سەرۆكی پارتی‌و سەرۆكی پێشووی هەرێمە، ئەو ١٤ ساڵ بەرپرسی دەزگای هەواڵگریی پارتی بووە (پاراستن)، ٦ ساڵیشە ڕۆڵی فراوانتر بووەو ڕاوێژكاری ئەنجومەنی ئاسایشی هەرێمە، بەڵام لەسەر ئەرزی واقیع هێشتا دەسەڵاتی نەگەیشتووەتە پارێزگای سلێمانی و ئەو زۆنەی ئێستا بە قەڵەمڕەوی یەكێتی و گۆڕان ناودەبرێت.\nبارزانی كوڕ لە ئەركی نوێیدا دەبێتە سەرۆكی حكومەتێك كە دەیەوێت "بەهێز و جیاواز بێت"، ئەو لە سەردەمێكدا ئەو پۆستە وەردەگرێت كە حیزبەكەی بە پشتبەستن بە پێكهاتەكان نیوە+١ـی پەرلەمانی كوردستانی هەیەو لەو ڕووەوە پشت قایمە.\nسەرچاوەیەكی باڵا كە وردەكاریی گفتوگۆكانی ناو كۆبوونەوەكەی لە زاری بەشداربووانەوە بۆ گێڕدراوەتەوە، باسیلەوەكرد مەسرور بارزانی بەناوی خۆی و نێچیرڤان بارزانییەوە قسەی كردووە، دواتریش نێچیرڤان بارزانی لە وتەیەكدا پشتیوانیی خۆی بۆ دەربڕیوە و بە"شایستەی" ئەو پۆستەی داناوە.\nئەو سەرچاوەیە دەڵێت"ئەوانە قسەی ناو كۆبوونەوە بوون، لە واقیعدا ململانێ هەیە لە نێوانیاندا و لەم گۆڕانكارییەشدا لە پێگەی زۆر كەسی نزیك لە نێچیرڤان بارزانی دەدرێت."\nنێچیرڤان بارزانی كە هاوكات جێگری سەرۆكی پارتی و برازای مەسعود بارزانییە، بە درێژایی تەمەنی حكومەت زۆرترین ماوە سەرۆك وەزیران بووەو ٢٠ ساڵە لە لوتكەی دەسەڵاتدایە، لەم گۆڕانكارییە نوێیەدا كە مەسروری ئامۆزای دەچێتە شوێنەكەی، نێچیرڤان كراوەتە كاندید بۆ سەرۆكی هەرێم و پارتی ئەو پۆستە زیندوو دەكاتەوە.\nنێچیرڤان بارزانی دوای ٢٠ ساڵ سەرۆكایەتی حكومەت جێدەهێڵێت و كابینەی مەسرور بارزانی دەستپێدەكات.\nمەسرور بارزانی، ماستەری لە زانكۆی ئەمەریكی لە واشنتۆن لە بواری ئاشتی و چارەسەری قەیرانەكان وەرگرتووە و بەكالۆریۆسیشی لە هەمان زانكۆ بووە لە خوێندنی نێودەوڵەتی. جگە لە دامەزراوەی میدیایی تایبەت بەخۆی، دامەزرێنەری زانكۆی ئەمەریكی لە كوردستان- دهۆك و دەزگای خێرخوازیی بارزانی یە، سێ كوڕو كچێكی هەیە.\nبە زەحمەت كەسێك دەدۆزیتەوە قسە لەسەر كەسایەتی مەسرور بارزانی بكات، ڕەنگە ئەمە بەگشتی ئەو دۆخەبێت كە دەسەڵاتدارانی ئەمنیی بۆ خۆیانی دروست دەكەن، هەندێک تایبەتمەندی مەسرور بارزانی لە كەسێكی نزیکی خۆیەوە دەستكەوتووە دەڵێت:\n"تاڕادەیەك كەسێكی داخراوە و ستافێكی وشكی لەگەڵدایە، ئەگەر هەڵوێست دژی شتێك وەربگرێت كاردانەوەی زۆر تووندە و دەیگەیەنێتە خاڵی سفر" ئەمە وتەی ئەو كەسایەتییەیە دەربارەی مەسرور بارزانی.\nئەوەشی خستەڕوو، مەسعود بارزانی باوكی كە خاوەنی قسەی كۆتایی حیزبەكەیەتی لە ژێر كاریگەریی بیروڕای مەسروردایە، "مەسرور بارزانی ئەگەر بیەوێت لە كەسێك بدات زۆرجار لە ڕێی باوكییەوە لێیدەدات."\nئەو سەرچاوەیە كە داوایكرد ناوی نەهێنرێت، وتیشی، مەسرور بارزانی تێڕوانینێكی ئەمنیی هەیە بۆ بەڕێوەبردن، "هەمیشە بە گومان و بێمنەتە."\n"بەڕای من واپێویست دەكات ئەم ئەركە نوێیەی بكاتە دەرفەتێك بۆ گۆڕانكاریی و كرانەوە، چونكە بەوجۆرە ناتوانێت حكومەتێكی سەركەوتوو بەڕێوەببات، لەبەرئەوەی تەنها حكومەتی پارتی و ئەو زۆنە نابێت كە حیزبەكەی تێیدا باڵادەستە."\nهەروەها لە سەرچاوەیەکی باوەڕپێکراوەوە ئەوەش زانراوە کە، مەسرور بارزانی لەناو یەكێتی پەیوەندیی لەگەڵ باڵی كۆسرەت ڕەسوڵ باشەو لەگەڵ ماڵی تاڵەبانی باش نییە.\nهەروەها پشتیوانیی ئەو دەنگانەی ناو حیزبەكەی دەكات كە داوا دەكەن كۆمەڵی ئیسلامی بەشدار نەبێت لە كابینەكەی، هەرچی دەربارەی بزووتنەوەی گۆڕانە، پەیوەندیی لەگەڵ ئەو بزووتنەوەیەدا نییە، بەڵام دەیەوێت "پەیوەندییەكی بەهێز" لە گەڵیاندا دروست بكات.\nهەروەها ئەوە هەمان خواستی گۆڕانیشە، ئەو بزووتنەوەیە هەرچەندە ڕەخنەی زۆری لە مەسرورو باڵەكەی هەیە، بەڵام دەیەوێت مامەڵە لەگەڵ ئەو ئەمری واقیعەدا بكات كە پارتی دروستی دەكات.\nسەرچاوەیەكی بەرپرس لە گۆڕانەوە ڕایگەیاند: "گۆڕان لە سەردەمی كاك نەوشیروان و بە ئێستاشەوە لەگەڵ باڵی مەسرور بارزانی پەیوەندیی نەبووە و تەنانەت پێی باش نەبووە مامەڵەیان لەگەڵدا بكات و ئەو باڵە ببێتە واجیهەی پارتی."\nئەو بەرپرسەی گۆڕان وتیشی:"پێمانوایە كەسایەتییەكی توندوتیژ ئامێزی هەیە، ئەو هەڵمەتانەی لە میدیای پارتی و سێبەرەكانیەوە دەكرێتەسەر حیزبەكانی دیكە لەكاتی بوونی كێشەو ناكۆكی سەرجەمیان ئاڕاستەی ئەو باڵەن كە مەسرور سەرۆكایەتی دەكات، تەنانەت ئەو فەرمانی دەستگیركردنەی كاك نەوشیروان كە پارتی بە دادگای دەركرد هەر ئەوان بوون."\nلەگەڵ ئەوانەدا، بەرپرسەكەی گۆڕان وتی: "ئێستا قۆناغێكی نوێ هاتووەتەپێش، ئێمە مامەڵەی لەگەڵ دەكەین، بە نیەتی ئەوەی هەم خۆی بگۆڕێت، هەم حكومەتەكەی سەركەوتووبێت و بتوانێت خزمەتی خەڵك بكات."\n"ئارامیی و حوكمڕانی سەرتاسەری و پێكەوە كاركردن ئامانجی چوار ساڵی داهاتووی حوكمڕانی دەبێت" مەحمود محەمەد وتەبێژی فەرمیی پارتی وای وت.\nوتەبێژەكەی پارتی وتیشی: "پێشبینی دەكەم پێكهێنانی حكومەت ئەوەندە كارێكی قورس نەبێت و هەوڵدەدەین بە ئاسانی لەگەڵ لایەنەكان تەفاهوم بكەین، چونكە هەموو لایەنەكان ئامادەیی ئەوەیان هەیە لەم قۆناغەدا پێكەوە كارە گرنگەكان بكەین."\nئەوەی یەكلایی بووەتەوە بۆە بەشداربوون لە کابینەی نوێی حکومەتی هەرێم هەریەک لە یەكێتی نیشتمانی کوردستان و یەکگرتووی ئیسلامی کوردستانە لە كابینەی نوێ و ئۆپۆزسیۆن بوونی نەوەی نوێ و حیزبی شیوعییە، هێشتا گۆڕان و كۆمەڵی ئیسلامی وەك دوولایەنی ئۆپۆزسۆن بڕیاری كۆتاییان نەداوە بۆ بەشداریكردن، بەڵام لەناو گۆڕان خواستی بەشداربوون بەهێزترە.\nهەرچەندە پێكهێنانی حكومەت بۆ پارتی كە ٤٥ كورسی هەیە، ئاسانەو لەگەڵ كەمینەكانی پەرلەمان كە ١١ كورسییان هەیە دەتوانێت كابینەی نوێ پێكبهێنێت و دەنگی ٥٠+١ـی پەرلەمانتاران مسۆگەر بكات (٥٦ لە ١١١)، بەڵام بەهۆی بەردەوامیی ئاسەوارەكانی دوو ئیدارەیی، لە واقیعدا ناتوانێت حكومەتێكی یەكگرتوو لەسەر زەویی پێكبهێنێت بەبێ بەشداریی حیزبە براوەكانی پارێزگای سلێمانی، بەتایبەت یەكێتی دواتر گۆڕان.\nلە سەرەتای پێكهێنانی حكومەتی هەرێم لە ساڵی ١٩٩٢ تائێستا، یەكێتی بەردەوام پێكهێنەری سەرەكیی حكومەت بووە بە دوو ئیدارەیی و ئیدارەی یەكگرتووشەوە، بەڵام گۆڕان خولێكی تەواو ئۆپۆزسیۆن (٢٠٠٩بۆ٢٠١٣) و خولی دواتر سەرەتا لە حكومەت‌و دواتر بووەوە بە ئۆپۆزسیۆن.\nلە ئێستاوە چاوەكان لەسەر هەنگاوەكانی مەسرور بارزانی دەبن، ئەو كە لایەنگرانی لەناو پارتی بە "برا گەورە" ناوی دەبەن، كابینەی نۆهەم بەجۆرێك بەڕێوەدەبات كە ماف و ئازادییەكان تێیدا پارێزراوبن و یاسا سەروەر بێت؟ یاخود بە پێچەوانەوە حكومەتێك كە نزیكتر بێت لە دیكتاتۆرییەت و ئازادییەكان پاشەكشە بكەن و شەقام لە دژی خۆی بجوڵێنێت؟ داهاتوو وەڵامدەرەوەی ئەو پرسیارانە و چەندین پرسیاری دیكە دەبن دەربارەی حوكمڕانیی هەرێم لەسەردەمی بارزانی كوڕدا.\nکابینەی نۆیەمی حکومەتی هەرێم


2020-03-08 14:31 207 جار بینراوە کۆمێنت\nلەبەهاری ساڵی (1993) كاتێ بۆ نەشتەرگەری قاچم سەردانی شاری ڤیەننای پایتەختی نەمسام كرد. ماوەیەكی باش لەوێ (بە سوپاسەوە لە ماڵی ڕەحمەتی كاك شێخ دارای حەفید) مامەوە. ڕۆژێكیان كاك (حمە كەریم) كە بەڕەچەڵەك خانەقینی و ئێستا نوێنەری (ی.ن.ك)ە لەوێ، بۆی پێشنیار كردم كە سەرێكی شاری (پراگ) پایتەختی چیك بدەین. شیاوی باسە ئەو ماوەیەی لەوێ بووم كاكە حەمە زۆر هاوكارم بوو. بەندەش هەر بۆ دیدەنی ئەو شارەو كەم كردنەوەی بێ تاقەتیەكانم ئەو گەشتەم پێ خۆش بوو.\n2020-09-06 15:26 118 جار بینراوە\n2020-08-29 15:40 94 جار بینراوە\n2020-08-07 15:18 150 جار بینراوە\n2020-06-21 13:49 164 جار بینراوە\n2020-05-09 16:46 325 جار بینراوە


په‌یامی سكرتێری گشتی بۆ راگه‌یاندن گرنگ\nمن ئه‌مڕۆ به‌یانی و هه‌ركه‌مێك پێش هه‌ڵبژاردنی شه‌ره‌فی كۆبوونه‌وه‌م له‌گه‌ڵ به‌ڕێز سه‌رۆك كۆمار هه‌بوو و دڵنیاشم كرده‌وه كه له داهاتوودا و له‌ژێر سه‌ركردایه‌تی ئه‌ودا نه‌ته‌وه یه‌كگرتووه‌كان به‌توندی به كاركردن له‌گه‌ڵ خه‌ڵك و حكومه‌تی عیراق پابه‌ند ده‌بێت. من هیوای زۆرم هه‌یه كه پرۆسه‌ی پێكهێنانی حكومه‌تی تازه به ئاشتی به‌ڕێوه‌بچێت. \nمن هه‌ره‌وها پیرۆزبایی خۆم ئاراسته‌ی سه‌رۆكی تازه‌ی په‌رله‌مان به‌ڕێز سه‌لیم ئه‌لجبوری و جێگره‌كانی به‌ڕێزان حه‌یده‌ر ئه‌لعه‌بادی و ئارام شێخ موحه‌ممه‌د ده‌كه‌م.\nمن ئه‌مڕۆ كۆبوونه‌وه‌یه‌كی زۆر سه‌ركه‌وتووم له‌گه‌ڵ به‌ڕێز سه‌رۆك مه‌سعود بارزانیی سه‌رۆكی هه‌رێمی كوردستانی عیراق هه‌بوو. له‌و كوبونه‌وه‌یه‌دا، قه‌یرانی عیراق و پێكهێنانی حكومه‌ت و په‌یوه‌ندیی نێوان حكومه‌تی هه‌ولێر و به‌غدادمان تاوتوێ كرد.\nئێمه له‌سه‌ر ئه‌وه كۆك بووین كه به‌ربه‌سته‌كانی به‌رده‌م عیراق ئه‌وه‌نده هه‌ستیار و گرنگن كه داوا له هه‌موو سه‌ركرده سیاسییه‌كانیش ده‌كات كه له به‌ئاشتی پێكهێنانی حكومه‌ت به‌گوێره‌ی كاتبه‌ندی ده‌ستور دڵنیابن.\nمن زۆر نیگه‌رانم سه‌باره‌ت به تێكچوونی بارودۆخی ئاسایشی عیراق كه هه‌زاران كه‌سی له نێوان كوژراو و برینداردا كردووه‌ته قوربانی له‌گه‌ڵ ده‌ربه‌ده‌ركردنی زیاتر له ملیۆنێك خه‌ڵك ته‌نها له‌مساڵدا. من زیاتر به مردنی چه‌ندان ژن و پیاو و منداڵی عیراقی نیگه‌ران بووم.\nلای خۆیه‌وه نه‌ته‌وه یه‌كگرتووه‌كان به‌چڕی و به بایه‌خێكی زۆره‌وه چاودێری ئه‌م پێشهاتانه ده‌كات . من سه‌ره‌خۆشی گه‌رمی خۆم ئاراسته‌ی خانه‌واده كۆستباره‌كانی قوربانییانی توندوتیژیی چه‌كداره تیرۆریسته‌كان ده‌كه‌م له‌گه‌ڵ قوربانییان پیاو و ژن له هێزی ئاسایشی عیراق و هێزه‌كانی پێشمه‌رگه كه به‌هۆی ئه‌نجامدانی ئه‌ركه‌كانییانه‌وه گیانی خۆیان به‌خت كرد.\nله‌لایه‌كی تره‌وه، من زۆر توڕه بووم به‌و راپۆرتانه‌ی باس له هه‌ڕه‌شه‌كانی دژی كه‌مینه‌كانی مۆسڵ و به‌شه‌كانی تری عیراقی ژێرده‌ستی داعش (ده‌وه‌ڵه‌تی ئیسلامی له عیراق و شام) ده‌كه‌ن به‌وه‌ی یان باج بده‌ن و یان ناوچه‌كه جێبهێلن و یانیش روبه‌رووی كوشتن ده‌بنه‌وه. هاوزه‌مان، چه‌ندان راپۆرتی تریش باس له كاری قێزه‌ونی ئه‌و چه‌كدارانه ده‌كه‌ن له دژی توركمان و یه‌زیدی و شه‌به‌كه‌كان له كاری رفاندن و كوشتن و تێكدانی ماڵوحاڵ و كه‌لوپه‌لیان یانیش به نیشانه‌كردنی ماڵی خه‌ڵكی شیعه و كریستان و شه‌به‌ك له موسڵ.\nهه‌ر هێرشێكی پێشتر داڕێژراو بۆ سه‌ر كه‌مینه ئاینی و نه‌ته‌وه‌ییه‌كان به تاوانی دژه مرۆڤایه‌تی هه‌ژمار ده‌كرێت و ئه‌نجامده‌رانیشی پێویسته په‌لكێشی دادگا بكرێت. من لێره‌وه داوا له‌گشت لایه‌نه‌كان ده‌كه‌م كه رێز له مافه‌كانی مرۆڤ بگرن.\nهه‌روه‌ها ئه‌وه‌ش گرنگه كه گشت لایه‌نه‌كان رێگه به كاری فریاگوزاری بۆ خه‌ڵكی لێقه‌وماو بده‌ن و هه‌ر بۆ ئه‌م مه‌به‌سته‌ش رێگه‌یه‌كی گه‌یاندنی هاوكاری پێویسته بكرێته‌وه و له‌لایه‌ن هه‌موو لایه‌نه شه‌ڕه‌كه‌ره‌كانیشه‌وه پێویسته رێزی لێ بگیرێت.\nمن سه‌ڵاو بۆ ئازایه‌تیی هێزه‌كانی ئاسایشی عیراق ده‌نێرم له شه‌ڕكردنیان له‌گه‌ڵ چه‌كداره تیرۆریسته‌كان و هه‌روه‌ها رۆڵیشیان له پاراستنی پێكهاته‌كانی باكوری عیراق به ناوچه‌كانی هاوسنوری حكومه‌تی هه‌رێمی كوردستانیشه‌وه.\nهه‌روه‌ها ده‌مه‌وێ سوپاسی حكومه‌تی هه‌رێم و خه‌ڵكی كوردستان بكه‌م بۆ پێشوازییان له ئاواره ناوخۆییه تازه لێقه‌وماوه‌كان له‌گه‌ڵ چه‌ندان ئاواره‌ی سوری تر.\nمن زیاتر ده‌ستخۆشی له رۆڵی خه‌ڵكه خانه‌خۆێیه‌كه ده‌كه‌م كه سه‌ره‌ڕای بارودۆخی خراپی خۆیان باوه‌شیان بۆ لێقه‌وماوان كرده‌وه. من هه‌روه‌ها سوپاسی جه‌نابی سه‌رۆكی هه‌رێم ، به‌ڕێز مه‌سعود بارزانی، و حكومه‌تی هه‌رێمیش ده‌كه‌م له‌سه‌ر هاوكاریكردنی ئاواره ناوخۆییه‌كان و هه‌ماهه‌نگی چڕیشیان له‌گه‌ڵ نه‌ته‌وه یه‌كگرتووه‌كاندا.\nمن به‌توندی داوا له هه‌مووان ده‌كه‌م كه له‌سه‌ر پێشكه‌شكردنی كاری فریاگوزاری بۆ لێقه‌وماوان هه‌ر به‌رده‌وام بن. ده‌ستپێڕاگه‌یشتنی سنوردار بۆ ئه‌و عیراقییانه‌ی كه له ناوچه‌كانی شه‌ڕ گیریان خواردووه كاریگه‌ری كاره‌ساتاوی له‌سه‌ر ئه‌وانه ده‌بێت كه پێویستیان به پاراستنی ئێمه‌یه.\nله‌م كاته ناسكه‌شدا، ئه‌وه گرنگه كه گشت سه‌ركرده سیاسییه‌كان هه‌موو هه‌وه‌ڵه‌كانی خۆیان بخه‌نه گه‌ڕ بۆ به‌شداربوون له گفتوگۆیه‌كی بنیاتنه‌ر له‌چوارچێوه‌ی ده‌ستوردا. له راستیدا ئه‌م قه‌یرانه داوا له سه‌ركرده‌كانی به‌غداد و هه‌ولێریش ده‌كات بۆ كاركردنی پێكه‌وه‌یی له‌پێناو پاراستنی یه‌كڕیزیی وڵات له چوارچێوه‌ی سیسته‌می فیدڕالیدا و هه‌وڵدانیش بۆ ره‌واندنه‌وه‌ی مه‌ترسی گرژیی زیاتر و شه‌ڕوئاژاوه. من هه‌مو ئه‌مانه‌م له گه‌ڵ سه‌رۆك بارزانی و سه‌رۆك وه‌زیرانی عیراق ، به‌ڕێز نوری مالیكی، دا باس كردووه.\nمن هه‌روه‌ها هانی گشت سه‌ركرده سیاسییه‌كان ده‌ده‌م بۆ گه‌شه‌دان به پرۆسه‌ی دیموكراسی و داموده‌زگاییكردن و رێزگرتن له سه‌روه‌ریی یاسا و مافه‌كانی مرۆڤ و گه‌شه‌كردنێكی گشتگرانه.\nكورد و عه‌ره‌بی عیراق پێویسته به‌یه‌كه‌وه كار بكه‌ن بۆ بووژانه‌وه‌ی هاوبه‌شكاری و چاره‌سه‌كردنی قه‌یرانی ئێستای ئاسایش به هاوبه‌شی. ئه‌وه‌ش گرنگه كه ناكۆكییه‌كان سه‌باره‌ت به پرسه هه‌ڵواسراوه‌كانی وه‌ك مووچه و هه‌ماهه‌نگیی ئاسایش و بودجه و هه‌نارده‌كردنی نه‌وت له چوارچێوه‌ی ده‌ستووردا چاره‌سه‌ر بكرێن.\nسه‌ركرده‌كانی عیراق دواجار به‌یه‌كه‌وه دابنیشن بۆ دروستكردنی دیدێكی هاوبه‌ش بۆ داهاتووی ئه‌م وڵاته گرنگه. من دڵنیام كه ئه‌وان ده‌توانن ئازایه‌تی و ژیری و به‌رده‌وامی و تێڕوانین نیشان بده‌ن.\nنه‌ته‌وه یه‌كگرتووه‌كان له دۆخی ئاماده‌باشیدا ده‌بێت بۆ پاڵپشتیكردنی خه‌ڵك و حكومه‌تی عیراق.\nهه‌روه‌ها نێرده‌ی نه‌ته‌وه یه‌كگرتوووه‌كان بۆ هاوكاریكردنی عیراق (یونامی) ، كه له‌لایه‌ن جێگری سكرتێری گشتی، به‌ڕێز نیكۆلایی ملادینۆڤ، ه‌وه به‌ڕێوه‌ده‌برێت ، كه ئێستا ئه‌ویش لێره‌یه له‌گه‌ڵ من، به هاوبه‌شكارێكی به‌هێزی عیراق ده‌مێنێته‌وه بۆ چاره‌سه‌ركردنی ئه‌م قه‌یرانانه‌ی ئێستا و هه‌ره‌وه‌ها بۆ یارمه‌تیدان له‌سه‌ر دابینكردنی ئاینده‌یه‌كی باشتر بۆ هه‌موو عیراقییه‌كان.\nدواترین دەستکاریکردن لەسەر سێ شەممە, 26 ئاب 2014 17:04\nزیاتر لەم بەشە: « راسپارده‌كانی گه‌نجانی عیراق سه‌باره‌ت به پەرەپێدان و پاراستنی مافه‌كانی مرۆڤ\tپه‌یامی سكرتێری گشتی بۆ راگه‌یاندن »


لیژنه‌ی دارایی په‌رله‌مان عیراق: ده‌بێت هه‌رێم بگه‌ڕێته‌وه بۆ مێزی گفتوگۆ\nلیژنه‌ی دارایی له په‌رله‌مانی عیراق رایگه‌یاند كه ده‌بێت هه‌رێمی كوردستان بێته‌سه‌ر مێزی گفتوگۆ تا بزانرێت چه‌ند پاره‌یان له‌سه‌ره و شایسته‌كانیان چه‌نده.\nناجی سه‌عیدی، ئه‌ندامی لیژنه دارایی له په‌رله‌مانی عیراق ده‌رباره‌ی هه‌رێمی كوردستان، رایگه‌یاند كه هه‌رێمی كوردستان داوای 900 ملیار دیناری كردووه به‌رامبه‌ر راده‌ستكردنی داهاته نه‌وتییه‌كانی، به‌ڵام ده‌بێت هه‌رێم بگه‌ڕێته‌وه بۆ په‌رله‌مانی عیراق و مێزی گفتوگۆ تا بزانرێت چه‌ند پاره‌یان له‌سه‌ره و شایسته‌كانیان چه‌نده.\nناجی سه‌عیدی باسی له "وه‌ره‌قه‌ی سپی" چاكسازیی ئابووریی حكومه‌تی عیراق كردووه و رایگه‌یاندووه كه ئه‌و چاكسازییانه تا یه‌ك بۆ سێ ساڵ كاری پێده‌كرێت و ئامانج لێی كه‌مكردنه‌وه‌ی خه‌رجی و زیادكردنی داهاته‌كانی ناوخۆی عیراقه.\nوتیشی: دوای 15 رۆژ له په‌سه‌ندكردنی یاسای قه‌رزی تایبه‌ت به پڕكردنه‌وه‌ی كورتهێنانی دارایی و بڵاوكردنه‌وه‌ی له رۆژنامه‌ی فه‌رمیدا، یاساكه ده‌چێته بواری جێبه‌جێكردنه‌وه.\nئاشكراشیكرد كه له كۆبونه‌وه‌ی ئه‌مدواییه‌ی لیژنه‌ی دارایی له‌گه‌ڵ مسته‌فا كازمی، سه‌رۆك وه‌زیران و خالد به‌تال، وه‌زیری پلاندانان، حكومه‌ت پابه‌ندبوونی خۆی ده‌ربڕیووه به‌وه‌ی پێش كۆتایی ئه‌م مانگه پڕۆژه‌یاسای بودجه‌ی 2021 ره‌وانه بكات، چونكه یاسای قه‌رز ته‌نها بۆ ئه‌مساڵ په‌سه‌ند كراوه.


کڕین و فرۆشتنی ئۆتۆمبێل لەپێشانگاکانی ئۆتۆمبێل وەستاوە – ئۆتۆمبێل\nسەرەتارێبەری ئۆتۆمبێلکڕین و فرۆشتنی ئۆتۆمبێل لەپێشانگاکانی ئۆتۆمبێل وەستاوە\nئۆتۆمبێلسلایدەرهەلبژاردەی کریارانرێبەری ئۆتۆمبێلهەواڵ 2021/03/09\nلە بەرواری 2021/03/09 لە 11:34 am\nئەم بەهارەش بۆ دووهەم ساڵ پێچەوانەی بەهارەکانی رابردوو بازاڕی کڕین و فرۆشتنی ئۆتۆمبێل دابەزیوە و نرخی ئۆتۆمبێلیش ڕوو لەدابەزینە بەهۆی كۆرۆنا و قەیرانی داراییەوە.\nلەبەدواداچوونێکی وێبسایتی (خەڵک)دا دەرکەوتووە، کڕین و فرۆشتنی ئۆتۆمبێل بەهۆی بەرزی نرخ لەئاست پارەی نێو گیرفانی هاوڵاتییان کزبووە، بەجۆرێک خاوەن ئۆتۆمبێل دەیەوێت ئۆتۆمبێلەکەی لەخێردا بفرۆشێت، کڕیاریش بەو نرخە بەرزە نایکڕێت، بۆیە جوڵەی بازاڕ کز بووە.\nمەلا عادل، کە لەناو پێشانگاکانی ئۆتۆمبێل کاردەکات، وتی؛ بازاڕ کزبووە، ئەوەش بەهۆی دابەشنەکردنی موچەوە، چونکە کاتێک خەڵک موچەی پێنەدرێت و پارەی پێنەبێت ئۆتۆمبێلیش ناگۆڕێت.\nیەکێکی دیکە لەو کەسانەی لەپێشانگاکانی ئۆتۆمبێلدا کاری کڕین و فرۆشتن دەکات بەناوی بەرهەم عەبدوڵا بە (خەڵک)ی وتووە: لەئێستادا بێبازاڕییەکی زۆر زۆر هەیە، هیچ کاتێک وەک ئێستا نەبووە، چونکە ئەو کەسانەی کە لەناو پێشانگاکان کاردەکات بەزەرەر ئۆتۆمبێلەکانیان نافرۆشن، خەڵکیش بەو پارەیە نایکڕێت، ئەو کەسانەشی لەدەرەوە دێن ئۆتۆمبێل بفرۆشێت بەزەرەر دەیفرۆشن، چونکە بازاڕ وەستاوە.\nوێنە؛ ماتۆرسکیل بە بزوێنەری ئۆتۆمبێل


پەرلەمانتارێکى شیعە: دوو پێشنیازمان هەیە بۆ ڕێککەوتن بەڵام هەرێم پابەند نابێت\nجێگری سۆمۆ بۆ کورد\n2021.03.24 - 13:32\nئەندامێکى پەرلەمانى عێراق ڕایگەیاند، دوو پێشنیازیان خستووەتەڕوو بۆ چارەسەرى بنچینەیی کێشەکان بەڵام هەرێم پابەند نابێت و ئەوەى دەیبینن پێچەوانەیە.\nیوسف کلابی، پەرلەمانتارى سەربەخۆى شیعەکان لە مێزگردێکى ئەلیکترۆنى لە کڵەب هاوس کە "ناس کورد" تێیدا ئامادەبوو (24ى ئازارى 2021) ئاشکرایکرد، پێشنیازى یەکەمیان پەنابردن بووە بۆ دەستور، لەرێگەى دامەزراندنى کۆمپانیاى کوردستان بۆ نەوت لە چوارچێوەى کۆمپانیاى سۆمۆ.\nڕوونیشیکردەوە، بەپێی پێشنیازەکە جێگرى بەڕێوەبەى گشت سۆمۆ لە کورد دەبێت و دۆسیەى نەوت بە هاوبەشى دەبێت، بەپێی ماددەى 112 ى دەستور و هەردوولا نەوت بەرهەمبهێنن و ئاگادارى یەکترى بن و ئیتر ئەم دوو بەرەییە نەمێێت.\nبەوتەى کلابی، پێشنیازى دووەم تایبەتە بە چارەسەرى دەوازە سنورییەکان لەبەرئەوەى سیادیین و لەڕێگەیەوە کاڵا هاوردەى هەموو عێراق دەکرێت، بەڵام بەهۆى هاوردەکردنى کاڵاى کوالێتى نزمەوە بازرگانانى ناوەڕاست و باشور سکاڵا دەکەن کە شمەکى ئەوان بازاڕى نییە.\nدەشڵێت، "پێشوازیان لە لێدوانەکەى مەسرور بارزانى کردووە کە وتویەتى دەیانەوێت کێشەکان لەگەڵ بەغدا سفر بکەنەوە، بەڵام ئەوەى لەواقیعدا دەیبینن پێچەوانەیە".\nئەو پەرلەمانتارە جەختیشی کردەوە، ئەوەى ئەوان دەیانەوێت لە بودجە دژایەتى هەرێم نییە، تەنها مەسەلەى دادگەریی و ڕەچاوگرتنى ڕێژەى مەحرومى پارێزگاکانى باشور و هاوتاکردنیانە لەگەڵ ئەو بەرەپێشچوونەوەى لەهەرێم هەیە.\nبڕیاربوو شەوى هەینى پڕۆژەى بودجە لەلایەن پەرلەمانى عێراقەوە بخرێتە دەنگدانەوە، بەڵام تێپەڕاندنى دواخرا بۆ رۆژى شەممە، دواتر ئەو وادەیەش دواخرا.\nپێش دواخستنى دانیشتنەکە، لیژنەى دارایی پەرلەمانى عێراق ڕێککەوتنى نێوان شاندى هەرێم و لایەنە شیعییەکانى پەسەندکرد، کە تایبەتە بە رادەستکردنى 460 هەزار بەرمیل نەوت و نیوەى داهاتە فیدراڵییەکان.\nسەمیر هەورامى وتەبێژى قوباد تاڵەبانى دوێنێ سێشەممە، 23 ئازارى 2021، لە لێدوانێکیدا بۆ ڕۆژنامەى "سەباح"ى فەرمى عێراق کە "ناس کورد" بەدواداچوونى بۆ کردووە ئاماژەى بەوەکردووە، ئەو دەقە نوێیەى کە لە چوارچێوەى پڕۆژەى بودجەدا لەسەرى ڕێککەوتوون دوو پێشنیاز لەخۆ دەگرێت.\nوتیشى، "هەرێم ئامادەیە یەکێک لەو دوو پێشنیازە جێبەجێ بکات کە رێککەوتنى لەسەر کراوە".\nسەمیر هەورامى ئاماژەى بەوەشکردووە، شاندى هەرێم لەچەند رۆژى داهاتوودا دەگەڕێتەوە بەغدا بۆ دەستپێکردنەوەى دانوستانەکان و جێبەجێکردنى ئەوەى ڕێککەوتنى لەسەرکراوە، رێککەوتنەکەى لەگەڵ حکومەتى عێراق کە خراوەتە ناو پڕۆژەکەوە یان ئەو ڕێککەوتنەى لەگەڵ بەشێک لە کوتلە سیاسییەکان کراوە لەبارەى پشکى هەرێم.\nپەرلەمانتارێکى شیعە: ڕێککەوتنى ژێربەژێر سەبارەت بە پشکى هەرێمى کوردستان کرا\n2021.04.01 - 22:30\nپەرلەمانتارێکى کورد ئەو فراکسیۆنانە ئاشکرا دەکات کە لە دانیشتنى تێپەڕاندنى بودجەدان\n2021.03.31 - 16:31\nپەرلەمانتارێکى کورد گرفتەکانی بەردەم تێپەڕاندنى بودجە دیارى دەکات\n2021.03.30 - 15:32\nپەرلەمانتارێکى شیعە لەدەرەوەى بوجە هەوڵێک بۆکۆتایی هێنان بە کێشەکانى هەرێم و بەغدا ئاشکرادەکات\n2021.03.30 - 11:20\nتەندروستیی هەرێم وەڵامی دوو پەرلەمانتار دەداتەوە: کوا بەڵگەکانتان؟\n2021.04.03 - 15:26\nمردن بە کۆرۆنا لە هەرێم زیادی کردووە\n2021.04.03 - 13:27\nدووەم سەرۆک دەوڵەت دوای وەرگرتنی ڤاکسین توشی کۆرۆنا بوو\n2021.04.03 - 09:36\nپارتی: شاندی هەرێم له‌ژێر ڕێنمایی مەسرور بارزانی كاری كردووه\n2021.04.02 - 22:10


تێكەڵ كردنی نوێژە سوننەتەكان بە یەك نیەت دروستە؟ بۆ نمونە : نوێژى سونەتى دەستنوێژ و نوێژى چێشتەنگا؟: ماڵپەڕی وەڵامەکان\nنوێژنوێژە سوننەتەکانتێكەڵ كردنی نوێژە سوننەتەكان بە یەك نیەت دروستە؟ بۆ نمونە : نوێژى سونەتى دەستنوێژ و نوێژى چێشتەنگا؟\nتێكەڵ كردنی نوێژە سوننەتەكان بە یەك نیەت دروستە؟ بۆ نمونە : نوێژى سونەتى دەستنوێژ و نوێژى چێشتەنگا؟\nهەندێك لە سوننەتەكان مەبەست لە جێ‌بەجی كردنیان خودی خۆیانە، ئەمانە تێكەڵ ناكرێن وبەجیا دەكرێن، وەهەندێك لە سوننەتەكان مەبەست لە جێ بەجێ كردنیان تەنها كردنی نوێژە، بۆ نمونە: سوننەتی دەست نوێژ مەبەست پێ‌ی تەنها ئەوەیە كەلەپاش دەست نوێژ هەڵگرتن دوو ركات نوێژ بكەیت، ئیتر ئایا ئەو دوو ركاتە سوننەتی دەست نوێژ بێت، یاخود ضحى بێت، یاخود پێش نوێژی نیوەڕۆ بێت، یاخود پێش نوێژی بەیانی بێت، یاخود لەنێوانی بانگ وقامەتدا بێت، چونكە لە نێوانی هەموو بانگ وقامەتێكدا دوو ركات نوێژ هەیە، هەروەها تحية المسجد دروستە بۆت كە چویتە مزگەوتەوە دوو ركات بكەیت بە نیەتی سوننەتی پێش نوێژ و تحية المسجد، ئەمانە كۆدەكرێنەوە(واتە: نیەت لە دوو نوێژ بهێنیت وهەردووكیان كۆ بكەیتەوە).\nبەڵام ئەگەر پەرستنەكە مەبەست بوو خۆی جێ‌بەجێ بكرێت ئەوا كۆناكرێتەوە وتێكەڵ ناكرێت لەگەڵ نوێژی تردا، بۆیە ئەگەر كەسێك بڵێت: من چوار ركاتەكەی پێش نوێژی نیوەڕۆ كۆدەكەمەوە ونیەت دەهێنم وبەدوو ركات دەیكەم، پێ‌ی دەڵێین: ئەمە ناگونجێت ودروست نی یە، چونكە ئەم سوننەتە لێرەدا مەبەست پێ‌ی جێ بەجێ كردنی خۆیەتی، واتە: دوو ركات بكەیت پاشان دوو ركاتی تر بكەیت.\nبەهەمان شێوە دوو ركاتی سوننەتی سوڕانەوە بەدەوری كەعبەدا (طواف) لەگەڵ سوننەتی پێش بەیانی، بۆ نمونە: ئەگەر كەسێك لە طواف كردن تەواو بوو لە پاش بانگی بەیانی و پێش قامەت كردن، دوو ركات بكات ونیەتی پێ‌ی دوو ركاتەكەی طواف و دوو ركاتەكەی سوننەتی بەیانی بێت، ئەوا هیچیان لە جیاتی ئەوی تریان ناكرێت ودروست نی یە تێكەڵ بكرێت، چونكە سوننەتی طواف سوننەتێكە مەبەست پێ‌ی جێ‌بەجێ كردنی خۆیەتی، وە سوننەتی پێش بەیانیش سوننەتێكە مەبەست پێ‌ی جێ‌بەجێ كردنی خۆیەتی .\n(لقاء الباب المفتوح، رقم: 25، ص25-26) زاناى پایەبەرز الشیخ محمد بن صالح العثيمين (رحمه الله)/ كۆكردنەوەو وەرگێڕانى م/ صلاح الدین عبدالكریم\nسوننەتی موئەکەدە ، فەزڵەکەی وکاتەکەی من دەمەوێ شەو نوێژ بکەم ئایا ئادابەكان و سودەکانی شەونوێژ چین؟ کاتی نوێژە سوننەتەکان ئایا دروستە نوێژی ( الاستخارة ) دووبارە بکرێتەوە یاخود تەنها یەک جار دەکرێت ؟ نوێژە سونەتەکان لەماڵەوە بکەن خێرتر و چاکترە\nسەردان: ٢,١٩١ بەش: نوێژە سوننەتەکان\nپرسیاری دواترهەركەس نەزر بكات و نەتوانێ وەفاى پێوە بكات ، چى لەسەر پێویستە ؟ پرسیاری پێشترئایا پۆشاكی شەرعی ئافرەتان تەنها بریتیە لەو ئەو لەچكەیە كە خوشكانمان ئەی پۆشن؟


هەپەگە؛لە حەفتانین لە سوپای توركیا دراوە و ناچار بە كشانەوە كران – تۆڕی میدیایی خەڵک\nهەپەگە؛لە حەفتانین لە سوپای توركیا دراوە و ناچار بە كشانەوە كران\n2020/06/21 - 6:45 PM\nهێزەكانی پاراستنی گەل ڕایدەگەیەنێت ، لەچەندین شوێن لە سوپای توركیا دراوە و ناچار بە كشانەوە كراون ، دەشڵێت،”فڕۆكە جەنگیەكانی توركیا گوندی سەرگەلێی ئامیدی سەر بە پارێزگای دهۆك-یان بۆردوومان كرد، بەڵام هیچ زیانێك بەر هێزەكانیان نەكەوتووە”.\nهێزەكانی پاراستنی گەل لە ڕاگەیەنراوێكدا بڵاویكردەوە، لە ڕۆژی ١٧ی حوزەیران سوپای توركیا، كە لە گردی بێریڤانەوە بەرەو گردی شەهید دارا دەڕوویشتن بوونە ئامانجی هێزەكانیان و بە شێوەیەكی بەهێز لێیان درا ژمارەیەكیان كوژران و برینداركران و ڕێگایان لێ گیرا، هەمان ڕۆژ هێزەكانیان لە هەلیكۆپتەرێكی كۆبرایاندا، دوای ئەوە بە ناچاری لە هەرێمەكە دووركەوتەوە.\nڕاشیگەیاندووە، لە ڕۆژی ٢٠ی حوزەیران كاتژمێر 15:00 هێزەكانیان، لە گردی شەهید سیپان هێزەكانی سوپایاندا، ژمارەی كوژراو و بریندارەكان نەزانراوە، لەهەمان ڕۆژدا كاتژمیر 22:30 و 23:30 فڕۆكەجەنگیەكان لە گۆڕەپانی خانتوور و گەلی پساخایان بۆردوومان كرد، دوای بۆردوومانەكە هەلیكۆپتەرەكان هەوڵیاندا بێنە هەرێمە، بەڵام هیزەكانیان ڕٍووبەڕوویان بوونەوە و بە ناچاری پاشەكشێیان كرد.\nئاماژەبۆ ئەوەشكراوە ، لە شەوی ١٨ی حوزەیران فڕۆكە جەنگیەكانی سوپای توركیا گوندی سەرگەلێی ئامیدی سەر بە دهۆكیان بۆردوومان كرد، بەڵام هیچ زیانێك بەر هێزەكانیان نەكەوت.\nسوپای توركیاناوەندی هێزەكانی پاراستنی گەل\nلە عیراق و هەرێم بەرزترین ڕێژەی مردن بە كۆرۆنا ڕاگەیەنرا\nلە گەڕەكێكی هەولێر خۆپیشاندانی هاووڵاتیان دەستی پێكرد\nسوپای توركیا؛ كانتۆنی شەهبا لە ڕۆژئاوای كوردستان تۆپباران دەكات\nهەپەگە؛ ڤیدیۆی 2 چالاكی ئاسمانی بڵاوكردەوە\nفەرماندەی هێزی یەكی پاسەوانی سنور؛ ئەگەر فەرمان پێ بكرێت تا خاڵی كۆتایی سنوور دەڕۆین\nهەپەگە؛ ئۆتۆمبێڵێك تێكشكێنرا و ٦ سەربازی سوپای توركیا كوژران\nهەپەگە؛لەلێلیكان ٢ سەربازی سوپای توركیا كوژران


لە نامەی دکتۆراکەیدا بە ناونیشانی "تەنها چیاکان هاوڕێن"، لینا ئێکلوند، ئه‌ندامی کارایی سه‌نته‌ری توێژینه‌وه‌ی رۆژهه‌ڵاتی ناوه‌ڕاست لەزانکۆی لوند سەبارەت بە هەرێمی کوردستان گەشتوەتە دەرئەنجامێکی سەرنجڕاکێش، ئەویش: خەڵک لە شارەوە دەگەڕێنەوە بۆ گوند.\n- ئانا هێڵگرێن: ئێوە سەبارەت بە شێوازه‌کانی کۆچکردن لەپارێزگای دهۆک لە هەرێمی کوردستان کاردەکەن. دەتوانیت لەمەڕ لێکۆڵینەوەکەت رونکردنەوە بدەیت؟\nلینا ئێکلوند: لێکۆڵینەوەکەم سەبارەت بە شێوازه‌کانی کۆچە لە پارێزگای دهۆک، مەبەستم ئەوەیە لە نێوخۆی هەرێمی کوردستاندا لە چۆنییەتی و چییەتی هاتوچۆکردنی خه‌ڵک بکۆڵمەوە. به‌تایبه‌تی کارده‌که‌م له‌سه‌ر شێوازه‌کانی کۆچکردن له‌ساڵی ٢٠٠٠ بەدواوە، ئامانجم ئەوەیە بزانم ئاخۆ شێوازەکانی کۆچکردن پەیوەندییان بە هۆکارگەلی ژینگەییەوە هەیە، وەک وشکەساڵی کە لە ساڵی ٢٠٠٨ بۆ ٢٠٠٩ بەردەوام بو.\n- ئانا هێڵگرێن: چیتکرد تاوەکو وەڵامی پرسیارەکانت دەست بکەوێت؟\nلینا ئێکلوند: کنەی رادەی بەهێزی وشکەساڵیم کرد لەم ساڵانەی دوایدا، کە ئایا خەڵک سکاڵایان کردوە سەبارەت بە وشکەساڵی یاخود خەڵکی زیاتر کۆچیکردوە لە ماوەی کەمبارانیدا! بۆم ده‌رکه‌وت کۆچکرنه‌که له‌سه‌روبه‌ندی که‌مبارانیدا نه‌بوه، له‌گه‌ڵ ئه‌وه‌شدا خه‌ڵکێکی زۆر وه‌ک کێشه‌یه‌ک لێیان ده‌ڕوانی. ئه‌وه‌شم بۆ ئاشکرا بو که خه‌ڵکێکی زۆر له‌ساڵی ٢٠٠٠ وە، لەشارەکانەوە بەرەو گوندەکان کۆچ دەکەن.\nپرسیارەکە ئەوەیە: خەڵک بۆ لە شارەکانەوە کۆچ دەکەن بۆ گوندەکان لە کاتێکدا لە شارەکاندا خزمەتگوزاری زۆر هەیە و لە گوندەکاندا زۆرجار نە کارەبا هەیە نە ئاو؟ چاوپێکەوتنم سەبارەت بەم پرسە ئەنجام داوە و بۆم دەرکەوت کە خەڵک هەر بەڕاستی دەگەڕێنەوە بۆ لانکەی خۆیان لە گوندەکاندا. هۆکاری سەرەکی کۆچی خەڵک لە گوندەکانەوە بۆ شارەکان بەهۆی جینۆسایدی ئەنفالەوە بو لە ساڵانی ١٩٨٠ دا، واتە کۆچکردنەکە لە ڕاستیدا بەهۆی وشکەساڵییەوە نەبوە. خەڵک ناچار کرابو لانکەی خۆی بەجێبهێڵێت، بەڵام لە ئێستادا کە هەرێمی کوردستان سەقامگیرە، خەڵکەکە دەتوانن جارێکی تر بگەڕێنەوە بۆ گوندەکانیان.\nئەم دیاردەی هاتوچۆکردنە لەنێوان شارو گوندەکاندا سەرسوڕهێنەرە چونکە کاتێک کە گوندەکەت بەجێ دەهێڵیت مانایی وایە زەوییەکەتت بەجێهێشتوە. هەرلەبەر ئەوەشە بە وێنەی مانگی دەستکرد بەدواداچونم کردوە بۆ ئەوەی دەرکەوێت ئاخۆ هیچ گوڕانگاریی زەوی وەک زیادبون یان کەمبون لە ناوچەیی زەوی کێڵراو هەبوە.\n- ئانا هێڵگرێن: سەرەکیترین بەرهەمی لێکۆڵینەوەکە چییە؟\nلینا ئێکلوند: یەکێک لە گرنگییەکانی ئەم لێکۆڵینەوەیە ئەوەیە خەڵکی هەرێمی کوردستان بەهۆی وشکەساڵییەوە کۆچ ناکەن. خەڵک بە تەنها پشت بە کشتوکاڵ نابەستن وەک سەرچاوەی داهات، وەک خەڵکی تر لە ناوچە لادێنشینەکاندا دەیکەن. بەهۆی شەڕەوە، خەڵک راهاتوە سەرچاوەی تری داهات وەدەست بخات. هەر لەپەیوەست بەوەی سەرەوە، پێکدادان (شەڕ) و پرۆسەی جینۆساید ڕۆڵێکی گرنگ دەگێڕن لە کۆمەڵگایی کوردیدا، ئەمە بەنیسبەت کشتوکاڵیشەوە هەر راستە.\n- ئانا هێڵگرێن: حکومەتی هەرێم دەتوانن چی لەم زانیارییانە وەربگرن؟\nلینا ئێکلوند: ئەو توێژینەوەی ئەنجاممداوە دەگمەنە لەو روانگەوە کە توێژینەوەیەکی بەربڵاوەو تێیدا ١٢٠٠ خێزان بەشداربون. ئەو زانیارییەی کە بەدەستمهێناوە متمانەپێکراوە و شتێک سەبارەت بە هاتوچۆی خەڵک سەربار دەکات. دەتوانم ئەوە بڵێم کە خەڵک لە شارەکان دوردەکەونەوە. راسپاردەم بۆ سیاسەت داڕێژەرانی حکومەتی هەرێم ئەوەیە کە تەنها تیشک نەخەنە سەر ناوچە شارنشینەکان، بەڵکو پێویستە هاریکاری ناوچە گوندنشینەکان بکەن. لە دواین سەردانمدا بۆ هەرێم، بانگهێشتکرام بۆ وەزارەتی گشتوکاڵ بۆ قسەکردن لەسەر وێنەکانی مانگی دەستکرد و کەرتی گشتوکاڵ بەگشتی.\n- ئانا هێڵگرێن: روبەڕوی هیچ کێشمەکێشێک بویتەوە لە ساتی ئەنجامدانی لێکۆڵینەوەکەدا؟\nلینا ئێکلوند: کۆکردنەوەی داتا ئاسان نەبو. لەهەرێمی کوردستاندا لەساڵی ١٩٨٧ەوە، سەرژمێری دانیشتوان نەکراوە و تەنانەت ئەوەشی کراوە جێگای متمانە نییە. توێژینەوە سەبارەت بە دانیشتوان پێویستی بە سەرژمێری دانیشتوان هەیە و لەڕاستیدا ئەوە لە هەرێمی کوردستاندا نییە. لەبەرئەوە ئەبوایە توێژینەوەیەکی گەورەم ئەنجام بدایەو تەنانەت ئەگەر هەمو شوێن و گوندەکانیش نەگرێتەوە، ئەوا هەر دەتوانرێت پشتی پێ ببەسترێت.\n- ئانا هێڵگرێن: چۆن راوبۆچونی (روپێوی) ١٢٠٠ کەس لەهەرێمی کوردستان ئەنجام دەدرێت؟\nلینا ئێکلوند: تیمێکی شەش کەسی خوێندکاری کوردم هەبو هاریکارم بون لە ئەنجامدانی چاوپێکەوتن لە گوندەکاندا. ئەو شوێنانەی کە مەبەستم بو، ئەوانم بۆ ناردو ئەوانیش بە ئۆتۆمبێل سەردانی ئەو شوێنانەیان کرد و چاوپێکەوتنیان ئەنجام دەدا. هەروەها دو کەسیش لە زانکۆی دهۆک هاریکارم بون لەچاوپێکەتنی کەسانی دیاری گوندشیندا. سەرباری ئەوانەش، بەکاری مەیدانی هەستاوم بۆ ئەوەی بزانم بارودۆخەکە لە واقیعدا چۆن دەگوزەرێت.\n17/05/2015 بینین: 16356


یەک بەڕێوبەری ژنی بەرنگاربوونەوەی توندوتیژیی هەبوو ئەویش دوورخرایەوە | ROJnews\nیەک بەڕێوبەری ژنی بەرنگاربوونەوەی توندوتیژیی هەبوو ئەویش دوورخرایەوە\nدووشەممە, 31 ديس 2019 - 08:04\nلەناو بەڕێوبەرایەتییەکانی بەرنگاربوونەوەی توندوتیژیی دژی ئافرەتان، تەنیا بەڕێوەبەرێکی ژن هەبوو ئەویش لەکار دوورخرایەوە و پیاوێک لە شوێنەکەی دانرا.\nلە هەرێمی کوردستان لە کۆی شەش بەڕێوبەرایەتیی بەرنگاربوونەوەی توندوتیژیی دژی ژنان، تەنیا یەک بەڕێوبەرایەتیی لەلایەن ژنەوە بەڕێوەدەبرا، ئەویش بەڕێوبەرایەتیی گەرمیان بوون، بەڵام بە فەرمانێکی وەزارەتی ناوخۆی حکومەتی هەرێمی کوردستان لەکار دوورخرایەوە.\nفەرمانی دوورخستنەوەی لەمیعە محەمەد، ڕۆژی ٢٠/کانوونی یەکەم/٢٠١٨ دەرچووە و ڕۆژی ٢٢/کانوونی یەکەم لەلایەن بەڕێوبەرایەتیی گشتیی بەرنگاربوونەوەی توندوتیژیی دژی ژنانەوە بە لەمیعە ڕاگەیەندراوە، بەڵام هەتا ئێستا فەرمانەکە بە نووسراو نەگەشتووەتە دەستی.\nبۆ پڕکردنەوەی شوێنی لەمیعە محەمەد، ئەحمەد نووری، بەڕێوبەری گرتن و گواستنەوەی گەرمیان دەستنیشان کراوە و بە لەمیعەش وتراوە، کە دەگوازرێتەوە بۆ بەڕێوبەرایەتیی پۆلیسی گەرمیان، بێ ئەوەی ئەرکەکەی دیار بکرێت، چاوەڕوانیش دەکرێت، لە سەرەتای ساڵی نوێدا، فەرمانەکە بخرێتە بواری جێبەجێکردنەوە.\nلەمیعە محەمەد، لە لێدوانیدا بۆ ڕۆژنیوز تەواوی زانیارییەکانی پشتڕاست کردەوە و ئاشکراشیکرد، کە "به فشاری سه‌رپه‌رشتیاری ئیداره‌ی گه‌رمیان و به بڕیارێكی تاكه كه‌سیی لە کارەکەی دوورخراوەتەوە".\nبەگوێرەی زانیارییەکان، دوورخستنەوەی لەمیعە محەمەد، پەیوەندی بەوەوە هەیە، کە له‌کاتی بانگەشەی هەڵبژاردنەکانی ئەنجومەنی نوێنەرانی عێراق-دا، بانگەشەی بۆ کاندیدێکی سنووری مەڵبەندی خانەقینی یەکێتی نیشتیمانی کوردستان کردووە، کە بە دڵی سه‌رپه‌رشتیاری ئیداره‌ی گه‌رمیان نەبووە، بۆیه "له‌و كاته‌وه ڕقی لێ هه‌ڵگرتووە و بۆ لابردنی کەوتووەتە هەوڵدانەوە، تاکو سەرئەنجام هەوڵەکانی سەری گرت و وەزارەتی ناوخۆ فەرمانەکەی دەرکرد".\nهەر بەگوێرەی ئەو زانیارییانە، بەڕێوبەری گشتیی به‌ڕێوه‌به‌رایه‌تیی توندوتیژیی دژ بە ژنان لەسەر ئەو بابەتە چووتە سەر خەت و له‌گه‌ڵ سه‌ر په‌رشتیاری ئیداره‌ی گه‌رمیان قسه‌ی كردووه، بەڵام نەیتوانیوە لە هەوڵەکانی پاشگەزی بکاتەوە.\nلەمیعە محەمەد، نیگەرانە لە دوورخستنەوەی و پێیوایە، کە لە وەزارەتی ناوخۆ کەسێکی دیکە نییە بتوانێت ڕۆڵی ئەو ببینێت و وتیشی:"ئەوەی لای ئەوان گرنگه دووخرخستنەوەی منە، ئیدی لە خەمی ژناندا نین".\nلەبارەی دیارییکردنی پیاوێک بۆ شوێنگرەوەی و کاریگەریی لەسەر ڕووداوەکانی توندوتیژیی لە سنوورەکەدا، ناوبراو جەختیکردەوە، کە بەڕێوبەرێکی پیاو ناتوانێت وەک ژنێک دژی توندوتیژییەکان بووەستێتەوە، هه‌روه‌ها ژنان ناتوانن سكاڵاكانیان ببه‌نە لای پیاوێك باسی بكه‌ن، چونكه وەک ئەو باسیکرد، گه‌رمیان به‌هۆی زاڵبوونی داب ونه‌ریته‌وه جیاوازه له‌شوێنه‌كانی تر، ئه‌مه‌ش ده‌بێته هۆی زیاد بوونی توندوتیژیی دژ به ژنان.\nبەڕێوبەرە دوورخراوەکەی بەڕێبورایەتی بەرنگاربوونەوەی توندوتیژیی دژ بە ژنان لە گەرمیان، پێشیوایە، کە دەسەڵات بەو بڕیارە توندوتیژیی بەرامبەر تەواوی ژنانی گەرمیان و ڕیکخراوەکانی ژنان ئەنجامداوە، کە پێشتر کاری پێکەوەییان کردووە.\nبەڕێوبەرایەتیی بەرنگاربوونەوەی توندوتیژیی دژی ژنان، کە سەر بە وەزارەتی ناوخۆی حکومەتی هەرێمی کوردستانە و ساڵی ٢٠٠٧ دروستکراوە، لە شەش بەڕێوبەرایەتیی و ٢٨ نووسینگە پێکدێن.\nبەدوورخستنەوەی لەمیعە محەمەد، جگە لە کوردە عومەر، کە بەڕێوبەری گشتییە، سەرجەم بەڕێوبەرایەتییەکانی دیکە لەلایەن پیاوانەوە بەڕێوەدەبرێن.


تەندروستی عیراق؛ ئامارێكی نوێی 24 كاتژمێری ڕابردووی كۆرۆنای بڵاودەكاتەوە - تۆڕی میدیایی خەڵک\nوەزارەتی تەندروستی عیراق ئاشكرایدەكات، 3359 حاڵەتی نوێی تووشبوون بە ڤایرۆسی كۆرۆنا تۆماركراوە و 3509 كەسیش چاكبوونەتەوە و 24 حاڵەتی مردنیش هەبووە .\nوەزارەتی تەندروستی عیراق لە بەیاننامەیەكدا ئاماژەی بەوەكردووە، كە لە 24 كاتژمێری ڕابردوودا 35 هەزار و 206 پشكنینی تایبەت بە كۆرۆنا ئەنجام دراوە و دەركەوتووە 3359 كەس تووشی ڤایرۆسی كۆرۆنا بوون و ئەنجامەكانیان پۆزەتیڤ بوون.\nئاشكراشی كردووە، كە زۆرینەی تووشبووەكان لە بەغدا بوون ، هەروەها لە كەركوك 41 سلێمانی 84 و هەولێر 153 حاڵەت و دهۆك 19 حاڵەت تۆماركراوە.\nڕوونیشی كردۆتەوە ، كە 3509 تووشبوو بە پەتاكە چاكبوونەتەوە، كە زۆرینەیان لە بەغدا بوون و هەروەها لە سلێمانی 27 و هەولێر 56 و دهۆك 52 و كەركوك 41 كەس چاكبوونەوە.\nڕاشیگەیاندووە، 24 كەس بە پەتاكە گیانیان لەدەستداوە و بەوەش ژمارەی مردووان گەیشتۆتە 13572 كەس.\n30 کانونی یەکەم 2020 1.39 pm\nخەڵك- بەشی هەواڵ وەزارەتی تەندروستی عیراق ئاشكرای دەكات، 901 حاڵەتی نوێی تووشبوون بە ڤایرۆسی كۆرۆنا تۆماركراوە…


پێرێز کەیسی “خامێس”ی داخستووە: ماڵئاوایی لە ڕیاڵ دەکات و دوو ڕێگەی لەبەردەمدایە ! – تۆڕی میدیایی خەڵک\n2019/11/09 - 6:01 PM\nفلۆرنتینۆ پێرێزی سەرۆکی یانەی ڕیاڵ مەدرید مەسەلەی مانەوە و ڕۆیشتنی جەیمس ڕۆدریگێزی کۆڵۆمبی یەکلایی کردۆتەوە و یاریزانەکە دوو هەڵبژاردەی لەبەردەمدایە.\nتۆڕی “ئیل دیسمارک”ی ئیسپانی ئاشکرای کردووە، سەرۆکایەتی یانەی ڕیاڵ مەدرید لەگەڵ زێنەدین زێدانی ڕاهێنەری یانە گەیشتونەتە ڕێکەوتن سەبارەت بە بەردەوامبوونی ئیسکۆ ئالارکۆن و فرۆشتنی جەیمس ڕۆدریگێز، ڕاهێنەرە فەرەنسیەکە بەهیچ شێوەیەک لە ئاستی یاریزانە کۆڵۆمبیەکە ڕازی نییە و نایەوێت لە قۆناغی دووەمی وەرزەوە چیتر کاری لەگەڵدا بکات.\nبۆ ئەم مەبەستە پێرێزی سەرۆکی یانەی شاهانە کۆبونەوەی لەگەڵ جەیمس ئەنجامداوە و پێی ڕاگەیاندووە، لە گواستنەوەکانی زستانە یاخود هاوینەی داهاتوو ناچار دەبێت ماڵئاواییان لێبکات و دوو چانسیشی خستۆتە بەردەمی:\nیەکەم: پەیوەندی کردن بە یانەی مانچستەر یونایتدەوە بەشێوەی ئاڵوگۆڕ بەرامبەر پۆل پۆگبای فەرەنسی.\nدووەم: پەیوەندی کردن بە یانەی تۆتنهامی ئینگلیزی بەشێوەی ئاڵوگۆڕ بەرامبەر کریستیان ئیریکسنی دانیمارکی.\nلەهەردوو بارودۆخەکەشدا “خامێس”ی کۆڵۆمبی ناچار دەبێت ماڵئاوایی لە یانەی شاهانە بکات و شارەزایان پێیان وایە چانسی یاریکردنی لە یانەی مانچستەر یونایتد بەهێزترە.\n2020/01/18 - 8:48 PM\nیانەی ڕیاڵ مەدرید لە ڕووبەڕوبونەوەی لوتکەی هەفتەی (٢٠)ی خولی ئیسپانیا میوانداری یانەی سڤیلیە کرد و بە ئەنجامی (٢ – ١) بردنەوەیان بەدەستهێنا.\nیاریزانانی سڤیلیە بە ورەیەکی بەرز و دەرونێکی پۆڵایینەوە ڕووبەڕوی ڕیاڵ مەدریدی خاوەن یاریگا بوونەوە، توانیان لەتایمی یەکەمدا باشتر دەربکەون و چەندین هەلی مەترسیدار بۆسەر گۆڵەکەی تیبۆ کۆرتوا دروست بکەن.\nیاریزانانی ڕیاڵ لەدوای بەدەستهێنانی جامی سوپەری ئیسپانیا لەڕووی هونەرییەوە باش دەرنەکەوتن، جگە لە دروستکردنی چەند هەلێکی دیاریکراو ئەو تایمەیان بە بێ گۆڵ کۆتایی پێهێنا.\nلەتایمی دووەمدا و لە خولەکی ٥٧ کاسیمێرۆ گۆڵی یەکەمی بۆ ڕیاڵ تۆمار کرد، لەدوای ئەم گۆڵە یاریزانانی یانەی میوان فشاریان خستەسەر گۆڵی کۆرتوا و لە خولەکی ٦٤ لوک دی یۆنگی هێرشبەری هۆڵەندی ئەنجامەکەی یەکسانکردەوە (١ – ١).\nلەدوای ئەم گۆڵە ئەستێرەکانی ڕیاڵ هەستیان بە مەترسی کرد و یارییە ڕوخسارێکی تریان نیشانی سڤیلیەی ڕکابەریان دا و لە خولەکی ٦٩ کاسیمێرۆ گۆڵی دووەم و یەکلاکەرەوەی ئەنجامەکەی تۆمار کرد، یارییەکەش هەر بەو ئەنجامە کۆتایی هات (٢ – ١).\nبەبردنەوە لە سڤیلیە، ڕیاڵمەدرید ژمارەی خاڵەکانی گەیاندە(٤٣) و بەشێوەیەکی کاتیی لوتکەی ڕیزبەندی یانەکانی لالیگایان گرتەوە، یانەی سڤیلیەش لە پلەی چوارەمدا بە ٣٥ خاڵەوە وەک خۆیان لەهەمان ئاستدا مانەوە.


چەند سەرنجێک لەسەر مەسەلەی ”ھەڵوەشاندنەوەی قەوارەی ھەرێم“: ھەڵاتن بەرەو تاریکیی. – Standard Kurd\nلەلایەن ستاندار Posted on ته‌مموز 1, 2020 379 جار بینراوە 0 سەرنج\nڕای من لەسەر دۆخی سیاسیی و ئابوریی و یاسایی و دەزگایی و حیزبیی و میدیایی و فەرھەنگیی قەوارەکەی ھەرێم بۆ زۆرێک لە خوێنەران ئاشکرایە، ئەوانە نەبێت کە بە ئەنقەست دەیشێوێنن و بەوشێوەیە دایدەڕێژەنەوە کە خۆیان دەیانەوێت. من تا ئێستا چەندانجار باسم لەوە کردوە کە ئەم ئەزموونەی ھەرێم قابیلی چاکسازیکردن نییە، دروستبوونی بزوتنەوەی گۆڕان لە ساڵی ٢٠٠٩دا و پەنابردنی ئەم بزوتنەوەیە بۆ ھەڵبژاردن وەک ئامرازێک بۆ ئەنجامدانی گۆڕانکاریی حیکایەتێکی تراژیدییە. ئەمڕۆ ئیتر تەواو ئاشکرایە کە ھەڵبژاردن ئامرازی گۆڕانی ئەو ئەزموونە و چاکسازیکردن لەناویدا، نییە. ئەم ئەزموونە سی ساڵ کاری مافیایی و جەردەیی و دزییکردن و پەنابردن بۆ ھێز و توندوتیژیی لەپشتە. ئەوەی دروستکراوە بە ڕادەیەک نالەبارە کە قابیلی چاکسازیی نییە و بە تەنھا دەسکاریکردنی موچە، یان چاودێرکردنی خاڵەکانی گومرک لەسەر سنوور، یان فرۆشی نەوت بەتەنھا، بونیادە سەرەکییەکانی ئەو گشتە گەورەیە ناگۆڕێت. ئەوەی دەبێت ڕووبدات، ھەڵوەشاندنەوەی ئەوەیە کە دروستکراوە بە نیازی سەرلەنوێ دروستکردنەوەی بە شێوەیەکی جیاواز. ئەمەش ئەرکێکە بەوە ئەنجامنادرێت بەرگریی لە خورافەتی ڕاکردنی خەڵکی کوردستان بۆ ناو ئامێزی ھێزە تائیفیی و دینیی و دەسەڵاتگەرەکانی بەغدا، بکەیت و قەوارە فیدراڵییەکە ھەڵوەشێنیتەوە. ئەوەی دەبێت ڕووبدات بەھێزکردنی ڕۆژانە و پلان بۆدانراو و بەردەوامیدانە بە ئیرادەی گۆڕانکاریی سیاسیی سیستمەکە و کارکردنی عەقڵانیی بۆ ئەنجامدانی ئەو گۆڕانکارییە. ئەمەش ئەرکێکە بەم بکەرە سیاسییە بچووک و نەفامانە ناکرێت کە خەون بە ڕاکردنەوە بۆ بەغدا دەبینن. ھاوکات باوەڕیشم وایە بۆ ئەنجامدانی ئەم گۆڕانکارییە وەرگرتنی ھاریکاریی لە بەغدا، لە ئەمریکییەکان، یان لە شەیتان کارێکی ڕەوایە. چونکە درێژەدان بەم ئەزموونەی ئەمڕۆکەی کوردستان نزیککردنەوەی دەستەجەمعی خەڵکی کوردستانە لەناوچوون. ھەمان دۆخ کە لەبەغداش ئامادەیە و کاردەکات.\nبڵاوکراوەی پێشوونوێترین هەڵوێستی ئەمریكا لەبەرامبەر دەستدرێژیەكانی توركیا لە كوردستان\nبڵاوکراوەی نوێترکێ دژی قەوارەی هەرێمی کوردستانە؟\nلە دوڕیانی شکست و چاکسازیدا\nناوەرۆكی ئەو راپۆرتەی هەرێم پێشكەشی بەغدای كردوە لەبارەی نەوت ئاشكرادەبێت\nPosted on ته‌مموز 13, 2020 0 1134\nPosted on ته‌مموز 18, 2020 0 818\nPosted on ته‌مموز 26, 2020 ته‌مموز 26, 2020 0 321\nPosted on ئاب 1, 2020 0 645\nPosted on ئاب 7, 2020 0 649